Hulhumale beach cafe thah negun noon gotheh nei, beynun kurevey mingandeh hadhaanan: HDC | Mihaaru\nހުޅުމާލެ ބީޗު ކެފޭތައް ނެގުން ނޫން ގޮތެއް ނެތް، ބޭނުން ކުރެވޭ މިންގަނޑެއް ހަދާނަން: އެޗްޑީސީ\nހުޅުމާލޭގެ އިރުމަތީ ފަރާތު ބީޗުގައި ގޮނޑި އާއި މޭޒު ޖަހާފައި. އެ ސަރަހައްދުގައި ގިނަ ބަޔަކު ގޮނޑި އާއި މޭޒު ޖަހައިގެން ކެފޭ/ރެސްޓޯރަންޓުތައް ހިނގާ.\nހުޅުމާލޭގެ ބީޗް ސަރަހައްދުގައި ހުރި ކެފޭ/ ރެސްޓޯރަންޓުތައް މި ވަގުތަށް ނެގުން ނޫން ގޮތެއް ނެތް ކަމަށާއި އެތަން ވިޔަފާރި ކުރަން ބޭނުން ކުރެވޭނެ މިންގަނޑެއް ފަހުން ހަދާނެ ކަމަށް ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ)ގެ މެނޭޖިން ޑިރެކްޓަރު ސުހައިލް އަހުމަދު މިއަދު ވިދާޅުވެއްޖެ އެވެ.\nހުޅުލާމާލޭގެ އިރުމަތީ ފަރާތު ގޮނޑުދޮށުގައި ގޮނޑި ޖަހައިގެން ހިންގާ ކެފޭތައް ނަގަން އެޗްޑީސީން ވަނީ މި މަހުގެ 30 ގެ ނިޔަލަށް މުހުލަތެއް ދީފަ އެވެ. ބީޗް ސަރަހައްދުގެ ކެފޭ/ ރެސްޓޯރަންޓުތައް ނަގަން އެންޓި ކޮރަޕްޝަން ކޮމިޝަން (އޭސީސީ) އާއި އެޗްޑީސީން ކުރިން ވެސް އިންޒާރު ދިނެވެ. އެކަމަކު، އެ ތަންތަނުގައި ވިޔަފާރި ކުރާ މީހުން އެޗްޑީސީ އާއި އޭސީސީގެ އެންގުމަށް ބޯލަނބާފައެއް ނުވެ އެވެ.\nބީޗް ސަރަހައްދުގައި ހިންގާ ކެފޭ/ ރެސްޓޯރަންޓުތައް ނަގަން އެޗްޑީސީން އެންގީ އެމްޑަބްލިއުއެސްސީ އިން ހުޅުމާލޭގެ ދެވަނަ ފިޔަވަހީގައި އަޅަން ޖެހޭ ހޮޅިތަކެއް ވަޅުލުމުގެ މަސައްކަތް ފަށާތީ އެވެ.\nސުހައިލް "މިހާރު" އަށް ވިދާޅުވީ ބީޗު ސަރަހައްދުގައި ހުރި ކެފޭ/ ރެސްޓޯރަންޓުތައް ނަގަނީ ހުޅުމާލޭގެ ދެވަނަ ފިޔަވަހީގައި ގާއިމުކުރާ ފެނާއި ނަރުދަމާގެ ނިޒާމު އަޅަން ބޭނުން ކުރާ ހޮޅިތަކެއް އެ ސަރަހައްދުގައި ވަޅުލަން ބޭނުންވާތީ ކަމަށެވެ. އޭނާ ވިދާޅުވި ގޮތުގައި އެ ހޮޅިތައް ވަޅުލާނީ މިހާރު މޭޒާއި ގޮނޑި ޖަހާފައި ހުރި ތަނުގަ އެވެ. އެތަނުގައި ސުހައިލް ވިދާޅުވި ގޮތުގައި ފަސް ހޮޅިއެއް ވަޅުލުމަށް ވަނީ ހަމަޖެހިފަ އެވެ.\n"ވިޔަފާރިވެރިންނާއި އެޗްޑީސީއާ މިހާރު ކުރަމުން އަންނަ މަޝްވަރާއަކީ ހުރިހާ ތަނެއް އެއްފަހަރާ ނަގާނީތޯ ނުވަތަ ބައި ބަޔަށް އެ ތަންތަން ނަގާނީތޯ. މަޝްވަރާ ކުރަނީ ނުނަގާ ގޮތަކަށް ނޫން. ހޮޅި ވަޅުލުމަށްޓަކައި ކޮންމެހެން ވެސް އެ ތަންތަން ނަގަން ޖެހޭނެ،" ސުހައިލް ވިދާޅުވި އެވެ.\nREPORT: Viyafaariverin HDC ah: Usoouleh ge there in furusathu dhee!\nބީޗު ސަރަހައްދުގައި ބައެއް ކެފޭ/ ރެސްޓޯރަންޓުތައް ހިންގާ ވިޔަފާރިވެރިން ބުނި ގޮތުގައި ކޮންމެވެސް އުސޫލެއްގެ ތެރެއިން ބީޗު ސަރަހައްދު ބޭނުންކުރެވިދާނެ ފުރުސަތު ހުޅުވާލެވިދާނެ އެވެ. އެޗްޑީސީ އަށް ފީއެއް ދައްކައިގެން ނަމަވެސް އެ އިންތިޒާމް ހަމަޖައްސައިދޭން އެ މީހުން އެދެ އެވެ.\nއެ މީހުން ބުނި ގޮތުގައި ބީޗް ސަރަހައްދުގައި ވޯޓަ ސްޕޯޓްސްގެ ހިދުމަތް ދިނުމަށް ދީފައި، އެތަނުގައި ކެފޭ/ރެސްޓޯރަންޓު ހިންގަން ހުއްދަ ނުދިނުމަކީ އިންސާފުވެރި ގޮތަކަށް ނުވާނެ އެވެ. އެހެންވެ، މިކަމުގައި ވެސް ހަމަހަމަ އުސޫލެއް އެޗްޑީސީން ގެންގުޅެން ޖެހޭ ކަމަށް އެ ވިޔަފާރިވެރިން ދެކެ އެވެ.\nސުހައިލް ވިދާޅުވީ އެޗްޑީސީން އާންމު ކުރާ މިންގަނޑެއްގެ ތެރެއިން އެތަނުގައި ކެފޭ/ ރެސްޓޯރަންޓުތައް ހިންގުމުގެ ފުރުސަތު އަދިވެސް އެބައޮތް ކަމަށެވެ. އަދި މައްސަލައަކަށް ވެގެން އުޅެނީ އެ ތަންތަން ހިންގާ މީހުން "ބައުންޑަރީން" ބޭރަށް ދިއުން ކަމަށް ވެސް ސުހައިލް ވިދާޅުވި އެވެ.\n"ފަހުން އެ ތަންތަން ހިޔާކޮށް، ބަދިގެ ހަދާ، ބާބަކިއު ހަދާ ހިސާބަށް ދިޔައީމަ ދަތިވީ. ހޮޅި ވަޅުލާ ނިމުނީމަ ބޭނުން ވަނީ އާންމުންނަށް ހިތްފަސޭހަ ތަނެއްގެ ގޮތުގައި ބާއްވަން. ބޭނުމެއް ނުވޭ، އެ މީހުންނަށް (ކެފޭ/ރެސްޓޯރަންޓުތަކަށް) ބޭނުން ނުކުރެވޭ ގޮތަކަށް އެތަން ބާއްވާކަށެއް ވެސް،" ސުހައިލް ވިދާޅުވި އެވެ.\nއޭނާ ވިދާޅުވި ގޮތުގައި ބީޗް ސަރަހައްދަކީ އާންމުން ބޭނުން ކުރަން އޮންނަ ތަނެކެވެ. އެހެންވެ، އެތަން ކެފޭ/ރެސްޓޯރަންޓުތަކުން ބޭނުން ކުރާނެ މިންގަނޑެއް ހަދައި އާންމު ކުރާނެ ކަމަށް އޭނާ ވިދާޅުވި އެވެ. އެކަމަކު، އެ މިންގަނޑު އާންމު ކުރާނެ ވަކި އިރެއް އޭނާ ވިދާޅެއް ނުވެ އެވެ.\nHulhumale beach cafe thah nagan 30 dhuvahuge notice eh\nހޮޅި ވަޅުލުމަށް އަށް މަސް ދުވަސް ހޭދަވާ އިރު، އެތަނުގައި މޭޒާއި ގޮނޑި ޖަހައިގެން ކެފޭ/ ރެސްޓޯރަންޓުތައް ހިންގާ ނަމަ، އެ މަސައްކަތް ނުހިނގާނެ ކަމަށް ވެސް ސުހައިލް ވިދާޅުވި އެވެ. އެހެންވެ، އެ ތަންތަނުން ގޮނޑި އާއި މޭޒުތައް ނެގުމަކީ ކުރަން ޖެހޭ ކަމެއް ކަމަށް ތަކުރާރުކޮށް އޭނާ ވިދާޅުވި އެވެ.\nސުހައިލް ވިދާޅުވި ގޮތުގައި ހޮޅި ވަޅުލުމުގެ މަސައްކަތް އަންނަ މަހު ފަށާނެ އެވެ.\nހުޅުމާލޭގެ ބީޗް ސަރަހައްދުގައި ކެފޭ/ ރެސްޓޯރަންޓް މިހާރު ހިންގަމުން ދަނީ ކޮރަޕްޝަނަށް މަގުފަހިވާ ގޮތަށް ކަމަށާއި އެކަން ސީރިއަސް މައްސަލައެއްގެ ގޮތުގައި ބަލައި، އެ ފަރާތްތަކާ މެދު ފިޔަވަޅު އަޅަން އޭސީސީ އިން ވަނީ އެޗްޑީސީ އަށް އަންގައިފަ އެވެ. އަދި އެއްވެސް ކުއްޔަކާ ނުލައި ހުޅުމާލެ ބީޗް ސަރަހައްދުގައި ކެފޭ/ ރެސްޓޯރަންޓް ހިންގުމަކީ އަދުލުވެރި އަދި އިންސާފުވެރި ގޮތަކަށް ނުވާތީވެ، އެކަން ރެގިއުލޭޓު ކުރެވޭނެ އުސޫލަކަށް އަމަލު ކުރުމަށް ވެސް އޭސީސީން ވަނީ އެޗްޑީސީ އަށް އަންގައިފަ އެވެ.\nހުޅުމާލެ އެންޓި ކޮރަޕްޝަން ކޮމިޝަން ކެފޭ/ރެސްޓޯރެންޓް އެޗްޑީސީ ހުޅުމާލޭ ދެ ވަނަ ފިޔަވަހި ސުހައިލް އަހުމަދު އެމްޑީ، (އެޗްޑީސީ)\n49 ކޮމެންޓް, 93 ރިއެކްޝަންސް\nތިތަނުގައި ދުންފަތުގެ އިސްތިޢުމާލުކުރުން މުޅިން މަނާކުރަންޖެހޭ\nއަސްލު މަވެސް ވެރިކަމުގައި ހިންގި ކޮރަޕްޝަނުގައި ތަންކޮޅެއް ގިނަ މީހުންނަށް ބައިއެޅިނަމަ އެންޓިކޮރަޕްޝަނާ ދެން އޮތްތަނަކަށް ގޮންޖަހާފަ ހުރެވުނީސްކަންނޭނގެ\nތިޔަތަނުގަހޮޅވަޅުލުންވެސް މިއޮތީ ބަރަވެލިސްޕީޑުގަދޯ އެއީފަސްހޮޅިއަޅަން އަންމަސް ދުވަސްވީމަބޮޑުވަރުދޯ\nކާކުދެެކެ ބިރުންތަ މިއުޅެނީ މިތަންތަން ނުނެގިގެން. ގަވާއިދާ ހިލާފު ވާނަމަ ފިޔަވަޅު އަޅަންވީނު. އެވެސް ނިކަމެއްޗެއްގެ ކަމެއްނަމަ މިހާރު އުލުބޭންދީސް. މުޅިންވެސް އާރޓް\nކިޔާލީމަ މިއިނގުނީ. ކެފޭ ނަގާވާހަކައެއް ނޫން. ހޮޅިވަޅުލަން މެދުކަނޑާލާވާހަކަ މިއޮތީ. އެޗްޑީސީން ކެފޭތައް ހަމައިން ބޭރުވަނީއޭ ބުނާއިރު ހަމައެއް ހަދާފަ އޮތީއަކީނޫން. ހަދާނެ ގޮތެއް ނޭނގިގެން ތިއުޅެނީ. ތިތާ ހަދަންވީ ގޮތަކީ އެޗްޑީސީން ގޮނޑި މޭޒު ރީތިކޮށް ދުރުދުރުގައި ޖަހާލަންވީ. ޓޭކަވޭ ކެފާއަކުން ހިފާގެން އަޔަސް ނުވަތަ ގެއިން ހިފާގެން އައިސްވެސް ކާލެވޭ ގޮތަށް ކޮފީ ބޯލެވޭގޮތަށް. ރެސްޓޯރަންޓް ތަކުން ސާވް ކުރުމެއް ނޯންނާނެ. އެންމެނަށްވެސް ފައިދާ\nބީޗްގައި ކެފޭ ހިންގަނީ އެއީ މީހުންނަށް ކާލަން ސައިބޯލަން ތިބޭން ސަޅި ތަނަކަށް ވާތީ، އެހެން ނޫންނަމަ އެވަރަކަށް މީހުންނެއް ނުދާނެ. މަގޭ ވާހަކައަކީ ޕަބްލިކް ސްޕޭސެއް އެޗްޑީސީއިން ހަދާ މެއިންޓެއިން ކޮށްދޭށޭ. ފިހާރައަކުން ޖޫސްފުޅިއެއް، ގާޑިޔާއަކުން ހެދިކާއެއް ނުވަތަ ޑައިނަމޯއިން ސަބްމެރީނެއް ގަނެލާގެން އަންނަ މީހަކަށްވެސް އެތާގައި ތިބެގެން ކާލަން ދެވޭގޮތަށް ހެދީމަ ނިމުނީ.\nބީޗްގަ ކެފޭތައް ހިންގަނީކީ އެއްވެސް ހުއްދައެއް ނަގައިގެނެއް ނޫން! ހަމަހަމަ ކަމަކީ، ބީޗްގަ ގަރާޖްތަކާއި ގުދަންތައްވެސް ހެދުންބާ؟\nސަރުކާރުގެ އިހުމާ ފުލެޓް ނމީހާ\nމަށައް ފެންނަނީ ކުލިނުދެއްކިގެން އުޅޭ ނިކަމެތި ރައްޔިތުން ހުޅުމާލެގަރިހުރިހާ ހަސްބިންތައް ސާފުކޮށްފަ ވަގުތީހިޔާތައް ހަދައިގެން ރެފިއުޖީންގެ ގޮތުގައި ދިރިއުޅެން، ވަކި މުއްސަދިންނަށް އެކަނި ނޫން ކެފޭތައް ހަދައިގެން އުޅެވޭނީ ،\nމިހާރު ބީޗް ސަރަހައްދުން ނުގަވައިދުން ބިން ބޭނުންކޮއްގެން ފައިސާ ހޯދާފަރާތް ތަކާދޭތެރޭ ދައުވާ ކޮށް މިހާތަނަށް ވިޔަފާރި ހިންގި މުއްދަތައް ސަރުކާރުން ޖޫރިމަނާ ނަގަންވީ އެތަންތަނުން. ސަރުކާރުން މިކަން ނުކުރަންޔާމުން އަމިއްލަފަރުދުން ވެސް މިމައްސަލަ ކޯޓައްލާންވީ. މީތާ އޮންނަންވީ ވަލުޖަނަވާރުގެ އުސޫލެއް ނޫން... ބާރުގަދަ ޖަނަވާރަށް ގަދަގޮތް.. ނިކަމެތިންނަށް ދެރަގޮތް\n"ވޯޓަ ސްޕޯޓްސްގެ ހިދުމަތް ދިނުމަށް ދީފައި، އެތަނުގައި ކެފޭ/ރެސްޓޯރަންޓު ހިންގަން ހުއްދަ ނުދިނުމަކީ އިންސާފުވެރި ގޮތަކަށް ނުވާނެ އެވެ" އިންސާވެރި ހަމަ ކެފޭތަކަށް ނުދިނަސް، ވޯޓާސްޕޯޓސްއަކީ މުޅިން އެހެންކަމެއް. އެހެންނޫނަސް ޕްލޭންކުރިމީހުންނަށް އިންގޭނީ ހަދަންވީގޮތެއް\nއެއްގޮތަކަށްވެސް ކެފޭ ރެސްޓޯރެންޓު ހިންގަން ދީގެން ނުވާނެ. ދެންޏާ އެންމެންނަށްވެސް ދޭންވީ. ވަކި ކެފޭ ރިއޯއަކަށް ޑައިންމޯ އކަށް އެކަންޏެއް ނޫން ދޭންވީ. އަދި ވިޔަފާރިވެރިން މުއްސަދިވާން ހިލޭ ބިންދޭން ބާރު އަޅައިރު ރަށު ތެރޭންވެސް އަހަރެމެންނަށް ދިރިއުޅެލާނެ ބިންކޮޅެއް ދޭންވީނު. ހުރިހާ ތަނެއްނަގާ ސާފުކުރޭ. ނުގަވައިދުން ވިޔަފާރި ކުރަމުން ދިޔަ ބަޔަކާ ކޮން ނެގޯޝިއޭޓެއް ކުރާކަށް؟


Mi aharuge Grammy awards March ah faskoffi | Mihaaru\nމުނިފޫހިފިލުވުން / އެމެރިކާ\nމި އަހަރުގެ ގްރެމީ އެވޯޑްސް މާޗަށް ފަސްކޮށްފި\nގްރެމީ އެވޯޑް ހަފުލާ ކުރިން ބާއްވަން އޮތީ މި މަހުގެ 31 ގައި\n08 ޖެނުއަރީ 2021 - 07:31\nނޮވެމްބަރު މަހުގެ ތެރޭގައި ނޮމިނޭޝަންތައް އިއުލާންކޮޮށްފައިވާ މި އަހަރުގެ ގްރެމީ އެވޯޑްސް ހަފުލާ މާޗަށް ފަސްކޮށްފި އެވެ.\nކުރިން މި މަހުގެ 31 ގައި ވާޗުއަލްކޮށް ބާއްވަން ތާވަލުކުރީ ހަފުލާ ކޮވިޑް-19 އާ ހެދި ފަސްކުރީ މާޗް މަހުގެ 14 އަށެވެ. ހަފުލާ ފަސްކުރި މައިގަނޑު ސަބަބަކީ ކޮވިޑްގެ ހާލަތު އެމެރިކާގައި އަދި އެވޯޑް ހަފުލާ ބާއްވާ ލޮސް އެންޖެލިސްގައި ވެސް ރަނގަޅުވަމުން ނުދިއުމެވެ.\nގްރެމީ އެވޯޑްސް އިންތިޒާމުކުރާ ރެކޯޑިން އެކެޑަމީން ބުނީ މި ވަގުތު އެންމެ ބޮޑު އިސްކަމެއް ދޭން ޖެހިފައި ވަނީ ސިއްހަތަށް ކަމަށްވާތީ އެވޯޑް ހަފުލާ މި ދަނޑިވަޅުގައި ބާއްވައިގެން އިތުރު މައްސަލަތަކެއް ކުރިމަތިވާން ބޭނުން ނުވާ ކަމަށެވެ.\nގްރެމީ އެވޯޑް ހަފުލާ މާޗް 14 އަށް ތާވަލުކޮށްފައިވާތީ މިއީ ބޮޑު އެހެން އެވޯޑް ހަފުލާއަކާ ފުށުއަރާނެ ކަމެކެވެ. އެއީ ސްކްރީން އެކްޓާސް ގިލްޑް އެވޯޑް (ސެގް) އެވެ. ގްރެމީ އެވޯޑް ހަފުލާ މާޗް 14 އަށް ތާވަލުކުރުމުން އެ އެވޯޑް އިންތިޒާމުކުރާ ޓީމުން ވަނީ ކަންބޮޑުވުން ފާޅުކޮށްފަ އެވެ.\nސެގުން ބުނީ އެ މީހުންގެ އެވޯޑް ހަފުލާ މާޗް 14 ގައި ބާއްވަން ނިންމިކަން އިއުލާންކުރީ މިދިޔަ އަހަރުގެ ޖުލައި މަހުގެ ތެރޭގައި ކަމަށްވާތީ ގްރެމީ އެވޯޑް ހަފުލާގެ އިންތިޒާމު ކުރާ ފަރާތުން އެކަމަށް ރިއާޔަތްކުރަން ޖެހޭނެ ކަމަށެވެ.\n"އެހެންވީމާ އަހަރެމެން އުންމީދުކުރަން ގްރެމީ ބާއްވާ ތާރީހާ މެދު ރެކޯޑިން އެކެޑަމީން އަލުން ގޮތެއް ނިންމާނެ ކަމަށް،" ސެގުން ނެރުނު ބަޔާނެއްގައި ބުންޏެވެ. "އަދި މިކަމާ ގުޅޭ ގޮތުން އަހަރެމެން އަންނަނީ މަޝްވަރާ ވެސް ކުރަމުން."\nމިދިޔަ އަހަރު ލައިގަތް ކޮވިޑާ ހެދި ވަރަށް ގިނަ ހަފުލާތަކެއްގެ ތާރީހަށް ވަނީ ބޮޑެތި ބަދަލުތަކެއް ގެންނަން ޖެހިފަ އެވެ. އެގޮތުން ފިލްމީ ދާއިރާ އިން ދެވޭ އެންމެ ޝަރަފުވެރި އެވޯޑްތައް ކަމަށްވާ އޮސްކާ އާއި ގޯލްޑެން ގްލޯބް އެވޯޑް ވެސް ވަނީ ކުރިން ތާވަލުކުރި ތާރީހު ފަހުގެ ތާރީހުތަކަށް ފަސްކޮށްފަ އެވެ.\nގްރެމީ އަކީ މިއުޒިކީ ދާއިރާ އިން ދެވޭ އެންމެ ޝަރަފުވެރި އެވޯޑެވެ. މި އަހަރު ބާއްވާނީ 63 ވަނަ އެވޯޑް ހަފުލާ އެވެ.\nލޮސް އެންޖެލިސް ގްރެމީ އެވޯޑްސް އެމެރިކާ


India gai2aharuge kujjeh phone charger agayahlumun karantugai jehi maruvejje\nކުޑަ ކުއްޖަކު ފޯނުގެ ޗާޖަރަކުން ކަރަންޓްގައި ޖެހިގެން މަރުވެއްޖެ\nއިންޑިޔާގައި ދެ އަހަރުގެ އަންހެން ކުއްޖަކު ކަރަންޓަށް ޖަހާފައިން ފޯނެއްގެ ޗާޖަރު އަނގަޔަށްލުމުގެ ސަބަބުން ކަރަންޓުގައި ޖެހި މަރުވެއްޖެ އެވެ.\nމި ހާދިސާ ހިނގާފައިވަނީ މިދިޔަ ހުކުރު ދުވަހު ދިއްލީ ކައިރީގައިވާ ޖަހަންގިރިއާބާދު ނަމަކަށް ކިޔާ ވިލެޖެއްގަ އެވެ. ދެ އަހަރުގެ ޝެވާރ އޭނާ މާމަ މެންނާ ބައްދަލުކޮށްލަށް އެ ވިލެޖަށް ގޮސް އުޅުމުގެ ތެރޭގައި އެވެ.\nމި ހިތާމަވެރި ހާދިސާ ހިނގަން ދިމާވީ ކުއްޖާގެ މަންމަ ރަޒިޔާ ކުޑަ ވަގުތުކޮޅަށް ދަރިފުޅު ކުޅެން ދޫކޮށްލުމުން އެތަނުގައި ހުހަށް ކަރަންޓަށް ޖަހާފައި އިން ފޯނު ޗާޖަރެއްގެ ކޮޅު ކުއްޖާގެ އަނގަޔަށް ލުމުންނެވެ.\nޖަހަންގިރިއާބާދު ޕޮލިސް ސްޓޭސަނުން އިންޑިއާގެ ނޫހެއް ކަމައްވާ ޓައިމްސް އަށް ބުނެފައިވަނީ އެ ކުއްޖާގެ އާއިލާއިން އެ މައްސަލަ ޕޮލިހަށް ހުށައަޅާފައި ނުވާތީ އެ މައްސަލަ ފޮލިހުގައި ފައިލް ކުރެވިފައި ނުވާކަމަށެވެ. ނަމަވެސް އެ މައްސަލަ ޕޮލިހަށް ހުށައަޅައިފިނަމަ އޮންނަ އުސޫލެއްގެ ދަށުން އެ މައްސަލައެއް ފައިލް ކުރެވޭނެ ކަމަށެވެ.\nއަވީގައި މަސައްކަތް ކުރާ މީހުންނަށް ފިނި ޔުނިފޯމްއެއް ދުބާއީގައި އުފައްދައިފި\nގެރިއެއްގެ ބަނޑުން 52 ކިލޯގެ ޕްލާސްޓިކް ނަގައިފި


ތާލިބާނުންނާއި ޗައިނާ ސަރުކާރުގެ އިސް ބޭފުޅުން ބައްދަލުކުރައްވައިފި | Sandhaanu\nތާލިބާނުންނާއި ޗައިނާ ސަރުކާރުގެ އިސް ބޭފުޅުން ބައްދަލުކުރައްވައިފި\nޗައިނާގެ ފޮރިން މިނިސްޓަރު ޠާލިބާނުންގެ ޖަމާއަތަކާއި ބައްދަލުކުރައްވަވައިފިއެވެ. މިދިޔަ ބުދަދުވަހު ކުރިއަށް ދިޔަ މި ބައްދަލުވުމުގައި ޠާލިބާން ޖަމާއަތުގެ ކޯ ފައުންޑަރ، މުއްލާ ޢަބްދުލް ޣާނީ ބަރާދަރް ބައިވެރިވެވަޑައިގެންނެވި ކަމަށް ޗައިނާގެ ފޮރިން މިނިސްޓްރީގެ ފަރާތުން ވާހަކަފުޅުދައްކަވަމުން، ވެންގްޔީ ވަނީ ވިދާޅުވެފައެވެ. މި ބައްދަލުވުމުގެ ސަބަބުން ޗައިނާއަށް ނުރައްކަލަކަށް ވާނެކަމުގެ ބިރު އޮތް އީސްޓް ޓާރކެސްތާން އިސްލާމިކް މޫވްމެންޓް ހަމަޔަކަށް އެޅިގެންދިޔުމަށް މަގުފަހި ވެގެންދާނެކަމަށް ވެސް އޭނާ ވިދާޅުވިއެވެ.\nޗައިނާގެ ޓިއާންޖިން ސިޓީގައި ބޭއްވި ބައްދަލުވުމަށްފަހު ޠާލިބާނުންގެ ތަރުޖަމާނު، މުޙަންމަދު ނަޢީމް ވަނީ އޭނާގެ ޓްވިޓަރ އެކައުންޓުގައި، ބައްދަލުވުމުގައި މައިގަނޑު ގޮތެއްގައި ވާހަކަ ދެކެވުނީ ސިޔާސީ ކަންކަމާއި، އަފްޣާނިސްތާނުގެ މިހާރުގެ ހާލަތާއި، ސުލްހަވެރިކަމާއި ބެހޭގޮތުންކަމުގައި ވިދާޅުވެފައި ވެއެވެ.\nޠާލިބާނުންގެ ޖަމާއަތުން ވަނީ ޗައިނާ ސަރުކާރާ ދެކޮޅަށް އަފްޣާނިސްތާނުގެ ބިން އެމީހުންގެ ބާރުގެ ދަށުގައިވާހައި ހިނދަކު ބޭނުން ނުކުރާނެކަމަށް ބުނެފައެވެ. އަދި ޗައިނާ ސަރުކާރުން ވަނީ އަފްޣާނިސްތާނުގެ ދާޚިލީ ކަންކަމާއި ނުބެހުމަށް ވައުދުވެފައެވެ. ނަމަވެސް ސުލްހަވެރިކަން ގާއިމު ކުރުމާ ބެހޭ ވާހަކަތަކުގައި އަދިވެސް ޗައިނާއިން ބައިވެރިވާނެކަމަށް އެ ގައުމުން ބުނެފައިވެއެވެ.\nޗައިނާގެ ބެއިޖިންގްއިން ދެކޭގޮތުގައި އެމެރިކާ ސިފައިން އަފްޣާނިސްތާނުން ނިކުތުމަކީ ޗައިނާއަށް ލިބުނު ވަރަށް ބޮޑު ކާމިޔާބީއެކެވެ. އެހެނީ އެކަމުގެ ސަބަބުން ޗައިނާގެ ބެލްޓް އެންޑް ރޯޑް ޕްރޮޖެކްޓް އަފްޣާނިސްތާނަށާއި ސެންޓްރަލް އޭޝިޔާގެ ގައުމުތަކަށް ފުޅާކުރުމުގެ ފުރުސަތު ޗައިނާއަށް ލިބިގެންދާނެއެވެ.\nބުދަދުވަހު ބޭއްވި ބައްދަލުވުމުގައި އެމެރިކާގެ ވޮޝިންގްޓަންއިން ގެންގުޅޭ ސިޔާސަތުތަކާއި ޗައިނާގެ ސިޔާސަތުތަކާ ހުރި ތަފާތުތަކަށް އަލިއަޅުވާލައި ޗައިނާގެ ފޮރިން މިނިސްޓްރީގެ ތަރުޖަމާނު ވަނީ ވާހަކަފުޅުދައްކަވާފައެވެ.\nމަންސޫރު އަހުމަދު ޖުލައި 30, 2021 At 10:32 ޕމ\nދެންދާނީ ރަނގަޅަށެވެ. ތަލިބާނުންގެ ގައުމުގައި ރަޝީއާ މީހުނާއި އެމެރިކާމީހުން ބޭނުންވާގޮތަށް އަނބުރާލުމަށް އެ ގައުމުގެ އެޖެންޓުން ބޭނުންކޮށްގެން ވަރަށް ގިނަ ޒަމާން ތަކެއްގައި އެ އެއްޗެކޭ މި އެއްޗެކޭ ކިޔައިގެން ވަރަށް ރަޙުމް ކުޑަ ކޮށް އެގައުމުގެ މީހުން މަރާފިއެވެ. ޗައިނާގެ ސިޔާސަތު ތަފާތުވާނެކަމަށް ބެލެވެއެވެ. ﷲގެ ހެޔޮ ރަޙުމަތްފުޅުން އަފުގާނިސްތާނަށް އަވަސް ހަމަޖެހުމެއް އަންނާށިއެވެ. އާމީން! އެމެރިކާމީހުން ބޮޑު ބައިސާކަނޑައިފަ 15 އަހަރުދުވަސް ވަންދެން ގޭމްޖައްސާފަ ބިރުން ރޭގަނޑުގެ ވަގުތެއްގައި އެތަނުގެ އެއަރޕޯޓުން ވަގަށް ފިލާ ރައްކާވީއެވެ. ދިވެހިރާއްޖޭގައި މިއުޅޭ ކާފަރުންގެ އެޖެންޓުންތަކާމެދުވެސް ދިވެހިން ވިސްނާ ފިކުރުކުރާށެވެ.\nއެވެރީންގެ ފަރާތުން ފިތުނަ ފަސާދައާއި ގެއްލުމާއި ހަލާކު ނޫން ދެވަނަ ދެ އެއްޗެން ނުނިކުންނާނެއެވެ. ބަލަމާ، ފަލަސްތީނު، އިރާގު، ވިއެޓްނާމު، ލީބިޔާ، ސީރިއާ، ސޯމާލިއާ… މިެހެންގޮސް ނިމުމެއްނެތެވެ. ފަނާކުރުން ފިޔަވައި ގެނައި ޑިމޮކްރަސީއެއް ވެސް ނުވަތަ އިންސާނީ ވަސީލަތެއްވެސް ނެތްތަނުގައި އަނގަޔާ އަތާއި ދިމާނުވެ ސަލާމް ޖަހާ ބަޔަކަށް އެތަންތަނުގެ ރައްޔަތުން ވެއްޖެއެވެ. އެއީ އެބުނާ ވެސްޓާން ޑިމޮކްރެސީ އާއި ސެކިއުލަރިޒަމް.\nދިވެހިން ސަމާލުވާށެވެ. ދިވެހިންގެ ތެރޭ މިއުޅޭ އެ ނުލަފާބައިގަނޑުގެ އެޖެންޓް އެ ވެރިކަމާއި ހެދި މޮޔަވަނީއެވެ. ކޮންމެފަދަ ގޯހެއްވެސް ހަދައިފާނެއެވެ.


ސަރުބީ ދަށްކުރުމަށް ކާންވީ އަނބު – Haftha\nWed, 8 July, 2020, 5:17 pm\nސަރުބީ ދަށްކުރުމަށް ކާންވީ އަނބު\nޖޫން 17, 2019\nއަނބަކީ ހަށިގަނޑަށް ފައިދާހުރި ތަފާތު މަޢުދަންތަކާއި ވިޓަމިންސް ފަދަ ހަށިގަނޑަށް ފައިދާހުރި އެތަކެއް މާއްދާތަކެއް ހިމެނޭ މީރު މޭވާ އެކެވެ. ދިވެހިންގެ ތެރޭގައި ވެސް އަނބަކީ މަގުބޫލު އަދި ތިއާގި މޭވާއެ ކެވެ.\nއަނބުގައި ވަރަށް ގިނަ ވައްތަރުގެ ފީނޮލިކް ކަމްޕައުންޑް ތައް ހުރެއެވެ. އޭގެ ތެރޭގައި “ކްއެރެސްޓިން” ، “އައިސޯކްއެރެސްޓިން”، “އެސްޓްރެގެލިން”، “ފިސެޓިން”، “ގެލިކް އެސިޑް”، އަދި “މީތައިލް ގެލޭޓް” ހިމެނެ އެވެ.\nމީގެ އިތުރުން ވަރަށް ގިނަ އެންޒައިމްތައް އޭގައި ހިމެނޭއިރު އެންމެ ޚާއްސަ އެއްކަމެއްގެ ގޮތުގައި ފާހަގަކޮށްލަންޖެހޭ ކަމަކީ ހަށިގަނޑުގައި ސަރުބީގެ މިންވަރު ދަށްކުރުމުގައި އަނބުގައި ހިމެނޭ މާއްދާއެކެވެ.\nއަނބުގައި ހިމެނޭ ޑައެޓްރީ ފައިބަރއަކީ ލޭގައި ހިމެނޭ ނުރަގަނޅު ކޮލެސްޓްރޯލްގެ މިންވަރު ދަށްކުރާ މާއްދާއެކެވެ. މިއީ ލޭހޮޅިތަކުގެ އެތެރޭގައި ތަތްވެ، ޖަމާވެ، ލޭހޮޅި ބައްދައި ހަރުކޮށްލުމުގެ ދައުރު އަދާކުރާ ސަރުބީގެ ވައްތަރެކެވެ.\nއެހެންކަމުން އަނބު ބޭނުންކުރުމަކީ ސަރުބީގެ މިންވަރު ދަށްވެ، ހިތާއި ލޭހޮޅިތަކަށްޖެހޭ ބަލިތަކުން (ސްޓްރޯކް ޖެހުން، ހާރޓް އެޓޭކް ޖެހުން) ދުރުކޮށްދޭނެ ކަމެކެވެ. މީގެ އިތުރުން އަނބުގައި ވެސް ހިމެނޭ ވިޓަމިން ސީ އަކީ ލޭގެ ސަރުބީ މިންވަރު ދަށްކޮށްދޭ މުހިންމު މާއްދާއެކެވެ.\nފޮތިކޮށް ކޮށާފައި ހުންނަ އަނބު ޖޯޑެއްގައި ދުވާލަކަށް ބޭނުންވާ ވިޓަމިން ސީގެ 76 އިންސައްތަ ހުރެއެވެ. ވިޓަމިން ސީ އަކީ ވެސް ބާރުގަދަ އެންޓި އޮކްސިޑެންޓަކަށް ވުމުން ފްރީ ރެޑިކަލްތަކުން ސެލްތަކަށް ލިބޭ ގެއްލުމުން ރައްކާތެރިކޮށްދީ ކެންސަރު ޖެހުމުގެ ފުރުޞަތު ހަނިކޮށް، މުސްކުޅިވުން ލަސްކޮށްދެއެވެ.\nއަނބުގައި ހިމެނޭ ވިޓަމިން ސީ ގެ މިންވަރު\nއަނބަކީ މޭވާއެއްގެ ގޮތުގައި ބޭނުންކުރުމުގެ އިތުރުން، އަސާރަ ހަދައިގެންނާއި، ފަނި ގިރައިންނާއި، ޖޫސް ޕެކެޓްގައި ބަންދުކޮށްގެންނާއި، އަދި ކާތަކެތީގެ ތެރޭގައި ރަހަ މީރު ކޮށްލުމަށް ވެސް ބޭނުންކޮށް އުޅޭ މުހިންމު މޭވާއަކަށް ވާއިރު އަނބު ގިނައިން ބޭނުންކުރުމަކީ ހަންގަނޑު އޮމާންވެ، ސާފުވެ، ބިހި ނެގުން ކުޑަކޮށްދީ، ހަމުގައި ނަގާ އޮށާޅަ ފަދަ މައްސަލަތަކުން ކުރިމަތިވާ އުދަނގޫ ކުޑަކޮށްދޭނެ ކަމެކެވެ.\nއެގޮތުން އަނބު ފޮތިކޮށްލުމަށްފަހު، 10 ވަރަކަށް މިނިޓް ވަންދެން އޮށާޅަ ނަގާފައިވާ ހިސާބު އުގުޅިދާނެ އެވެ. މިއީ ހަންގަނޑު އަލިކޮށް، ދޮންކޮށްދޭ ކަމެއް ވެސް މެއެވެ.\nދެކޮޅު ޖެހޭނެ ގޮތަކަށް ފިނޭންސް އިމާރާތުގެ މަސައްކަތް ކުރިއަށް ގެންދަން މަޝްވަރާ ކުރަނީ


HEYRIYA: Maradhoo "Bondoge": Ehaaraai Mihaaru - Vaguthu\nއައްޑޫގައި ހުންނަ ބޮނޑޮގެ - އެހާރާއި މިހާރު\n(އައްޑޫ ސިޓީ) އައްޑޫ ސިޓީއަކީ ތާރީހީ ގޮތުން ފާހަގަކޮށްލެވޭ އެތައް ކަމެއް އެ ރަށްތަކުގެ ތެރޭގައި ހިމެނޭ މުއްސަނދި ސިޓީއެކެވެ. އައްޑޫގައި ހުންނަ ތަންތަނުގެ ތެރެއިން ވެސް މަރަދޫގައި ހުންނަ މަޝްހޫރު "ބޮނޑޮގެ" އަކީ ތާރީހީ ގޮތުން ފާހަގަކޮށްލެވޭ ބިނާއެކެެވެ. ނަވާރަ ސަތޭކަ ސާޅީސް ތިން ވަނަ އަހަރު ބިނާކޮށްފައިވާ ބޮނޑޮގެ އަސްލު ނުގެއްލޭ ގޮތަށް މިހާރު ވެސް ފެންނަން އެބަހުއްޓެވެ.\nއައްޑޫގެެ ތާރީހީ ތަންތަނުގެ ތެރެއިން ބޮނޑޮގެއަކީ އެންމެ ގިނަ ބޭނުންތަކަަށް މިހާތަނަށް ބޭނުންކޮށްފައިވާ އެއް އިމާރާތެވެ. ބޮނޑޮގެ އެންމެ ފުރަތަމަ އިމާރާތްކޮށްފައި ވަނީ އައްޑޫގައި ކުރިން އޮތް އިނގިރޭސީންގެ ލަޝަކަރުގެ މުވާސަލާތީ މަރުކަޒެއްގެ ގޮތައެވެ. އޭގެ ފަހުން އިނގިރޭސީންްވެސް ވަނީ ބޮނޑޮގެ ތަފާތު ބޭނުންތަކަށް ބޭނުންކޮށްފައެވެ. އެއަށްފަހު ތާރީހުން ފެންނަން އޮތީ 1950 ވަނަ އަހަރުން ފެށިގެން ހަތް އަހަރުގެ މުއްދަތަށް "މަދަރުސަތުލް އަފީފިއްޔާ" މަރަދޫ ބޮނޑޮގޭގައި ހިންގާފައިވާކަމެވެ.\nބޮނޑޮގެކަން އަންގައިދިނުމަށް ކައުންސިލުން ހަރުކޮށްފައި ހުންނަ ނަން ބޯޑު - ވަގުތު އިމޭޖަސް- މުހައްމަދު އަފްޒަލް\nއެއަށް ފަހު ދެ އަހަރު ދުވަހު އެތަން އެއްވެސް ބޭނުމެއް ނުކޮށް ހުހަށް ބަހައްޓާފައި ހުރުމަށް ފަހު ބޮނޑޮގޭގެ ބޭނުންކޮށްްފައި ވަނީ 1959 ވަނަ އަހަރެވެ. އެ އަހަރުގެ ޖެނުއަރީ އެއް ވަނަ ދުވަހުން ފެށިގެން 1963 ވަނަ އަހަރުގެ ސެޕްޓެމްބަރު މަހުގެ 24 ވަނަ ދުވަހުގެ ނިޔަލަށް ބޮނޑޮގެ ބޭނުންކޮށްފައި ވަނީ އޭރު އައްޑޫގައި އޮތް "އައްދައުލަތުލް ސުވާދީބިއްޔާ" ގެ ފާރުން ހިންގި ޓްރޭޑިން ސެންޓަރު އޭއީސީ (އައްޑޫ ޓްރޭޑިން ސެންޓަރު)ގެ ނަމުގައެވެ.\nއެއަށްފަހު ދެެން މިތަން ބޭނުންކޮށްފައި ވަނީ 1964 ވަނަ އަހަރުއެވެ. އެއަހަރުގެ އޮގަސްޓު މަހުގެ ދެވަނަ ދުވަހު އައްޑޫ ހިތަދޫ އާރޭފް ހުސައިން "ޖަގަޑާ"ގެެ ނަމުގައި ހިންގި ދެކޮޅުވެރި ހަރަކާތުގައި ހައްޔަރުކުރި 80 އަށްވުރެ ގިނަ މީހުން ގައިިދުގައި ބޭތިއްބުމަށް ޖަލެއްގެ ގޮތުގައި ބޭނުންކޮށްފައި ވަނީ ބޮނޑޮގެއެވެެ. މިކަމަށް ފަހު ހަމަ އެ އަހަރުގެ ތެރޭގައި މަރަދޫ ރަށު އޮފީސް ވެސް ވަނީ މި އިމާރާތުގައި ހިންގައިފައެވެ. ނަވާރަ ސަތޭކަ ފަސްދޮޅަސް ހަ ވަނަ އަހަރުގެ ޖޫން މަހުގެ އެއްވަނަ ދުވަހުގެ ނިޔަލަށް ބޮނޑޮގޭގައި އޮފީސް ހިންގިއެވެ.\nބޮނޑޮގޭގެެ އެތެރޭގައި އޮންނަ ހަނި މަގެއް - ވަގުތު އިމޭޖަސް- މުހައްމަދު އަފްޒަލް\nނަވާރަ ސަތޭކަ ހަތް ދިހަ ފަސް ވަނަ އަހަރުން ފެށިގެން 1979 ވަނަ އަހަރުގެ ނިޔަލަށް ބޮނޑޮގެ ބޭނުންކޮށްފައި ވަނީ "މަސްޓު ކުލަބު" ނުވަތަ މަރަދޫ ޔުނައިޓެޑް ސްޕޯޓްސް ޓްރޭނިންގ ކްލަބުގެ ބޭނުންތަކަށެެވެ. އޭގެ ތެރެއިން "ޓްރޮޕިކާ" ނަމަކަށް ރަޖިސްޓްރީ ކޮށްގެން ކުރިއަށް ގެންދިޔަ ބޭންޑުގެ ފަރިތަކުރުންތައްވެސް ކުރިޔަށް ގެެންގޮސްފައި ވަނީ މި އިމާރާތުގައެވެެ. އެއަށްފަހު ވަކި ތާރީޙެއް އެނގެން ނެތް "މަދަރުސަތުލް އިމްދާދިއްޔާ" ނަމަކަށް ކިޔާ މަދަރުސާއެއް ބޮނޑޮގޭގައި ވަނީ ހިންގައިފައެވެ.\nއޭގެ ފަހުން 1982 ވަނަ އަހަރުން ފެށިގެން މިތަން ބޭނުންކޮށްފައި ވަނީ އެސްޓީއޯގެ ފަރާތުން ސިނަމާއެއް ހިންގުމަށެވެ. މިކަން ހަތެއް އޮކްޓޯބަރު އިން ފެށިގެން 11 އަހަރުގެ ދިިގު މުއްދަތަކަށް، 1993 ވަނަ އަހަރުގެެ ޖުލައި މަހުގެ ހަތް ވަނަ ދުވަހާއި ހަމަޔަށް ކުރިއަށް ގެެންދިޔައެވެ.\nބޮނޑޮގޭގެ ސިނަމާ ހިންގި ދުވަސްވަރުގެ ހަނދާންތައް އެގޮތުގައި - ވަގުތު އިމޭޖަސް- މުހައްމަދު އަފްޒަލް\nބޮނޑޮގެެ 1993 ގައި ބޭނުންކޮށްފައި ނުވާކަމަށް ވެެއެވެ. އޭގެ ފަހުން ދިގު މުއްދަތަކަށް ބޮނޑޮގެ ހުރީ އަޅާލާނެ އެއްވެެސް ފަރާތެއް ނެތި، ބޭނުންކުރާނެ މީހަކު ނެތުމުގެ ސަބަބުން ފަޅުތަނަކަށް ބަދަލުވެފައެވެ. "ވަގުތު"ން އައްޑޫ ސިިޓީއަށް ހޭރިޔާ ދަތުރެއް އެންމެ ފުރަތަމަ ކުރީ 2015 ވަނަ އަހަރުގެ ތެރޭގައެެވެ. އޭރު ފެންނަން ހުރި ބޮނޑޮގެ އާއި މިހާރުގެ ބޮނޑޮގެ ވަރަށް ތަފާތެވެ. އޭރު ހުރީ ކުށް ކުރުމުގެ އައްޑާއަކަށް ވެފައެވެ. އެތަނަށް އަޅާލާނެ ބަޔަކު ނުވެއެވެ. ނަމަވެެސް މުޅި އެތަން ފެންނަން ހުރި ގޮތް މިހާރު ވަރަށް ތަފާތެެވެ.\nބޮނޑޮގެ އާސާރީ ބިނާއެއްގެެ ގޮތުގައި ކަނޑައަޅަައި، އަސްލު ނުގެއްލޭ ގޮތަށް އާަބާތުރަ ފިލުވާފައި ވަނީ މަރަދޫ ކައުންސިލުން 2015 ވަނަ އަހަރުގެ ތެރޭގައެވެ. އެއަށް ފަހު އިނގިރޭސީން އައްޑޫގައި އުޅުނު ދުވަސްވަރުގެ ހަނދާންތައް ގެނުވައިދޭ އެތައް ފޮޓޯތަކަކާއި، ލިއެކިއުންތަކެއް އަދި އެމީހުން ބޭނުންކުރި ބައެެއް ތަކެތި ދައްކުވައިދޭ މިއުޒިއަމެއްގެެ ގޮތުގައި ބޮނޑޮގެ ހުޅުވިގެން ގޮސްފައި ވަނީ 2016 ވަނަ އަހަރުގެ ނޮވެެމްބަރު މަހުގެެ 11 ވަނަ ދުވަހުއެެވެ.\nއައްޑޫ ސިޓީ މީދޫ ބޮނޑޮގޭ- ވަގުތު އިމޭޖަސް- މުހައްމަދު އަފްޒަލް\nކައުންސިލުން ގެނެެސްފައިވާ ބަދަލުތަކުގެެ ތެރޭގައި ބޮނޑޮގޭގެ ކުލަ ބަދަލުކޮށް، އެތަނުގެ ކުރިމަތީގައި ވަނީ ފާރެއް ރާނާ ދޮރުވައްޓެއް ގާއިމްކޮށްފައެެވެެ. އަދި މީގެެ ކުރިން ހަލާކުވެފައިވާ ބައެއް ތަންތަން މިހާރު ވަނީ އަސްލު ނުގެއްލޭނެހެން އާބާތުރަ ފިލުވައިފައެވެ.\nމީގެ ހަ އަހަރު ކުރިން 2015 ވަނަ އަހަރުގެ ފަހުން ދެތިން ފަހަރެއްގެ މަތިން ކައިވެނި ޕާޓީ ބޭއްވުމަށް މިތަން ދޫކުރެވުނު ކަމަށް ވެއެވެ. ނަމަވެސް މިހާރު ބާއްވާ ޕާޓީތަކަށް ބޮނޑޮގޭގެ ހޯލު ތެރޭގައި އޮންނަ ޖާގައަކީ އެންމެެ އެކަށީގެންވާ ޖާގައަކަށް ނުވުމުން މިތަން ނަގަމުން ނުދާކަން ކައުންސިލުން ފާހަގަކުރިއެވެ.\nމަރަދޫ ބޮނޑޮގެއަކީ އިނގިރޭސީންގެ ޒަމާނުގައި ވަރަށް ވަރުގަދައަށް އިމާރާތްކޮށްފައިވާ ތަނެކެވެެ. މިތަނުގެ ފާރެއްގެ ބޯމިނުގައި 18 އިންޗި ހުރެއެވެ. މިއީ އެހާ ދުވަހަށް ބޮނޑޮގެ ވީރާނާ ނުވެ ދެމިގެން ގޮސްފައިވާ އެންމެ ބޮޑު އެއް ސަބަބުން ކަމަށް ބެލެެވެއެވެ. ބޮނޑޮގޭގައި ބޮޑު ހޯލެއް ހަދާފައި އޮންނަ އިރު ދެ އަރި މަތީގައި ހަނި ފެންޑާތަކެއް ހަދާފައިހުރެއެވެ. މިހާރު ހޯލު ތެރެއިން ގޮސް މި ފެންޑާތަކަށް ވަދެވުނު ނަމަވެސް ކުރިން މި ފެންޑާތަކަށް ވަދެވޭ ދޮރެއް ނުހުރެއެވެ. އެތަނަށް ވަދެވެނީ ބޮނޑޮގޭގެ ބޭރުން ކުޑަ ދޮރަކުންނެވެ. މިހާރު އެ ފެންޑާތަކަށް ވަނުމަށް ހުންނަނީ ދޮރު ކަނޑާފައެވެ.\nއައްޑޫގައި މީހަކަށް ހަމަލާދީ ޒަހަމްކޮށްލައިފި\nފެބުރުއަރީ 22, 2021 12:23\nމާލޭގެ ވެރިން ދިރިތިބިހާ ހިނދަކު ރާއްޖެތެރޭ ތަރައްގީ ވިޔަކަނުދޭނެ. ރާއްޖެތެރޭ7ކުޅަނދު މަދު ކެނައިން ބޭނުންކޮއްލަނީ ވޯޓައް އެކަނި.\nފެބުރުއަރީ 22, 2021 18:59\nމިތާމަތީގައި ހެލިޕޭޑެއް އޮންނަކަމައް ކިޔާއުޅޭ، މިއީ ތެދެއްބާ؟؟


Jihad kurumakee amilla gaumugai thibegen dheenaai gaumuge dhifaaugai kuraa hanguraama : Maumoon - The Press\nTuesday, August 20, 2019 32 °C broken cloudsLast Updated3minutes ago\nޖިހާދުކުރުމަކީ އަމިއްލަ ގައުމުގައި ތިބެގެން ދީނާއި ގައުމުގެ ދިފާއުގައި ކުރާ ހަނގުރާމަ: މައުމޫން\nނިމާ ހަސަން 15 May 2019, 15:03\nއެމްއާރުއެމްގެ ފައުންޑާ ކުރީގެ ރައީސް މައުމޫން އަބްދުލްގައްޔޫމް / ފައިލް ފޮޓޯ\nޖިހާދުކުރުމަކީ އެ ބައެއްގެ އަމިއްލަ ގައުމުގައި ތިބެގެން ދީނާއި ގައުމުގެ ދިފާއުގައި ކުރާ ހަނގުރާމަކަމަށް ކުރީގެ ރައީސް މައުމޫން އަބްދުލްގައްޔޫމް ވިދާޅުވެއްޖެއެވެ.\nރޭ މައުމޫން ފައުންޑޭޝަނުން އިންތިޒާމްކޮށްގެން ބޭއްވި އިހްޔާ ޕްރޮގްރާމުގައި ރައީސް މައުމޫން ވާހަކަ ފުޅު ދެއްކެވީ އިސްލާމް އަދި ޖިހާދާއި ބެހޭ ގޮތުންނެވެ. އެމަނިކުފާނުނގެ ވާހަކަފުޅުގައި ދިވެހިން އެހެން ގައުމުަތަކަށް ގޮސް ހަނގުރާމަކުރުމަކީ އެއްވެސް ހާލެއްގައި ޖިހާދެކޭ ނުބުނެވޭނެ ކަމަށް ވިދާޅުވިއެވެ. އަދި ހަނގުރާމަ ކުރުމުގެ ހުއްދަ ހިޖުރީގޮތުން ދެ ވަނަ އަހަރު ދިނީ އަމިއްލަ ވަޒަނާއި ދީނުގެ ދިފާއުގައި ބަޔަކު ހަމަލާދިނުމުން އެކަމުން ސަލާމަތްވުމަށްޓަކައި ކުރާ މަސައްކަތެއްގެ ގޮތުގައި ކަމަށް ވެސް އެމަނިކުފާނު ވިދާޅުވިއެވެ.\nރައީސް މައުމޫން ވިދާޅުވީ، އިސްލާމްދީނުގައި ދިފާއުގައި ޖިހާދުކުރުން ވާޖިބު ވަނީ އަދުއްވުންގެ ބަޔަކު، މުސްލިމް ގައުމަކަށް އަރައިގަނެ މުސްލިމުންނާ ހަނގުރާމަކޮށް އެ މީހުން ނިކަމެތިކުރަން މަސައްކަތްކުރާ ހާލަތުގައި ކަމަށެވެ. އަދި އަމާންކަމާއި ސުލްހަ މަސަލަސްކަމާއެކު އަމިއްލަ ގައުމުގައި ތިއްބައި ގައުމަށް އަރައިގަނެ، ގެދޮރުން ނެރެލަން މަސައްކަތް ކޮށްފިއްޔާ އެއީ ޖިހާދުކުރުމުގެ ވަގުތު ޖެހުނީ ކަމަށާއި އެވަގުތު އެންމެން ނިކުމެ އެ މީހުން ބަލިކުރަންޖެހޭނެ ކަމަށެވެ. ނަމަވެސް، ބަޔަކާ ދެކޮޅަށް އިސްވެ ހަނގުރާމަކުރުމަކީ އިސްލާމްދީނުގައި ހުއްދަކުރާ ކަމެއް ނޫން ކަމަށާއި އަމާންކަމާއެކު ދިރިއުޅެމުން ދަނިކޮށް އެއްވެސް ބޭނުމެއްގައި އެތަނަށް އަރައި ހަނގުރާމަކޮށްގެން ނުވާނެ ކަން އެމަނިކުފާނު ފާހަގަ ކުރެއްވެވިއެވެ.\nމީގެ އިތުރުން ދީން ކުރިއެރުވުމުގެ ނަމުގައި ހަނގުރާމަކޮށްގެން ނުވާނެކަމަށް ރައީސް މައުމޫނު ވިދާޅުވީ ގިނަ އަދަދެއްގެ ދިވެހީން ސީރިޔާގައި ކުރާ ދާހިލީ ހަނގުރާމައިގައި ބައިވެރިވަމުން ދަނިކޮށެވެ. އޭގެ ތެރެއިން ބައެއް މީހުން މމި ހަނގުރާމައިގައި މަރުވެފައިވާއިރު އެ ގައުމުގައި އެތައް ދިވެހީންނެއް ޔަތީމުވެފައި ވެއެވެ. އަދި ޔަތީމު ވެފައިވާ މީހުންގެ އޭގެ ތެރެއިން ބައެއް މީހުން ގެނައުމުގެ ފުރުސަތު ފަހިކޮށްދިނުމަށް އެ މީހުން އަދި އެމީހުންގެ އާއިލާތަކުން ދަނީ ކަމާބެހޭ ފަރާތްތަކަށް އެދެމުންނެވެ.


Huvafenuga Anbimeehaa Vari Kurevijje Nama Vaanee Kihineh? - Vaguthu\nމާލޭގެ މަގުމަތި؛- ވަގުތު އިމޭޖަސް- މުހައްމަދު އަފްޒަލް\nރާއްޖެއަކީ އާބާދީގެ ނިސްބަތުން ބަލާއިރު ވަރި އެންމެ ގިނަ ގައުމުގެ ގޮތުގައި އޮންނަނީ މަޝްހޫރުވެފައެވެ. ފަހަކަށް އައިސް، ކައިވެންޏެއް ކާމިޔާބު ވަނީ މަދު ފަހަރެއްގައެވެ. މީގެކުރިން ނެރުނު ތަފާސް ހިސާބުތަކަށް ބަލާ އިރު ވަރި ގިނައީ އުމުރުން 25 އަހަރާއި 40 އަހަރާ ދެމެދުގެ އުމުރުފުރައިގައެވެ. ނާކާމިޔާބު ކައިވެނިތަކަށް ފަހު ދިރިއުޅުން އަލުން އާރާސްތުކުރެވޭތޯ އަނެއްކާވެސް ކައިވެނިކުރާ މީހުން ރާއްޖޭގައި ގިނައެވެ.\nއިޖުތިމާއީ މި ބޮޑު މައްސަލަ އަށް މިއަދާ ހަމައަށް އައިއިރު ވެސް ހައްލެއް ނުލިބެއެވެ.\nދީނީ އެކި ކަންކަމާ ގުޅޭ ސުވާލުތަކަށް ޖަވާބު ދިނުމަށް ފޭސްބުކްގައި މިހާރު އެންމެ މަޝްހޫރު އެއް ގްރޫޕަކީ "އިސްލާމިކް ނޮލެޖް" އެވެ. މި ގްރޫޕްގައި އާންމުން ކުރާ ސުވާލުތަކަށް އެންމެ ގިނަ އިން ޖަވާބު ދެއްވާ ދީނީ އިލްމުވެރިޔަކީ ޑރ. މުހައްމަދު އިޔާޒެވެ. އިޔާޒަކީ އާންމުންނަށް ދީނީ މައުލޫމާތު މުޅިން ތަފާތު ގޮތަކަށް ފަތުރުއްވާ އެންމެ ވަރުގަދަ އެއް ޝަޚުސިއްޔަތެވެ.\nރާއްޖޭގެ ޕަބްލިކް ވައިބަ ގުރޫޕުތަކުގެ ތެރެއިން އިޔާޒް ހިންގަވާ އިސްލާމިކް ނޮލެޖް އެމްވީ އެކަނި ފޮލޯ ކުރާ މީހުންގެ އަދަދު 10000 އަށް ވުރެ ގިނައެވެ. އިޔާޒަށް ސުވާލު ފޮނުވުމަށް 100 އަށް ވުރެ ގިނަ ގްރޫޕް ހިމެނެއެވެ.\nމި ގްރޫޕްގައި ދިވެހިން އެންމެ ގިނައިން ކުރާ ސުވާލުތަކުގެ ތެރޭގައި ކައިވެންޏާ ގުޅޭ ސުވާލާއި ދެމަފިރިންނާ ގުޅޭ ސުވާލުތައް ހިމެނެއެވެ.\nއެތަނުން އެކަކު ކުރި ސުވާލެއްގައި ނިދީގައި އޮއްވައި ހުވަފެނުގައި އަނބިމީހާ ވަރި ކުރާތަން ފިރިމީހާ އަށް ފެނިއްޖެ ނަމަ، އެއީ ވަރިއަކަށް ވާނެތޯ އަހާފައިވެއެވެ. އަދި އޭގެ ހުކުމަކީ ކޮބައިތޯ އެހުމުން އިޔާޒް ވިދާޅުވީ އެގޮތަށްވެއްޖެ ނަމަ، އެއީ ވަރިއަކަށް ނުވާނެ ކަމަށެވެ.\nމިއީ ގިނަ ބައެއްގެ ހިތުގައި އުފެދިފައި އޮތް ސުވާލެއްގެ ޖަވާބު ކަމަށް ބެލެވެއެވެ.\nއެހެން މީހަކު ވަނީ ފިރިމީހާ އިނދެގެން އަހަރުވީ އިރު ވެސް އަނބިމީހާގެ ހައްގުތައް އަދާނުކޮށްދޭ ނަމަ އަނބިމީހާ އަމަލު ކުރާނީ ކިހިނެއްތޯ ސުވާލުކޮށްފައެވެ. އަދި އިސްކަން ދޭން ޖެހޭނީ "ވަރި ކުރި އަނބިމީހާ" އަށްތޯ ނުވަތަ އިނދެގެން އުޅޭ އަނބިމީހާ އަށްތޯ ސުވާލު ކުރިއެވެ. ޖަވާބުގައި އިޔާޒް ވިދާޅުވީ އަނބިމީހާ އަށް ލިބެން ޖެހޭ ހައްގުތައް ފިރިމީހާގެ ފަރާތުން ނުލިބޭ ކަމަށް ވަނީނަމަ ވަރިއަށް އެދުމުގެ ހައްގު އަނބިމީހާއަށް ލިބިގެންވާ ކަމަށެވެ.\n"ހައްގު އޮންނާނީ އިނދެގެން އުޅޭ މީހާގެ. ވަރި ކުރުމަށް ފަހު އިއްދައިގައި އިންނަ އިރުގެ ހަރަދު ފިޔަވައި އެހެން ހައްގެއް ނޯންނާނެ. ދެން ދަރިން ތިބި ނަމަ ދަރިންގެ ހައްގުތައް އަދާކޮށްދޭން ޖެހޭނެ،" އިޔާޒް ވިދާޅުވިއެވެ.\nއެހެން މީހަކު އެ ގްރޫޕްގައި އަހާފައި ވަނީ ކައިވެނި ކުރުމަށްޓަކައި ރަން ކިޔާފައި ކޯޓަށް ކައިވެނި ކުރަން ފޯމްލާ ހިސާބުން ކައިވެނި ކުރަން އުޅޭ އަނބިމީހާ ކައިރީގައި ނިދޭނެތޯ ސުވާލުކޮށްފައެވެ. ޖަވާބުގައި އިޔާޒް ވިދާޅުވީ ކައިވެނީގެ އަގުދު ކުރެވުމާ ހަމައަށް އަންބަކަށް ނުވާނެކަމަށެވެ. އަދި އެ ހާލަތުގައި ފިރިއަކަށް ވެސް ނުވާނެ ކަމަށް އޭނާ ބުންޏެވެ.\nޖުލައި 29, 2021 11:27\nހުވަފެނުގައި ބޮޑުވަޒީރަކަށް ވެވިއްޖެ\nރަންވަޅެއް ވެސް ލިބިއްޖެ.\nޖުލައި 29, 2021 11:52\nއަޖައިބެއް! ހުވަފެނުގައި މީހުންނާ އިނދެ ދަރިން ލިބެނިކޮށް ފެނުނީމަ އެވޭތާ ހަޤީގަތަކަށް. ހުވަފެނުގައި ވަރަށް ގިނަ ޤައުމުތަކަށްވެސް ދަތުރުކުރެވޭ އެކަމަކު އެއްވެސް ތަނަކަށް ނުދެވި މިއޮންނަން ޖެހެނީ ކުޑަ ކޮޓަރިއެއްގަ\nޖުލައި 29, 2021 12:01\nހުވަފެނުގައި އަނބިމީހާ ވަރި ކުރެވިއްޖެ ނަމަ . އަނެއްކާވެސް ހުވަފެނުގައި\nޖުލައި 29, 2021 12:06\nސޭކެއް ނުބުނަންޏާ މިވަރުވެސް ހަމަ ނޭންގޭމީހުން އުޅެޔޭދޯ….\nޖުލައި 29, 2021 13:35\nތިޔަ ސުވާލު އުފެދޭނީ ތިޔަކަހަލަ ގަމާރުންގެ ހިތުގައި.\nޖުލައި 29, 2021 13:46\nހުވަފެނުގައި ކައިވެނި ރުޖޫއުކުރާނީ..\nޖުލައި 29, 2021 16:17\nއެފަދަ ސުވާލު ތަކުން ދޭހަވަނީ އިސްލާމްދީނުގެ ކޮންމެހެންވެސް އެނގެންޖެހޭ ކަންކަން ވަރަށް ގިނަ ބަޔަކަށް ނޭނގޭ ކަމެވެ. ހަމައެކަނި ޝެއިޚުން ކައިރިން އޮޅުން ފިލުވުމަށް ބަރޯސާ ވާތީއެވެ. ޝެއިޚުން ލިޔުއްވައި ޗާޕްކޮށްގެން ބުކްޝޮޕްތަކުގައި ވިއްކަން ހުންނަ ފޮތްފޮތް ނުކިޔާތީއެވެ. ހިތާމަހުރި އަނެއް ކަމަކީ އިސްލާމިކް ނޮލެޖް ގްރޫޕްގެ އެޑްމިންގައި އިންނަވާ ބޭފުޅަކަށް ރިޕީޓްކޮށް ވަރަށް މުހިންމު ސުވާލު ފޮނުވާ އިރުވެސް އެފަދަ ސުވާލުތަކަށް ޖަވާބެއް ނުލިބި، ތާކުންތާކު ނުޖެހޭ އެއްޒާތެއްގެ ސުވާލުތަކަށް ގްރޫޕްގައި ޖަވާބު ޕޯސްޓް ކުރައްވާތީ އެވެ.\nޖުލައި 29, 2021 16:40\nހުވަފެނުގަ ތަންމައްޗައް ހީސްލެވިއްޖެޔާ، ހޭލާފަ ހީސްދޮންނަން ޖެހޭނެތޯ؟؟! ނުވަތަ ނޫންތޯ<!!؟\nޖުލައި 29, 2021 17:48\nއެއްގޮތަކަށްވެސް ކަމުދާ ސުވާލެއްނޫން. ހުވަފެނުގައި މީހަކު ވަރިކުރުމަކީ ބުއްދި ޤަބޫލް ކުރާކަމެއްނޫން.


Bank Loan dhekkuma Luyeh dheyn Muizzu Govaalaifi – adduLIVE\nބޭންކު ލޯނު ދެއްކުމަށް ލުޔެއް ދޭން މުއިއްޒު ގޮވާލައިފި\n1 May 25, 2021, 08:34 ހަސަން ރަޝީދު\nކޮވިޑް-19 ގެ މި ހާލަތުގައި ބޭންކަށް ދައްކަންޖެހޭ ލޯނުތަކަށް ލުޔެއް ގެނެސްދިނުމަށް މާލޭ ސިޓީގެ މޭޔަރު ޑރ.މުހައްމަދު މުއިއްޒު ގޮވާލައިފިއެވެ.\nމުއިއްޒު ކުރެއްވި ޓްވީޓެއްގައި ވިދާޅުވީ މާދަމާ އިން ފެށިގެން މާލޭގެ ރައްޔިތުން އަނެއްކާވެސް ލޮކްޑައުނަކަށް ދާން ޖެހިފައިވާއިރު، ރައްޔިތުންގެ އާމްދަނީ ލިބޭނެ މަގުތަކާއި، ސަރުކާރު ކުންފުނިތަކަށް ދައްކަން މަޖުބޫރުވާ ބިލުތަކާއި، ބޭންކަށް ދައްކަންޖެހޭ ލޯނުފަދަ ކަންކަމަށް ލުޔެއް ގެނެސްދިނުމަށް ގޮވާލާ ކަމަށެވެ.\nMale city rayyithun anekkaa ves LOCKDOWN akah 26 May in feshigen dhaan jehifaivaairu, rayyithunge aamdhanee libeyne maguthakaa, sarukaaru kunfunithakah dhakkan majbooruvaaa bill thakaa sarukaaru Bank ah dhakkanjehey loan fadha kankamah luyeh genesdhevvumah govaalan.\n— Dr Mohamed Muizzu (@MMuizzu) May 24, 2021\nމިކަމަށް މުއިއްޒު ގޮވާލިއިރު މީގެކުރިން އޭނާ ވަނީ މާލޭގައި ދިރިއުޅޭ ރައްޔިތުންގެ ފެނާއި ކަރަންޓު ބިލަށް ލުޔެއް ދިނުމަށް ވެސް ކަމާބެހޭ ފަރާތްތަކަށް ގޮވާލާފައެވެ.\nމާލެ ސަރަހައްދުގައި ހަލުވިކަމާއެކު ކޮވިޑް ފެތުރެމުންދާއިރު މާދަމާ އިން ފެށިގެން ވަނީ ފިޔަވަޅުތައް ވަރުގަދަކުރަން ނިންމާފައެވެ. އެގޮތުން މާލެ ސަރަހައްދުގެ ކާފިއު ހަވީރު ހަތަރަކުން ރޭގަނޑު އަށަކަށް އިތުރުކޮށް، ފާސް ނެތި ގެއިން ބޭރުގައި އުޅުން ވަނީ މަނާކޮށްފައެވެ.\nއަދި ކާފިއުގެ ވަގުތުތަކުގައި ފިހާރަ، ކެފޭ/ރެސްޓޯރެންޓުތަކުން ޑެލިވަރީ ނޫން ގޮތަކަށް ހިދުމަތް ދިނުން ވެސް ވަނީ މަނާކޮށްފައެވެ. އެވަގުތުގައި އޭގެއިން ހިދުމަތެއް ދީފިނަމަ 5،000 ރުފިޔާއިން ޖޫރިމަނާ ކުރުމަށް ވަނީ ނިންމާފައެވެ.\nމި ފިޔަވަޅުތައް މާލެ ސަރަހައްދުގައި އަޅަން ނިންމާފައިވަނީ މާދަމާ އިން ފެށިގެން ދެ ހަފްތާގެ މުއްދަތަކަށެވެ.\nމާލެ ސިޓީ ކައުންސިލް މާލެ ސިޓީ މޭޔަރ ޑރ. މުހައްމަދު މުއިއްޒު ޕީޕީއެމް


SunOnline: Dhe helicopter vaguthun fonuvailadheysheve.\nދެ ހެލިކޮޕްޓަރު ވަގުތުން ފޮނުވައިލަދޭށެވެ.\nމުހައްމަދު ބުޝްރީ 20 Nov 2018, 11:35\nއިންޑިއާއިން ދިވެހި ރާއްޖެއަށް ދީގެން މިއުޅެނީ އަރަތެއް ކަހަލަ ދެ ހެލިކޮޕްޓަރެވެ. މި ދެ ހެލިކޮޕްޓަރު ދިން އިރު އިންޑިއާ އިން ބުނީ މިއީ ރާއްޖެއަށް ހަދިޔާ ކުރާ ދޭތި ކަމަށާއި ދިވެހި ޕައިލެޓުން ތަމްރީނު ވުމުން އެ ދޭތި އޮޕަރޭޓް ކުރަން ފޮނުވާ އިންޑިއާގެ 40 ސިފައިން އަނބުރާ ގެންދާނެ ކަމަށެވެ. މިކަން އަރަތަކަށްވާ ފުރަތަމަ ސަބަބަކީ އެންމެ ދެ ހެލިކޮޕްޓަރު އޮޕަރޭޓް ކުރަން އިންޑިއާގެ 40 ސިފައިން ރާއްޖޭގައި ތިބެން ޖެހުމެވެ. އަރަތަކަށްވާ ދެ ވަނަ ސަބަބަކީ ރާއްޖެއަށް ހިލޭ ދިން ކަމަށް ބުނި ދެ ހެލިކޮޕްޓަރު އެއީ ދިވެހީންގެ އެއްވެސް ބާރެއް ނުފޯރާ، އެއިން އެއްޗެއް ދުއްވާލުމުގެ ހުއްދަ ދިވެހި ސިފައިންގެ މީހަކަށް ނޯންނަ ދޭއްޗަށް ވުމެވެ.\nމިކަން އުޒުރަކަށް ހަދައިގެން އައްޑޫ ގަމުގަ އާއި ލާމު އަތޮޅުގައި އިންޑިއާގެ 40 ސިފައިން ތިބޭތާ މިހާރު 10 ވަރަކަށް އަހަރު ވަނީ އެވެ. މި ތަކެތި ރާއްޖެ ގެނެސްފައި ވަނީ އިންޑިއާ ކޮޅަށް ބުރަވާ ސިޔާސަތު ވަރަށް ފާޅު ގޮތެއްގައި ގެނގުޅުއްވާ، ކުރީގެ ރައީސް މުހައްމަދު ނަޝީދުގެ ވެރިކަމުގެ ދައުރުގަ އެވެ. ރައީސް ޔާމިނުއަކީ ކޮރަޕްޝަނާއި އެހެނިހެން ސަބަބުތަކާ ހުރެ ދިވެހީން ނުރުހިގެން ވޯޓުން ބަލިކޮށްފައިވާ ރައީސަކަށް ވިއަސް މިހެލިކޮޕްޓަރު މައްސަލާގައި ރައީސް ޔާމީން ނެންގެވި ސްޓޭންޑް، ރައީސް ސޯލިހް ނެންގެވި ސްޓޭންޑަށް ވުރެ އަޅުގަނޑަށް ރަނގަޅެވެ. ރައީސް ޔާމިނުގެ ވެރިކަމުގައި މިތަކެތި އަނބުރާ ގެންދިއުމަށް ތަކުރާރުކޮށް އިންޑިއާ އަށް އެންގުމުން ވެސް ގެންގޮސްފައެއް ނުވެ އެވެ. ނަމަވެސް ރައީސް ސޯލިހްގެ ޑިފެންސް މިނިސްޓަރު މާރިޔާ ދީދީ މިމައްސަލާގައި ވިދާޅުވެފައި ވަނީ އަވައްޓެރި ގައުމުތަކުން ރާއްޖެއަށް ހަދިޔާގެ ގޮތުގައި ދޭ ތަކެތި އަނބުރާ ފޮނުވާލުމަކީ ދިވެހިންގެ ސަގާފަތެއް ނޫން ކަމަށެވެ. މިއީ "ހަދިޔާ"ގެ ގޮތުގައި ދިން އެއްޗެއް ކަމެއް ވެސް އަދި ވެސް ޔަގީނެއް ނުވެ އެވެ. މިއީ ދިވެހި ދައުލަތުގެ މިލްކެއް ކަމުގެ އެއްވެސް ލިޔެ ކިއުމެއް ދައުލަތުން މިހާތަނަށް ސާބިތުކޮށް ދައްކަވާފައެއް ނުވެ އެވެ. އަދި އިންޑިއާ އިން ވެސް މިއީ ދިވެހި ދައުލަތުގެ ދެ ހެލިކޮޕްޓަރު ކަމަކަށް މިހާރަކު ނުބުނެ އެވެ.\nރައީސް ޔާމިނުގެ ވެރިކަމުގައި މިތަކެތި އަނބުރާ ގެންދިއުމަށް ތަކުރާރުކޮށް އިންޑިއާ އަށް އެންގުމުން ވެސް ގެންގޮސްފަ ނުވާއިރު، މި ދެ ހެލިކޮޕްޓަރު އުޒުރަކަށް ދައްކައިގެން އިންޑިއާއިން ރާއްޖޭގައި ގާއިމް ކޮށްފަތިބި 40 ސިފައިންގެ ވިސާ އާނުކޮށްދީ އަނބުރާ ގެންދިއުމަށް އެދުމުން އިންޑިއާ އިން ވަނީ ދިވެހި ދައުލަތަށް ގޮންޖަހައި، އެ ސިފައިން ވެސް އަނބުރާ ނުގެންގޮސް، ހެލިކޮޕްޓަރު ވެސް އަނބުރާ ނުގެންގޮސް، ދިވެހި ދައުލަތަކީ ޓޯއި އެއްޗަކަށް ހަދައިފަ އެވެ.\nމިވަރުގެ ބަޔަކަށް "އަވަށްޓެރީންނޭ" ކިޔާ، އެ އަވަށްޓެރީން ދިން ހަދިޔާ އަނބުރާ ނުފޮނުވާނަމޭ އަދުގެ ޑިފެންސް މިނިސްޓަރު ވިދާޅުވި އިރު އިންޑިއާ އިން މިހާރު އެތިބީ ދިވެހި ރާއްޖޭގައި ފާޑަކަށް މިލިޓަރީ ބޭސްއެއް ހަދައިގެން ނެވެ. ވީ އެންމެ އަވަސް ގޮތަކަށް މި ދެހެލިކޮޕްޓަރާއި، އިންޑިއާގެ މި 40 ސިފައިން ދިވެހި ފަސްގަނޑުން ބޭރު ނުކޮށްފި ނަމަ މިކަންވާނީ ދިވެހި ޤައުމުގެ އިސްތިގަލާލަށް އަސަރުކުރުވާ، ވަރަށް ނުބައި ކަމަކަށެވެ. ރައީސް ސޯލިހާއި ދިވެހި ރާއްޖޭގެ ޑިފެންސް މިނިސްޓަރު މަރިޔާ ދީދީ އާއި ރައްޔިތުންގެ މަޖުލިހުގެ އާ ރައީސް، ޤާސިމް އިބްރާހިމް އަށް، ދިވެހި ރާއްޖެއަށް ހެޔޮއެދޭ ދިވެހި ރައްޔިތެއްގެ ހައިސިއްޔަތުން އާދެސް ދަންނަވަމެވެ. މި ދައުލަތުގައި "ޑިފެކްޓޯ" ގޮތަކަށް ނުވަތަ ނުސީދާ ކޮށް މިލިޓަރީ ބޭސްއެއް ހަދައިގެން އެތިބަ އިންޑިއާގެ 40 ސިފައިން މިޤައުމުން ބާލާ، އެ ބާ ދެހެލިކޮޕްޓަރު އަނބުރާ ފޮނުވާލަ ދެއްވާށެވެ. އަޅުގަނޑުމެން މަނިކުފާނަށް ވޯޓުދިނީ އިންޑިއާ ފަދަ ޤައުމުތައް ދެކެ ބިރުން އެމީހުން ހެދިހާ އެއްޗެއް ހެދިގެން ތިބޭކަށް ނޫނެވެ. ކުޑައަސް މިއީ ވެސް މިނިވަން މުސްތަގިއްލު ޤައުމެކެވެ.\nމިޤައުމުގެ އަގު ދަމަހައްޓާނެ އެންމެ މަތީ ފަރާތަކީ މި ޤައުމުގެ ވެރިޔާއެވެ. އަޅުގަނޑުމެން މަނިކުފާނު ރަޢީސް ކަމަށް ހޮވީ ވަރަށް އުއްމީދާއި އެކު އެވެ. ކޮމަންވެލްތުން މި ޤައުމު ވަކިވާން ރައީސް ޔާމިނު ނިންމެވި ނިންމެވުން މަނިކުފާނު ބަދަލު ކުރެއްވި ކުރެއްވުމަށް ތާއިދެވެ. އަދި ގަތަރާއި އީރާނާއި ސިޔާސީ ގުޅުން އަލުން އިއާދަ ކުރަން ވެސް ތާއިދެވެ. ނަމަވެސް ދިވެހި ދައުލަތަށް މަލާމާތް ރައްދުވާ ގޮތަށް، ނުސީދާކޮށް ބިރުދައްކައިގެން އިންޑިއާ އިން މިކުރާ ނާތަހްޒީބް އަމަލު ނުފެންނަ ކަމަށް ހެދިގެން ނުހުންނަވާށެވެ. މިއީ ދިވެހި ޤައުމުގެ ކުރިމަގާއި، މި ޤައުމުގެ އިސްތިގްލާލާއި، މި ޤައުމުގެ މުސްތަގްބަލްގެ ދަރީންގެ ހައްގުގައި، މިވަގުތުން ވަގުތަށް މަނިކުފާނު ކުރައްވަން ޖެހިވަޑައިގަންނަވާ ކަމެކެވެ.


Shaazee: Foohi Filuvan Feshi Massaikathugai Mihaaru Icing Jahanee\nޝާޒީ: ފޫހިފިލުވަން ފެށި މަސައްކަތުގައި މިހާރު އައިސިން ޖަހަނީ\nކޭކަކީ ވެޑިން ހަފުލާއެއްގެ އެންމެ މުހިންމު ތަނބެވެ. ކޭކަކާ ނުލައި ވެޑިން ޕާޓީއެއް ފުރިހަމަ ނުވާއިރު މިއީ ވެޑިން ޕާޓީއެއް ފަޅުފިލުވައި ދިނުމަށް އެންމެ މުހިންމު ރޯލެއް ކުޅޭ އެކަތި ވެސްމެ އެވެ. އެހާ އަގު ވެސް ބޮޑެވެ. އަދި އެހާމެ ފުރިހަމަ ވެސް ވާން ޖެހެ އެވެ.\nވެޑިންގެ ވިޔަފާރި ފުޅާވަމުން އަންނައިރު ވެޑިން ކޭކް ޑެކަރޭޝަންގެ ވިޔަފާރި ވެސް މި އޮތީ މެކުހަށް ޖަހައިފަ އެވެ. މާލޭގައި ހަފުތާއެއްގެ މައްޗަށް ދެ ތިން ވެޑިން ހަފުލާ ތަފާތު އެކި ކުލަތަކާ އެކު ކުރިއަށްދާއިރު މިއިން ކޮންމެ ހަފުލާއެއްގައި ވެސް އެންމެ ގިނަ ބައެއްގެ ޝައުގުވެރިކަން ދަމައިގަންނަ ހަތިޔާރަކަށް ވެފައި ވަނީ ކޭކެވެ. މި ފޯރި މިހެން އޮތްއިރު ވެޑިން ކޭކުގެ ވިޔަފާރި އަށް ވަދެފައިވާ މީހުން ވަރަށް ވެސް ގިނަ އެވެ. ހާއްސަކޮށް މި ދާއިރާ އިން ފާހަގަކޮށްލެވޭ ހުނަރުވެރި އަންހެން ކަނބަލުން ވަރަށް ވެސް ގިނަ އެވެ.\nމި ފަހަރުގެ "ހުނަރުވެރި އަންހެނާ" އަކީ އެފަދަ ހުނަރުވެރިއެކެވެ.\nއާއިލާގެ ތެރެއިން އުފެއްދި ޝައުގުވެރިކަމެއްގެ ތެރެއިން ކޭކު ޑެކަރޭޝަންގެ ތެރެއަށް ވަދެ އެ ވިޔަފާރި ފުޅާކުރަން މަސައްކަތްކުރަމުން އަންނަ ފަރާތެވެ. މިއީ މަރިޔަމް ޝާޒީ އެވެ.\nކޭކު އެޅުމާއި ކޭކު ޑެކަރޭޝަންގެ މަސައްކަތަށް ހުސްވުމުގެ ކުރިން އޭނާ އެންމެ ފުރަތަމަ ކައިވެނިކުރީ އެވެ. އެހެންވީމަ އަމިއްލަ ވެޑިންގެ ކޭކު ހައްދަން ޖެހުނީ އެހެން މީހަކަށް އަގު ދީގެންނެވެ. ދެން އޭނާ އަދާކުރަން ފެށި ވަޒީފާތަކަށް ބަލާއިރު، މިހާރު ކުރަމުންދާ މަސައްކަތަށް އައިސްފާނެ ކަމަކަށް މީހަކަށް ގަބޫލެއް ވެސް ނުކުރެވޭނެ އެވެ. ނަމަވެސް ކައިވެންޏަށް ފަހު ދަރިއަކު ލިބި މަންމައަކަށް ބަދަލުވި ހިސާބަކީ އޭނާގެ ހަޔާތުގައި އައިސިން ޖެހި ހިސާބެވެ.\n"މެރީކޮށްގެން ބަނޑުބޮޑުވި ހިސާބުން ފިރިމީހާ އެދުނީ ވަޒީފާ އަށް ދިއުން ހުއްޓާލަން. ދެން އެގޮތަށް ގޭގައި ފޫހިފިލުވަން ކުރަން ފެށި ކަމެއްގެ ތެރެއިން މިކަން ފެށުނީ،" އުމުރުން 30 އަހަރުގެ ޝާޒީ އޭނާގެ ވާހަކަ ފެށީ މިހެންނެވެ.\n"ގޭގައި އުޅުނުއިރު، ނިންމައިގެން ހުރީ ދަރިފުޅު އަންނަންވާއިރަށް ރަނގަޅަށް ގޭތެރޭގައި ކަންތައް ކޮށްލެވޭ ވަރުގެ މަންމައަކަށް ވާން އެބަ ޖެހެޔޭ. އެގޮތުން ބޭސިކް ހެއާ ކަޓް ވެސް ދަސްކުރިން. ފަހަން ވެސް ދަސްކުރީ. އެގޮތަށް ކޭކު ޑެކަރޭޝަން ވެސް އެންމެ ފުރަތަމަ ދަސްކުރީ. އަސްލު މި ގޮތަށް ބޮޑަށް ދަސްކުރީ ދަރިފުޅު ލިބިގެން އޭނާ އަށް ކަންތައް ކޮށްދޭން ވެގެން."\nނަމަވެސް މިހާރު އޭނާ އަކީ ހަމައެކަނި ދަރިފުޅުގެ އުފަން ދުވަހަށް ކޭކެއް ފިހެލައިގެން އޭތި ޑެކަރޭޓްކޮށްލާ މަންމައެއް ނޫނެވެ. އަދި އާއިލާގެ މީހުންގެ ހާއްސަ ދުވަސްތަކަށް ކޭކު އަޅައިދޭ މީހެއް ވެސް ނޫނެވެ. އެންމެފަހުން މިކަން މި އޮތީ ބޮޑު ވިޔަފާރިއަކަށް ބަދަލުވެފަ އެވެ.\nކޭކް ޑެކަރޭޝަންގެ ތެރެއަށް ވަނުމުގެ ކުރިން ވެސް ޝާޒީ އަކީ ކެއްކުމަށް ވަރަށް ފޯރި ހުރި މީހެކެވެ. ހާއްސަކޮށް ފޮނި އެއްޗެހި ހަދައިގެން މީހުންނަށް އޭގެ މީރުކަން ދެއްކުމަކީ އޭނާ ނިކަން ކުރާ ހިތުން ކުރި ކަމެކެވެ. ނަމަވެސް ކޭކު ކެއުމަކީ އޭނާ އެއްވެސް އިރެއްގައި ގަޔާވި ކަމެއް ނޫނެވެ.\nޝާޒީ ގަބޫލުކުރާ ގޮތުން މިހާ ހިސާބަށް އޭނާ އަށް އާދެވުމުގެ އަސްލު ގުޅިފައި ވަނީ އާއިލާ އާއި އޭނާގެ ފިރިމީހާގެ އާއިލާގެ މެމްބަރުންނާ އެވެ. ދެ އާއިލާގައި ވެސް ތިބީ އެއްވަރުގެ ހުނަރުވެރިންނެވެ.\n"މަންމަ އަކީ ބާލީހުގެ އުރަ އަމިއްލަ އަށް ފަހައިގެން އޭގައި އަމިއްލަ އަށް ތައްގަނޑު ޖަހައިގެން އެ ވިޔަފާރި ކުރި މީހެއް. ބައްޕަ އަކީ ރަށު ފެންވަރުގަ ބޭކަރީއެއް ހިންގި މީހެއް. ފާރޮށްޓާއި ފާން ފިހުމުގެ މަސައްކަތުގައި އުޅުނު މީހެއް ބައްޕައަކީ. އެހެންވީމަ ފެމިލީ ތެރެއިން ފެށިފައި އޮތް ކަމެއް އަސްލު މިއީ،" ކޭކުގެ ވިޔަފާރީގައި ހަތް ވަނަ އަހަރު ގުނަމުން އަނަން ޝާޒީ ބުންޏެވެ.\n"މާމަ އަކީ ވެސް ވަރަށް މީރުކޮށް ކާ އެއްޗެހި ހަދާ މީހެއް. ދެ ބޭބެ ވެސް ވަރަށް މީރުކޮށް ކައްކާނެ. އެންމެ ފުރަތަމަ އަހަރެން ކައްކަން ދަސްކުރީ ވެސް އެމީހުން ކައިރިން."\nއެހެންވީމަ، ޝާޒީގެ ވާހަކަ ދޫކޮށްލާފައި އަޅުގަނޑު އެންމެ ފުރަތަމަ ދާންވީ މި އާދަޔާހިލާފު އާއިލާގެ އިންޓަވިއުއެއް ނަގާކަށް ނޫން ހެއްޔެވެ؟\nކޮންމެއަކަސް ކޭކެއް ޑެކަރޭޓްކުރުމަށް ޝާޒީ ފެށި ދަތުރުގައި އޭނާއާ އެންމެ ފުރަތަމަ ވެސް ލައްވާލީ ވެޑިން ކޭކެކެވެ. އެ ތަޖުރިބާގެ ރަހަ އާއި ކުލަ އަދިވެސް ހެޔޮވަރެއް ނުވެ އެވެ.\n"ފުރަތަމަ ކޭކު ވަރަށް ހަޑިކޮށް ހެދުނީ. ސްމޫތެއް ވެސް ނުކުރެވޭ. ހިތަކަށް ވެސް ނާރާ އެހާ ގިނަ ވަގުތު ހޭދަކޮށްގެން އެ ވަރުގެ ކަމެއް އަހަރެން އެގޮތަށް ކުރާނެޔެކޭ ވެސް. މުޅި ދުވަސް ދިޔައީ އެ ކޭކު ސްމޫތު ނުކުރެވިގެން،" ދެ ހާސް ރުފިޔާގެ އަގަކަށް ރީތިކުރި ފުރަތަމަ ކޭކުގެ ތަޖުރިބާ ކިޔައިދެމުން ޝާޒީ ބުންޏެވެ.\n"ފޮންޑެންޓުން އެއްޗެހި ހަދަން ވެސް އޭރު އެއްގޮތަކަށް ނޭނގޭ. އެހެންވީމަ ފުރަތަމަ ކޭކު ހަދާ ނިމުނުއިރު އަތްތަންތަން ވެސް ދުޅަވެފަ އޮތީ. އެއީ ފޮންޑެންޓް ރަނގަޅަށް ބޭނުންކުރަން ނޭނގުނީމަ."\nބޭސިކް ކޭކް ޑެކަރޭޝަން ކޯހަށް ފަހު އޭނާ ވަނީ މިހާރު މާސްޓާ ލެވެލްގެ ކޯސްތައް ވެސް ފުރިހަމަކޮށްފަ އެވެ.\n"މި މަސައްކަތް ފެށީ މިގޮތަށް ފުޅާކުރާކަށް ނޫން. އެކަމަކު ކޯސްތަކަށް ފަހު ވަކިން މިކަމަށް ހުސްވާން ފެށީ. މިހާރު މި އުޅެނީ އަމިއްލަ ބޭކަރީއެއް ހުޅުވައިގެން. މިދިޔަ ފަސް އަހަރު ހުރިހާ ކަމެއްކުރީ އަމިއްލަ ގޭގެ ބަދިގޭގައި،" ހުވަފެންތަކުގައި ޖެހެމުންދާ ކުލަތައް ޝާޒީ ހިއްސާކޮށްލި އެވެ.\nއޭނާ ބުނީ ދަރިފުޅަށް ކަންތައް ކޮށްދޭން ފެށި ކަމަކަށް ވިޔަސް އޭނާގެ މި މަސައްކަތް މިހާރު ވަނީ ހުއްޓާނުލެވޭ ވަރަށް ފުޅާވެ ވިޔަފާރިއަކަށް ބަދަލުވެފައި ކަމަށެވެ. އޭނާ ބުނީ ކުރާ މަސައްކަތަށް އަގު ވެސް މިހާރު ވަރަށް މުހިންމުވެފައިވާ ކަމަށެވެ. ނަމަވެސް މި ކަމުގެ ތެރެއަށް ވަންއިރު މި މަސައްކަތަށް ޖެހުނު ލޯބި އަދިވެސް ފަނޑުނުވާ ކަމަށް ވެސް އޭނާ ބުންޏެވެ.\nޝާޒީ ބުނީ އަދިވެސް އެންމެ މުހިންމީ ހިދުމަތް ހޯދަން އަންނަ މީހާގެ ހިތްހަމަޖެހުން ކަމަށެވެ.\n"ވަރަށް ބޮޑަށް މަސައްކަތްކުރަން ވަގުތު ހޯދައިގެން މަސައްކަތްކޮށް ކޭކު ރީތިކުރަން. ދެން އެންމެ ބޭނުންވާ ގޮތަށް ޑެކަރޭޓް ނުކުރެވި ބުނާ ގަޑިއަށް ވުރެ ކުޑަ އިރުކޮޅެއް ލަސްވިޔަސް ވަރަށް ދެރަވޭ. އެހެންވާ މަސައްކަތްތަކަށް އެންމެ ފުރަތަމަ ކިޔާ އަގު ނުވެސް ނަގަން،" ޝާޒީ ބުންޏެވެ.\n"ހިތްހަމަ ނުޖެހިގެން މިހާތަނަށް މައްސަލަ ޖެއްސީ ތިން މީހަކު. ދެން އެންމެފަހުން އެމީހުން ބޭނުންވާ ގޮތަށް ނިންމީ. ކޭކު އަލުން ފްރީކޮށް ހަދައިދިނީ އެމީހުން ބޭނުންވާ ގޮތަށް. ފާޑުކިޔުމަކީ ދެރަވާ ކަމެއް ނޫން. ބޭނުން ވަނީ މައްސަލައެއް ޖެހިއްޖެ ނަމަ އެކަން ރަނގަޅުކުރަން. އަހަރެން އަދިވެސް ދަސްކުރަނީ."\n"އެންމެ ފުރަތަމަ މި ހުޅުވަނީ ވެސް ވަރަށް ކުޑަކުޑަ ބޭކަރީއެއް. އެކަމަކު ފަށައިގަންނަށް އަޅުގަނޑަށް މިތަން ވެސް ވަރަށް ބޮޑު."


Ooredoo SuperNet Customer inna mulhi au dhe hidhumathe tha'araf kohfi\nއުރީދޫ އިން ސުޕަރނެޓް ކަސްޓަމަރުންނަށް މުޅިން އައު ދެ ޚިދުމަތެއް ތަޢާރަފްކޮށްފި\nއުރީދޫއިން ވަނީ ސްޕީޑް ޓަރބޯ ޕްލޭންސް ތަޢާރަފްކޮށްފައި\nއަދި ސުޕަރނެޓް ސޭވާ ޕްލޭން ވެސް މީގެ ދަށުން ހިމެނޭ\nކ. މާލެ 21 މާރޗް 2019 | ބުރާސްފަތި 17:56 8,529\nއުރީދޫ އިން ބޭއްވި ނޫސްވެރިންގެ ބައްދަލުވުމުގެ ތެރެއިން - ރައީސް އޮފީސް\nއުރީދޫގެ ސުޕަރނެޓް ފައިބަރ ބްރޯޑްބޭންޑް ކަސްޓަމަރުންނަށް ހާއްސަކޮށްގެން މުޅިން އައު ދެ ޚިދުމަތްތަކެއް އުރީދޫ އިން ތަޢާރަފްކޮށްފިއެވެ.\nބުރާސްފަތި ދުވަހުގެ ހަވީރު އުރީދޫގައި ބޭއްވި ނޫސްވެރިންގެ ބައްދަލުވުމުގައި އެ ކުންފުނިން ވަނީ ސުޕަރނެޓް ސޭވާ ޕްލޭން އާއި ސްޕީޑް ޓަރބޯ ޕްލޭންސް ތަޢާރަފްކޮށްފައެވެ.\nއުރީދޫ އިން މިއަދު ތައާރަފްކޮށްފައިވާ ހަ މަސް ނުވަތަ 12 މަސް ދުވަހުގެ ސުޕަނެޓް ސޭވަރ ޕްލޭން މެދުވެރިކޮށް ވަރަށް ފުރިހަމަ ޑިސްކައުންޓް ލިބޭނެ ކަމަށް އުރީދޫ އިން ބުންޏެވެ. އަދި 12 މަހުގެ ޕްލޭނާ އެކު، އިތުރު ދެ މަހުގެ ކަނެކްޝަން މުޅިން ހިލޭ ލިބިގެންދާނެއެވެ. މި ޕްލޭނުގު ތަޖުރިބާ އިތުރަށް ފުރިހަމަ ކުރުމަށްޓަކައި، މަސްދުވަހުގެ ތެރޭގައި ބޭނުން ނުކުރެވި ބާކީވާ ޑޭޓާ އެލަވަންސް، މުޅި ޕެކޭޖުގެ މުއްދަތު ނިމެންދެން ބޭނުންކުރެވޭނެއެވެ. މި ޚިދުމަތުގެ އެންމެ ފަސޭހަ ކަމަކީ މި ޕްލޭންތަކާ އެކު މަހުން މަހަށް ބިލް ދެއްކުމުގެ ދަތިކަން ހައްލުވެގެންދާނެތީ ކަމަށް އުރީދޫ އިން ބުންޏެވެ.\nސުޕަރނެޓް ސޭވަރ 10 އެމް ސިލްވަރ 50 ޖީބީއާ އެކު ހަ މަހުގެ ޕްލޭންއަކަށް 2,970 ދައްކަންޖެހޭއިރު، 12 މަހަށް ދައްކަން ޖެހޭނީ 5,460ރ. އެވެ.\nސުޕަރނެޓް ސޭވަރ 10 އެމް ޕްލެޓިނަމް، 150 ޖީބީއާއި އެކު ހަ މަހުގެ ޕްލޭން 5,460ރ. އަށް ލިބޭއިރު 12 މަހަށް ދައްކަން ޖެހޭނީ 10,488ރ. އެވެ. އަދި ސުޕަރނެޓް ސޭވަރ 10 އެމް ޕްލެޓިނަމް، 400 ޖީބީއަށް ހަ މަސް ދުވަހަށް 9,960ރ. އަށް ލިބޭއިރު 12 މަސްދުވަހަށް މި ޕްލޭންގެ ދަށުން ދައްކަން ޖެހޭނީ 18,480ރ. އެވެ. މިއިން ކޮންމެ ޕްލޭނަކާ އެކުވެސް 12 މަހަށް އެއް ފަހަރާ ފައިސާ ދައްކާއިރު2މަސް ދުވަސް ހިލޭ ލިބިގެންދާނެ ކަމަށް އުރިދޫއިން ބުންޏެވެ.\nމީގެ އިތުރުން އުރީދޫ އިން ވަނީ، ބްރޯޑްބޭންޑް ޕެކޭޖުތަކުގެ ސްޕީޑް އިތުރު ކޮށްދޭ ފުރަތަމަ ޕެކްތައް ކަމަށްވާ ސުޕަރނެޓް ޓާރބޯ ތައާރަފްކޮށްފައެވެ.\nމިހާރު ކަސްޓަމަރުން ނަގާފައިވާ ޕެކޭޖުގެ ސްޕީޑަށް ވުރެ ހަލުވި ސްޕީޑް ބޭނުންވާ ހާލަތެއްގައި މި ޚާއްސަ ޕެކް އެކްޓިވޭޓްކުރުމާއި އެކު، 48 ގަޑިއިރާ ހަމައަށް އިންޓަނެޓް ސްޕީޑް އިތުރުވެގެންދާނެއެވެ. މިގޮތުން، ދެ އެމްބީޕީއެސްގެ ޕެކޭޖެއް ބޭނުންކުރާ ކަސްޓަމަރެއް ވެސް، ޓާރބޯ 50 ގެ ޕްލޭނެއް ނެގުމުން، 48 ގަޑިއިރަށް 50 އެމްބީއެސްގެ އިންޓަނެޓް ސްޕީޑު ބޭނުންކުރެވޭނެއެވެ. އަދި މި ޕްލޭންގެ ދަށުން ސުޕަރނެޓް ޓަރބޯ 20 އެމްބީއެސް އިންޓަނެޓް ސްޕީޑް 95.00ރ. އަށް ލިބޭއިރު މިއީ 10 ޖީބީ، 24 ގަޑިއިރަށެވެ.\nއެހެންކަމުން މި ޙިދުމަތަށް ބޭނުންވާ ކަސްޓަމަރުން މިހާރު ވެސް އުރީދޫގެ އެޕް ނުވަތަ ވެބްސައިޓް މެދުވެރިކޮށް މިޙިދުމަތް ހޯދޭނެއެވެ.


ގޫގުލް ލޫން ޕްރޮޖެކްޓްގެ ބެލޫންއެއް ރާއްޖޭގެ ސަރަހަށްދަށް ތިރިކޮށްފި\n10 ނޮވެމްބަރ 2020 18:05\nދުނިޔޭގެ ރޫރަލް އަދި ރިމޯޓް ސަރަހައްދުތަކަށް އިންޓަރނެޓް ފޯރުކޮށްދިނުމަށް ގޫގުލްއިން ކުރިއަށްގެންދާ "ލޫން ޕްރޮޖެކްޓް" ގެ ބެލޫންއެއް ރާއްޖެ ސަރަޙައްދަށް ތިރިކޮށްފިއެވެ.\nލޫން ޕްރޮޖެކްޓްގެ ގޫގްލް އިންޓަރނެޓް ބެލޫން ރާއްޖެ ސަރަހަށްދަށް ތިރިކުރީ މިމަހުގެ 10 ވަނަ ދުވަހު، ގދ. އަތޮޅު ވާދޫގެ ހުޅަނގުން3ނޯޓިކަލް މޭލު ބޭރުން އައްޑޫ ކަނޑަށެވެ. ލޫން ޕްރޮޖެކްޓްގެ މި ބެލޫންގެ ލައިފް މިމަހުގެ 10 ވަނަ ދުވަހުގެ ހެނދުނު 08:30 އަށް ހަމަވާތީ، ހުޅުލޭ އެއަރޓްރެފިކް ކޮންޓްރޯލަށާއި މޯލްޑިވްސް ސިވިލް އޭވިއޭޝަން އޮތޯރިޓީގެ އިތުރުން އެމްއެންޑީއެފް ކޯސްޓްގާޑަށް ގޫގުލް ލޫން ޕްރޮޖެކްޓްއިން ވަނީ ރާއްޖެ ސަރަހަށްދަށް މި ބެލޫން ތިރިކުރާނެ ކަމުގެ މަޢުލޫމާތު، ދީފައެވެ. މިކަމާއި ގުޅިގެން އެމްއެންޑީއެފް ކޯސްޓްގާޑްގެ އޭވިއޭޝަނުން ކޮންމެ 15 މިނެޓަކުން މި ބެލޫން ޓްރެކްކޮށް ޕޮޒިޝަން ބަލައި މޮނީޓަރކޮށް އެމްއެންޑީއެފް ކޯސްޓްގާޑާއި ހުޅުލޭ އެއަރޓްރެފިކް ކޮންޓްރޯލުން މިކަމުގެ މަޢުލޫމާތު އަޕްޑޭޓް ކުރަމުން އައިސްފައި ވެއެވެ. އަދި މިބެލޫން ކޮންޓްރޯލްކޮށް ރާއްޖޭގެ ސަރަހަށްދަށް ތިރިކޮށްފައި ވަނީ އެމްއެންޑީއެފް ކޯސްޓްގާޑް އޭވިއޭޝަންއަށާއި ހުޅުލޭ އެއަރޓްރެފިކް ކޮންޓްރޯލަށް އެންގުމަށްފަހުއެވެ. މި ބެލޫން ތިރި ކުރުމުން ރިކަވަރ ކުރުމަށް "ބުލޫ ޓުއަރ" ނަމަކަށް ކިޔާ ކުންފުންޏަކާ ވަނީ ހަވާލުކޮށްފައެވެ.\nމި އޮޕަރޭޝަން ކޯސްޓްގާޑް އޭވިއޭޝަންއިން މޮނީޓަރކޮށްފައިވާއިރު، ގޫގުލް ލޫން ޕްރޮޖެކްޓްގެ މި ބެލޫން ރާއްޖޭ ސަރަށްދަށް ތިރިކުރުމުން މި ބެލޫން ރިކަވަރ ކުރާ ލޯކަލް އެޖެންޓުން ވަނީ އެމްއެންޑީއެފް ސަދަން އޭރިއާއާ ގުޅިގެން މިބެލޫން ލޮކޭޓްކޮށް ރިކަވަރކޮށްފައެވެ.\nމި ލޫން ޕްރޮޖެކްޓަކީ މޯލްޑިވްސް ސިވިލް އޭވިއޭޝަންއިން ހުއްދަ ލިބިގެން ކުރިއަށްގެންދިޔަ ޕްރޮޖެކްޓެކެވެ. މިގޮތުން ކޮންމެ6ގަޑިއަކުން ރާއްޖެ ސަރަހައްދުގައި އުޅޭ ލޫން ބެލޫންތަކުގެ މަޢުލޫމާތު ރާއްޖޭގެ އެއަރޓްރެފިކް ކޮންޓްރޯލަށާއި ކޯސްޓްގާޑް އޭވިއޭޝަންއިން އަޕްޑޭޓް ކުރަމުން ދިޔައެވެ.


މި ރަސްމިއްޔާތު ޝަރަފްވެރިކޮށްދެއްވީ ސުޕްރިންޓެންޑެންޓް އޮފް ޕްރިޒަންސް މުޙައްމަދު ޝާހީން ޢަލީއެވެ. އަދި މާފުށީ ޖަލުގެ ޑައިރެކްޓަރ އެސިސްޓަންޓް ސުޕްރިންޓެންޑެންޓް އޮފް ޕްރިޒަންސް އަޙަމަދު ޖާދުﷲ އާއި ސީނިއަރ މެނޭޖްމަންޓް ވަނީ މި ރަސްމިއްޔާތުގައި ބައިވެރިވެވަޑައިގެންފައެވެ. އަދި މި ރަސްމިއްޔާތު ކުރިއަށް ގެންގޮސްފައިވަނީ އެޗްޕީއޭގެ އުޞޫލުތަކާ އެއްގޮތަށެވެ.\n03 މަސް ދުވަހުގެ މުއްދަތަށް ކުރިއަށްގެންދިޔަ މި ޕްރޮގްރާމްގައި 25 ޓްރޭނީއިން ބައިވެރިވެފައިވާއިރު، އޭގެ ތެރެއިން 24 ޓްރޭނީ ވަނީ މި ޕްރޮގްރާމް ކާމިޔާބުކަމާއެކު ފުރިހަމަކޮށްފައެވެ.\nމި ރަސްމިއްޔާތުގައި ދަސްވެނިންނަށް ސެޓްފިކެޓް ހަވާލުކޮށްދެއްވާފައިވަނީ މާފުށީ ޖަލުގެ ޑިރެކްޓަރ އޭއެސްޕީ އަޙްމަދު ޖާދުﷲ އާއި ޑެޕިއުޓީ ޑިރެކްޓަރ ޢަބްދުﷲ އަމީން އާއި އޭސްޕީ ޢަބްދުލް ޣަނީ ގެ އިތުރުން ސީޕީއޯ ޙުސެޢިން ރިޟްވާންއެވެ.\nމި ރަސްމިއްޔާތުގައި ކޯސް ކުރިއަށްދިޔަ ގޮތުގެ ވީޑިއޯ ޕްރެޒެންޓޭޝަނެއްވެސް ވަނީ ހުށަހަޅާފައެވެ. މިގޮތުން މުޅި ޕްރޮގްރާމްގެ އެންމެ ދުޅަހެޔޮ ސިއްހަތެއް ހުރި އޮފިސަރު ނުވަތަ “ފިޓެސްޓް” އޮފިސަރުކަމަށް ހޮވިފައިވަނީ ޕްރައިވެޓް ސަނީމް ޝަމާއިލްއެވެ. އަދި މުޅި ޕްރޮގްރާމްއިން އެއްވަނަ ކާމިޔާބުކޮށްފައިވަނީ ޕްރައިވެޓް އަޙްމަދު ނާއިލްއެވެ.


IS ge leader Abu Bakr al-Baghdadi maruvejje kan Trump kashavaru koh dhevvaifi - vNews.mv\nއިސްލާމިކް ސްޓޭޓްގެ ނަމުގައި އިރާގާއި ސޫރިޔާގެ އިރުމަތިން ބޮޑުބައެއްގައި ދައުލަތެއް އުފައްދައި އެ ދައުލަތުގެ "ޚަލީފާ" ކަމަށް އަމިއްލައަށް އިސްވި އަބޫ ބަކުރު އަލް-ބަޣުދާދީ:\nއައިއެސްގެ ލީޑަރ އަބޫ ބަކުރު އަލް-ބަޣުދާދީ މަރުވެއްޖެކަން ޓްރަމްޕް ކަށަވަރު ކޮށްދެއްވައިފި\nސައިފް އަޒްހަރު 27 October 2019, 19:06\nސޫރިޔާގެ އިދްލީބްގައި އެމެރިކާގެ ޚާއްސަ ސިފައިން އިއްޔެ ހިންގި އަސްކަރީ އޮޕަރޭޝަންގެ ތެރޭގައި، އިސްލާމިކް ސްޓޭޓް ޖަމާއަތުގެ ލީޑަރ އަބޫ ބަކުރު އަލް ބަޣުދާދީ މަރުވެފައިވާކަން އެމެރިކާގެ ރައީސް ޑޮނަލްޑް ޓްރަމްޕް ކަށަވަރު ކޮށްދެއްވައިފިއެވެ.\nވައިޓްހައުސްގައި ހުންނަވައި ޓީވީ މެދުވެރިކޮށް ވާހަކަފުޅު ދައްކަވަމުން ޓްރަމްޕް ވިދާޅުވީ، ބަޣުދާދީ މަރުވެފައިވަނީ އަމިއްލައަށް ކަމަށާއި، އޭނާ މަރުވެފައިވަނީ އެމެރިކާ ސިފައިން ގާތްވާން ފެށުމުން ލައިގެންހުރި ގޮވާތަކެތި ހަރުކޮށްފައިވާ ޖެކެޓް ގޮއްވާލައިގެން ކަމަށެވެ.\nމަރުވެފައިވަނީ ބަޣުދާދީކަން ޓެސްޓްތަކުން ކަށަވަރުވެފައިވާ ކަމަށްވެސް ޓްރަމްޕް ވިދާޅުވިއެވެ.\nޓްރަމްޕްވަނީ، މިހާދިސާގައި ބަޣުދާދީގެ ތިން ކުދިންވެސް މަރުވެފައިވާ ކަމަށް ވިދާޅުވެފައެވެ. ނަމަވެސް، އިތުރު ތަފްސީލެއް ދެއްވާފައެއް ނުވެއެވެ. އަދި ބަޣުދާދީގެ އަރިސް އިތުރު އެތައްބަޔަކުވެސް މަރާލެވުނު ކަމަށް ޓްރަމްޕް ވިދާޅުވެފައި ވެއެވެ.\nމި އޮޕަރޭޝަންގެ ތެރޭގައި އެމެރިކާ ސިފައިންގެ އެއްވެސް މީހަކަށް ކަމެއް ނުވާ ކަމަށްވެސް ޓްރަމްޕް ކަށަވަރު ކޮށްދެއްވާފައި ވެއެވެ.\nބަޣުދާދީ މަރާލަން އެމެރިކާ ސިފައިން އިދްލީބުގައި ހިންގި އޮޕަރޭޝަންގެ މަންޒަރުތައް އިރާގުގެ ރަސްމީ ޓީވީން ދުރަށް ދައްކާފައި ވެއެވެ.\nޓީވީ ފުޓޭޖުން ފެންނަނީ، ދުވާލުގެ މަންޒަރުތަކާއި، ރޭގަނޑުގެ ވަގުތުގައި އެއްޗެއް ގޮއްވާލި މަންޒަރެވެ.\nއިރާގުގެ ޓެރަރިޒަމް އެކްސްޕާޓަކު އިރާގުގެ ގައުމީ ޓީވީއަށް މައުލޫމާތު ދެއްވަމުން ވިދާޅުވީ، ބަޣުދާދީ ހުރިތަނަކާ، އޭނާގެ ހަރަކާތްތަކުގެ ޖާސޫސީ މައުލޫމާތު އެމެރިކާ ސިފައިންނާ ހިއްސާކުރީ އިރާގުގެ ޖަސޫސީ އޭޖެންސީން ކަމަށެވެ.\nއެމެރިކާގެ ޚާއްސަ ސިފައިންގެ ޔުނިޓަކުން ސޫރިޔާގެ އިދްލީބުގައި އަސްކަރީ އޮޕަރޭޝަނެއް ހިންގިކަން ސޫރިޔާގެ އިތުރުން، އިރާގާއި އީރާނުންވެސް ކަށަވަރު ކޮށްދީފައި ވެއެވެ.\nއިދްލީބްގައި ހަރަކާތްތެރިވާ ހަނގުރާމަވެރި ޖަމާއަތެއްގެ ކޮމާންޑަރަކު ބުނެފައިވަނީ، އެމެރިކާ ސިފައިން އޮޕަރޭޝަން ހިންގި ސަރަހައްދުން މަރުވެފައިވާ ތިން ފިރިހެނުންނައި ތިން އަންހެނުންގެ ހަށިގަނޑު ފެނިފައިވާ ކަމަށެވެ.\nނަމަވެސް، އެތަނުން ބަޣުދާދީއާއި އޭނާގެ ނާއިބްގެ ހަށިގަނޑުވެސް ފެންނާން ނެތް ކަމަށާއި، އެމެރިކާ ސިފައިން ދިޔައީ އެދެ މީހުންގެ ހަށިގަނޑު ހިފައިގެން ކަމަށް ބެލެވޭ ކަމަށް ބުނެފައި ވެއެވެ.\nއަބޫ ބަކުރު އަލް ބަޣުދާދީ އެންމެ ފުރަތަމަ ދުނިޔެއަށް ފެނިގެންދިޔައީ 2014 ވަނަ އަހަރު އިސްލާމިކް ސްޓޭޓްގެ ނަމުގައި ދައުލަތެއް އުފައްދައި އެ ދައުލަތުގެ "ޚަލީފާ" ގެގޮތުގައި އިޢްލާންކުރި ހިސާބުންނެވެ.\nއަބޫ ބަކުރު އަލް ބަޣުދާދީއަކީ އަސްލު އިރާގު ރައްޔިތެކެވެ. އޭނާގެ އަސްލު ނަމަކީ، އިބްރާހިމް އަވާދު އިބްރާހިމް އަލް ބަދްރީއެވެ.\nއިސްލާމިކް ސްޓޭޓުން އިރާގުގެ ބޮޑު ބަޔަކާއި ސޫރިޔާގެ އިރުމަތިން ބޮޑުބައެއް ހިފައިގެން ވެރިކަންކުރިއެވެ. ނަމަވެސް، އެ ހުރިހާ ބިންތަކުން އިސްލާމިކް ސްޓޭޓް ޖަމާއަތް މިހާރުވަނީ ފައްސާނަގަލާފައެވެ. އެހެން ނަމަވެސް، ސޫރިޔާއާއި އިރާގުގެ ބައެއް ކުދިކުދި ސަރަހައްދުތައް އޮތީ އައިއެސްގެ ހަނގުރާމަވެރިންގެ ކޮންޓްރޯލްގެ ދަށުގައެވެ.


އިންފުލުއެންޒާ - ވިކިޕީޑިއާ\nއިންފުލުއެންޒާ(އިނގިރޭސި ބަހުން: Influenza) އަކީ އަރިދަފުސް ރޯގާ ފަދައިން އެއާއި އެއްގޮތް އަލާމާތްތަކެއް ފެންނަމުން އަންނަ ބައްޔެކެވެ. މިއީ ފަސޭހަ ކަމާއެކު ފެތުރޭ ބައްޔެކެވެ . މިއީ އާރްއެންއޭ ވައިރަސް އެއް ކަމުގައިވާ އޯރތޮމިކްސިވިރިޑޭ ކިޔާ ވައިރަހުގެ އާއިލާ އަކުން ޖެހޭ ބައްޔެކެވެ. އިންފުލުއެންޒާ މިނަން ނެގިފައިވަނީ އިޓަލީ ބަހުންނެވެ.\nއިންފުލުއެންޒާ ޖެހުމުން ފެނިދާނެ އަލާމާތްތަކުގެ ތެރޭގައި ، ހުންއައުން، ހީކެރުވުން، ބޮލުގައި ރިހުން، މަސްތަކުގައި ރިހުން، އަރުތެރެ ދުޅަވުން، ކެއްސުން، ވަރުދެރަވުން، ނުތަނަވަސްވުން ފަދަ ކަންތައްތައް ހިމެނެއެވެ. ނުރައްކާތެރި ހާލަތްތަކުގައި ނިއުމޯނިޔާ ފަދަ ބައްޔެއް ޖެހުމަކީ ވެސް ވެދާނެ ކަމެކެވެ.\nއަރިދަފުސް ރޯގާ އަދި އިންފުލުއެންޒާEdit\nވަރަށް ގިނަ މީހުންނަށް ނޭވާލާ ނިޒާމަށް ޖެހޭ ބައްޔެއް ކަމުގައިވާ އިންފުލުއެންޒާ އާއި އަރިދަފުސް ރޯގާ އޮޅޭގޮތް ވެއެވެ. މިދެބައްޔަށް ބަލާއިރު އަރިދަފުސް ރޯގާ އަކީ ތަފާތު އެތަކެއް ވައިރަސް ތަކެއް ސަބަބުން ޖެހޭ ބައްޔެކެވެ. ނަމަވެސް އިންފުލުއެންޒާ ޖެހެނީ އިންފުލުއެންޒާ ވައިރަސްގެ ސަބަބުންނެވެ. އަރިދަފުސް ރޯގާގެ ސަބަބުން ވަރަށް އާދައިގެ ކުދިކުދި އުދަގޫތައް ކުރިމަތިވާއިރު، އިންފުލުއެންޒާގެ ސަބަބުން ކުރިމަތިވާ އުދަގޫތައް ތަހައްމަލު ކުރަން ދަތިވާކަން ފާހަގަ ކުރެވެއެވެ. އިންފުލުއެންޒާގެ ސަބަބުން ކުރިމަތިވާ އުދަގޫތަކުގެ ތެރޭގައި ހުންއައުން، ހީކެރުވުން، ބޮލުގައި ރިހުން، ގައިގައި ރިހުން، ގައިގެ ވަރުދެރަވެ ވަރުދޫވުން، އަދި ހިކި ކެއްސުން ފަދަ އުދަގޫތައް ހިމެނެއެވެ. ނަމަވެސް ދެބަލީގެ އުދަގޫތަކާއި އަލާމާތްތައް އެއްގޮތްކަމުން ބޭރުފުށުން ބަލާ ބެލުންތަކުން މިދެބަލި ދެނެގަތުން ވަރަށް ގިނަފަހަރު އޮންނަނީ އުދަގޫކަމަކަށް ވެފައެވެ.\nLast edited on4އެޕްރީލް 2013, at 21:08


Fuaaf - 21 | Vaahaka ފުއާފް – 21 – Vaahaka\n3k50\tApril 17, 2021\nފަތިސް ވަގުތާ ޖެހެން ދެން އުޑުގައި ރަސްކަން ކުރަމުން ދިޔަ ވިއްސާރަ ވިލާތައް ގެއްލި އިރުގެ ނަލަނަލަ ދޯދިތައް ދުނިޔެ މައްޗަށް ފެތުރިގެން ދިޔައީ އާދުވަހަކަށް މަރުޙަބާ ކިޔަމުން ދިޔަ ފަދައިންނެވެ. އެއްބަޔަކަށް އެއީ އުފާވެރި ދުވަހެކެވެ. އެހެނަސް އަނެއް ބަޔަކަށް އެއީ ހިތާމައިގެ ދުވަހަކަށްވާނެއެވެ.\nއަސްރާއަށް ވެސް މިއަދު ލިބިފައިވަނީ އުފަލެކެވެ. އެހެނަސް އޭނަޔަށް ރޭގައި އެކުރެވުނު ކަންތަކުން ފަހުން އަންނަން އޮތީ ކިހާ ބޮޑު ބަނަ ވިލާގަނޑެއްކަން އޭނަޔަށް މިއަދު އެނގޭނަމަ އެގޮތަށް އުފާވެފައި ނުހުންނާނެކަން ގައިމެވެ.\nހެނދުނު މައިރާ ބަދިގޭގައި އަސްރާ ހުނި ރޮށި ފިހަމުން ދިޔައިރު ދޭތެރެ ދޭތެރެއިން ދޮރާ ދިމާއަށް ބަލާލެވެނީ އަރްޒަން އާދޭތޯއެވެ. ރޮއްޓަކަށްފަހު ރޮއްޓެއް ފިހެފައި ނަގައި ތައްޓަށް އަޅަމުން ދަނިކޮށް ދޮރު މަތިން މީހެއްގެ ހިލަމެއް ވެގެން އެދިމާ ބަލާލިއެވެ.\n" އަސްރާ.. ހާދަ ހެނދުނަކާ ތެދުވެ؟ " ދޮރުން ވަދެގެން އައީ އަރްޒަން ކަމަށް ހީކޮށްގެން ހުއްޓާ އަރްޒަންގެ ބަދަލުގައި އަޙްސަން ފެނިފައި އަސްރާގެ މޫނުމައްޗަށް ފޫހިކަމެއް ވެރިވެގެން ދިޔައެވެ.\n" ރޭގައި އަހަރެންނަށް ނިދުނީ ދޯ؟ " އަޙްސަންއަށް ރޭގައިވީ އެއްވެސް ކަމެއް ހަނދާނެއް ނެތެވެ. އޭނަގެ ހިތުން އޭނަ ކޮޓަރިއަށްވަދެ އެނދުގައި އޮށޯތް ތަނާ ނިދުނީއެވެ.\n" ހޫމް... ދެން ކޮޅަށް ނުހުރެ އިށީންނަންވީނުން...؟ ގޮށި ދަށުގައި އެހެރީ ސައިހަދާފައި. ތިހިރަ ތަށީގައި ހުންނާނެ ތެލުލި ރިހާކުރު. މިރޮއްޓާއެކު ކާން ފަށަންވީނު؟ " އަސްރާ ބެލީ މޫނުމަތިން ހިނިތުންވުން ދެއްކޭތޯއެވެ. ރޭގައި އަރްޒަން ބުނި ފަދައިން އެއްވެސް މީހަކަށް އަރްޒަންއާއި އޭނަގެ ގުޅުން ޝައްކުވިޔަ ނުދިޔުމަށްޓަކައި އަޙްސަން އާއިއެކު ލޯބިން އެކުގައި އުޅޭކަމުގެ އެކްޓު ދައްކަން ޖެހޭނެއެވެ.\n" އަސްރާއެކު ސައިބޯނީ.. " އަޙްސަންގެ އަޑުގައިވަނީ އޯގާތެރިކަމާއި ހިތްހެޔޮކަމެވެ. އަސްރާއަށް ވީފޫހިން ފުންނޭވާއެއް ދޫކޮއްލެވުނެވެ. އޭނަ ބޭނުންވަނީ އަރްޒަން އަންނަން ވާއިރަށް އަޙްސަން އެތަނުން ފޮނުވާލާށެވެ.\n" އަހަރެން އަދި ކާނީ ބައްޕައަށް ސައި ދީފައި... " އަސްރާ ނިއްމަތީގައި ހުރި ދާތިކިތައް ލައިގެން ހުރި އަތްދިގު ހެދުމުގެ އަތުކުރިން ފުހެލިއެވެ.\n" އެހެންތަ؟ އަހަރެން އެހެންވީއިރު މިއަދު ބައްޕައަށް ސައި ދޭނީ.. އޭރުން ފަހުން އަސްރާ ތިރޮށިތައް ފިހެ ނިމޭއިރަށް އަހަރެން ބައްޕައަށް ސައިދީފައި އަސްރާއާއެކު ސައިބޮވޭނީ. އަހަރެން ވަރަށް ބޭނުންވާ ކަމެއް އެއީ އަހަރެން ޗުއްޓީ ކޮންމެ ދުވަހަކު އަހަރެންގެ އަނބިމީހާއާއެކު ސައިބުއިން... " އަޙްސަން ހިނިތުންވެލިއެވެ.\n" ލަހެއް ނުވާނެތަ؟ " އަސްރާ އަދިވެސް ހުރީ އަޙްސަން އެތަނުން ފޮނުވޭނެ ގޮތަކަށް ބަލަބަލައެވެ.\n" ކީއްވެ ލަސްވާންވީ؟ އަހަރެން ތަނަކަށް ދާކަށް އޮތީކީ ނޫން. އަހަރެން ކައިވެންޏަށް ޗުއްޓީ ނެގި ގޮތަށް މިހުރީ.. ދެމަހެއްހާ ދުވަސް ފަހުން އަދި ފުރާނީވެސް... މިދަނީ އިނގޭ ބައްޕައަށް ސައިދޭން.. " އަޙްސަން ސައި ޖޯޑަކާއި ބޮޑު ފަތާ ތައްޓަކަށް ރިހާކުރު ކޮޅަކާއި ދެހުނި ރޮށި ލައިގެން ބަދިގެން ނިކުތެވެ. އަސްރާ އައި ރުޅިން ދަތްކުނޑި ވިކާލެވުނެވެ.\nއެކަހަލަ ގޮތަކަށް މަހެއްހާ ދުވަސް ފާއިތުވީ އަޙްސަން އަސްރާގެ ހިތް އަތުލުމަށް މަސައްކަތްކުރަމުންނެވެ. އަދި އަސްރާއަށް އެމަހެއްހާ ދުވަސް ފާއިތުވީ ހިތްދަތިކަމާއި ވޭނާއި އެކުގައެވެ. އަސްރާގެ ބައްޕަ މަރުވުމާއިއެކު އަސްރާގެ ކައިވެނީގެ ފުރަތަމަ ރޭ އަރްޒަން ފެނުނު ފަހުން އެފަހުން އަސްރާއަށް އަރްޒަންގެ އެއްވެސް ހިލަމެއް ނުވުމުންނެވެ.\n" އަސްރާ... " ދޮރުން ވަދެގެން އައި ލަތީފާ ފެނިފައި މެދުގޯތި ކުނި ކަހަން ހުރި އަސްރާއަށް ވީގޮތެއްވެސް ނޭނގުނެވެ. އުފަލުން ދުވެފައި ކަހަލަ ގޮތަކަށް ގޮސް ލަތީފާގެ ގައިގައި އަސްރާއަށް ބައްދާލެވުނެވެ.\n" ކަމަނާ ހެޔޮ ހާލުގައިއޭ ހަމަ ތިޔަ ހުރީ ވެސް. ކައިވެނިކުރި ފަހުން ފިރިމީހާ ރަށަށް ގޮސް މަށަށް ގުޅާވެސް ނުލަޔޭ.. " އަސްރާ ޝަކުވާކޮއްލިއެވެ.\n" ކިހިނެތް ގުޅާނީ ވެސް؟ ދިރިއުޅުމުގެ ކަންކަމާ އަވަދިނެތި އުޅެމުން ވިއްޔާ މިދުވަނީ.. " އަސްރާ ލަތީފާގެ އަތުގައި ހިފައިގެން މެދުގެޔަށްވަދެ މެދުގޭގައި ބަހައްޓާފައި ހުރި އަށިމަތީގައި އިށީނެވެ.\n" ކުއްޖަކު ނުހޯދަންތަ އަދި؟ މިހާރު ދެއަހަރުވީނުން؟ " އަސްރާ ކެތްތެރިކަމެއްނެތި އަހާލައިފިއެވެ.\n" އުމުރު ޅަވީމައި އަދި ނުވެގެން މިއުޅެނީ. ފުރަތަމަ ބަނޑުބޮޑުވެ އިންކުއްޖާ ބައިގެން ދިޔައީ. ދެން ވިހޭ އެއްމާބަނޑު ދެކުދިން. އެދެކުދިންވީ ބަލި ދެކުދިންނަށް. އެދެކުދިން ވެސް އަހަރެއް ނުވަނީސް މިދުނިޔެ ދޫކޮއްފި.. " ފެންކަޅިވެފައިވާ ހާލު ލަތީފާ އޭނަގެ ހާލު ކިޔައިދިނެވެ.\n" ދެން ބުނެބަލަ އަސްރާގެ ދިރިއުޅުން. އަޑުއެހިން މީހަކާ އިން ވާހަކަ.. " ލަތީފާ ދެލޮލުން ފައިބަން ތައްޔާރުވެފައިވާ ކަރުނަތައް އަތުގެ ނުފުށުން ފުހެލަމުން ހީލިއެވެ.\n" ހޫމް. އޭނަވެއްޖެ ރައްޓެއްސަކާއެކު ބޭރަށް ގޮސް.. ބައްޕަ މީގެ މަހެއްހާ ދުވަސް ކުރިން މިދުނިޔެ ދޫކޮއްފި... " އަސްރާ އިސްޖަހާލިއެވެ.\n" މާތްﷲ މޫސަބެގެ ފާފަފުއްސަވާ ސުވަރުގޭގެ މަތިވެރި ނިޢުމަތް މިންވަރު ކޮއްދެއްވާށި. އާމީން.. އަސްރާ ކުއްޖަކު ހޯދާކަށް ނޫޅެންތަ؟ " ލަތީފާ އަސްރާގެ އަތުގައި ހިފާލަމުން އަހާލިއެވެ. ދީނުގެ ވާހަކަ ދައްކަން ފެށީމައި އަސްރާގެ ބޮލަށް އުނދަގޫވާން ފެށިއެވެ. އަރްޒަން އޭނަގެ ހަޔާތަށް އައި ފަހުން ދީން އެއީ އޭނަ ދަންނަ އެއްޗެއް ނޫނެވެ.\n" ހޯދަންވީ ދެން.. " އަސްރާ އެސުވާލަށް ދިނީ ކުރުޖަވާބެކެވެ. އަޙްސަންގެ ދަރިޔަކަށް އޭނަ ބަލިވެ އިންނާކަށް ބޭނުމެއް ނޫނެވެ.\n" ލަތީފާ މިރަށަށް އެއްކޮށް ބަދަލުވީތަ؟ " އަސްރާ އަހާލިއެވެ.\n" ހޫމް. ފިރިމީހާ ވަރިކުރީމައި މިއައީ. ފިރިމީހާ އެހެން އަންހެނަކާ ގުޅުން ހިންގަމުން ދަނިކޮށް އެއަންހެންމީހާ ބަނޑުބޮޑުވެ އެކަން އެނގިގެން އަނިޔާކުރާތީ ނޫޅެވިގެން ވަރިކުރާށޭ ބުނީމަ ވަރިކޮއްދިނީމަ ދެން އަންނަންތާ ޖެހޭނީ. ދެން... އެހެން މީހެއް ހޯދަން ޖެހޭނީ... " ލަތީފާ ފުންނޭވާއެެއް ދޫކޮއްލަމުން ފަނޑު ގޮތަކަށް ހީލިއެވެ. ލަތީފާގެ ވާހަކަ އަޑު އިވިފައި އަސްރާއަށް ހިންދިރުވާލެވުނެވެ. އަޙްސަންއަށް އޭނަޔާ އަރްޒަންއާ ދެމެދު ހިނގި ކަންތައް އެނގިއްޖެއްޔާ ކަންތައްވާނީ ކިހިނެތް ބާވައެވެ؟\n" އިނގޭތަ ކުރިން ދުވަހު ފުއާދް އެހިޔޭ ލަތީފާ ނުގުޅާހޭ.. މަށަށް ހީވަނީ އޭނައަށް އަދިވެސް ލަތީފާ ކަމުދޭހެން... ކިހިނެތްވާނެ އޭނަޔާ ބައްދަލުކޮއްލާފައި ވާހަކަދައްކާލަން؟ " އަސްރާ މައުލޫ ބަދަލުކޮއްލީ އެކަމަކާ ވިސްނަން ބޭނުންނުވާތީއެވެ.\n" ހޫމް ރަނގަޅުވާނެ... މަންމަމެން އެބަ ކިޔާ މާދަން ކައިރީގައި މިޔޮތް ކުޑަކިރިލިއަށް ދަތުރެއް ދާން އުޅޭ ވާހަކަ... މަންމަ ބުނީ އަސްރާ ދާނަންތޯ އަހާލަ ބަލާށޯ... ފިރިމީހާއާއެކު މަޖާވާނެއޭނުންހޯ؟ " ލަތީފާ ހީލިއެވެ.\n" އަޙްސަންއާއި ވެސް ވާހަކަ ދައްކާފައި ވަކި އެއްޗެއް ބުނާނަން މިއަދު ހަވީރު... " އަސްރާއަށް ހުސްނާ އެދޭ ކަމަކަށް ދެކޮޅު ހަދާކަށް ނުކެރޭނެއެވެ. މަންމައަކަށް ބޭނުންވި ދުވަހު އޭނަޔަށް އަޅާލީ ހުސްނާއެވެ. މިއަދު އޭނަގެ ގާތުގައި ހުރީވެސް ހުސްނާ އެކަންޏެވެ.\nރޭގަނޑު ބަދިގޭގައި މެންދުރު ހުސްނާމެން ގެއިން ގެނައި ރިހާކުރު ދިޔަ ހޫނުކަން ހުރި އިރު އަދިވެސް އަސްރާއަށް ވިސްނެމުން ދިޔައީ ލަތީފާ މިއަދު ދެއްކި ވާހަކަތަކެވެ. ލަތީފާ ކުރީގެ ފިރިމީހާގެ އެފެއަރ ގުޅުމެވެ. އެގޮތަށް އޭނަޔާ އަރްޒަން އުޅެނިކޮށް ކިހާ ދުވަހަކު އެކަން އިތުރު މީހަކަށް ނޭނގި ސިއްރުކުރެވިފައި އޮވެދާނެ ހެއްޔެވެ؟\nކުއްލިއަކަށް ރިހާކުރުދިޔަ އެތީގެ ވަސް ޖެހި އަސްރާ އޯކަށް ދެމެން ފެށުމުން އަސްރާއަށް ދުއްވައިގަނެވުނީ ބޭރުގައިވާ ގިފިއްޔަށެވެ. މިއަދު ކޭހައި އެއްޗެއް ހޮޑަށް ވެގެން ނުކުތް އިރު އެއަޑު އިވިގެން ގޭތެރޭގައި އިން އަޙްސަންވެސް ދުވެފައި އައެވެ.\nއާރްމީ ގާރްލް April 17, 2021\n😊😊😊😊 April 17, 2021\nHoodh mohamed April 17, 2021\nވާހަކަ ވަރަށް ފުރިހަމަ..ވަރަށް ހިއްގައިމު..❤❤\nއާރްމީ ގާރްލް April 18, 2021\nކޮންއިރަކު ތަ އަނެއްބައި ނުކުއްދަނީ؟ 😊


SunOnline: Alhugandaa dheytherey kanobodu nuvey, Dhauvaa kaamiyaabu kuraanan: Raees Yaameen\nއަޅުގަނޑާ ދޭތެރޭ ކަންބޮޑުނުވޭ، ދައުވާ ކާމިޔާބު ކުރާނަން: ރައީސް ޔާމީން\nޝަފްނާ ހުސައިން 16 Nov 2019, 09:40\nކުރީގެ ރަައީސް އަބްދުﷲ ޔާމީންގެ މައްޗަށް އުފުލާފައިވާ މަނީލޯންޑްރިންގެ ދައުވާގެ ޝަރީއަތުގެ ދެވަނަ އަޑުއެހުން ބޭއްވުން: ޝަރީއަތާ ދިމާކޮއް ކްރިމިނަލް ކޯޓް ސަރަހައްދަށް ޕީޕީއެމް/ޕީއެންސީ މެމްބަރުން ވަނީ އެއްވެފައި -- ސަން ފައިލް ފޮޓޯ/ ފަޔާޒު މޫސާ\nދައުލަތުން އުފުލާފައިވާ މަނީ ލޯންޑަރިންގެ ދައުވާ ކާމިޔާބު ކުރައްވާނެ ކަމުގެ ފުރިހަމަ ޔަގީންކަން އޮތް ކަމަށް ކުރީގެ ރައީސް އަބްދުﷲ ޔާމީން އަބްދުލް ގައްޔޫމް ދެއްވައިފި އެވެ.\nރޭ ޕީޕީއެމް، ޕީއެންސީން ކާނިވާ ސަރަހައްދުގައި "ފުނޑާލައިފި"ގެ ނަމުގައި ބޭއްވި ޖަލްސާގައި ވާހަކަ ދައްކަވަމުން ރައީސް ޔާމީން ވިދާޅުވީ އެ ދައުވާއާ މެދު އެމަނިކުފާނު ކަންބޮޑުވެވަޑައި ނުގަންނަވާ ކަމަށެވެ. އަދި ސަޕޯޓަރުން ވެސް ދައުވާއާ މެދު ކަންބޮޑުނުވުމަށް އެދިވަޑައިގަތެވެ.\n"އަޅުގަނޑު މި ދައުވާ ކާމިޔާބު ކުރާނަން. އަޅުގަނޑާ ދޭތެރޭ ކަންބޮޑުނުވޭ،" ރައީސް ޔާމީން ވިދާޅުވި އެވެ.\nރައީސް ޔާމީން ވިދާޅުވީ އެ މައްސަލާގައި ރައްޔިތުންގެ ދަރުބާރުން މިހާރު ހުކުމެއް ކޮށްފައިވާ ކަމަށާއި، "ބަޔަކަށް" އެ ހުކުމް ބަލައިނުގަނެވިގެން އުޅޭ ކަމަށެވެ. ހުކުމް ކުރަން ކުޑަ ވަގުތު ކޮޅަކަށް ވެފައި ވަނިކޮށް، މައްސަލަ ބައްލަވާ ގާޒީ "ނަގައި އެއްލާލީ" ވެސް އެހެންވެ ކަމަށް ރައީސް ޔާމީން ވިދާޅުވި އެވެ.\nއަދި އެ ހުކުމަކީ އަދުލުވެރި ހުކުމެއް ކަމަށް މިހާރު ވެރިންނަށް ތިއްބެވި ބޭފުޅުން ވެސް ގަބޫލުކުރައްވާ ކަމަށާއި، ނަމަވެސް ހުކުމް ހަޖަމު ނުކުރެވިގެން އުޅޭ ކަމަށެވެ.\n"އެހެން ނޫނީ ކީއްވެގެންތޯ އަދުލުވެރި ހުކުމެއް ކުރޭތޯ ރައީސްގެ ޗީފް އޮފް ސްޓާފް ގުޅަން ޖެހޭނީ. ގުޅަން ޖެހޭ ސަބަބެއް ނެތެއް ނޫންތޯ. އެހެންވީމާ ރައީސުލްޖުމްހޫރިއްޔާ އެބަ ގަބޫލުކުރޭ އަދުލުވެރި ހުކުމެއް އޮތީ ލިޔެވިފަކަން. އެކަމަކު އެ ހުކުމް ހަޖަމް ކޮށްލަން ނުކެރިގެން މި އުޅެނީ،" ޔާމީން ވިދާޅުވި އެވެ.\nނަމަވެސް އެމަނިކުފާނަށް ދެރަ ގޮތެއް މެދުވެރި ކުރައްވައިފި ނަމަ، އެއީ ވަގުތީ އިމްތިހާނެއް ކަމަށް ގަބޫލު ކުރެއްވުމަށް ސަޕޯޓަރުންގެ ކިބައިން އެދިވަޑައިގަތެވެ.\n"އަނިޔާވެރިންގެ އަނިޔާވެރިކަން އަބަދު ވެސް އެމީހުންނާ ބައްދަލު ކުރާނެ. އެއީ އަޅުގަނޑުމެން ގަބޫލުކުރަން ޖެހޭ ކަމެއް،" ރައީސް ޔާމީން ވިދާޅުވި އެވެ.\nރޭގެ ޖަލްސާގައި ރައީސް ޔާމީން ވަނީ ސަރުކާރަށް ވަރަށް ބޮޑަށް ފާޑުވިދާޅުވެފަ އެވެ. އެގޮތުން ޑިމޮކްރަސީގެ ރަނގަބީލު ޖަހަމުން އައި "ބަރަކާތްތެރި ޒައާމަތު" މިހާރު އަނިޔާވެރި ސަރުކާރަކަށް މިސްރާބު ޖަހާފައިވާ ކަމަށް ވިދާޅުވި އެވެ.\nއަދި ސަރުކާރުން ހުރިހާ ކަމަކަށް އަތް ބާނައިގެން ހުރިހާ ނިޒާމުތަކެއް ފުނޑަލާފައިވާ ކަމަށް ވެސް ވިދާޅުވި އެވެ. އެގޮތުން ކޯޓުތައް މެދުވެރިކޮށް ކުރަން ނުޖެހޭ އެތައް ކަމެއް ކޮށް، ޝަރުއީ ދާއިރާ ވެސް ފުނޑާލާފައިވާ ކަމަށް ޔާމީން ވިދާޅުވި އެވެ.


Mee cocktail coalition eh, ei ragalhu vaahaka eh: Ibu | Mihaaru\nއިދިކޮޅު ކޯލިޝަންގެ ކެންޑިޑޭޓު އިބޫ މިއަދު ލަންދު އަށް ވަޑައިގެން، އިދިކޮޅު ސަޕޯޓަރަކާއެކު ފޮޓޯއެއް ނަންގަވަނީ. - ފޮޓޯ: އެމްޑީޕީ\nމިއީ ކޮކްޓެއިލް ކޯލިޝަނެއް، އެއީ ރަނގަޅު ވާހަކައެއް: އިބޫ\n10 ސެޕްޓެމްބަރ 2018 - 10:54 14 comments\nރިޔާސީ އިންތިޚާބުގެ ކެމްޕޭނަށް ށ. އަތޮޅާއި ނ. އަތޮޅުގެ ބައެއް ރަށްތަކަށް ފެއްޓެވި ދަތުރުގައި، ލަންދޫގައި ތިބި އިދިކޮޅު ސަޕޯޓަރުންނާ ބައްދަލު ކުރައްވައި އިބޫ ވިދާޅުވީ އިދިކޮޅު އިއްތިހާދަށް ނިސްބަތްކޮށް، ކޮކްޓެއިލް ކޯލިޝަނެއްގެ ވާހަކަ ބައެއް ބޭފުޅުން ދައްކަވާއިރު އެއީ ރަނގަޅު ވާހަކައެއް ކަމަށެވެ.\nއިބޫ މިއަދު ލަންދު އަށް ވަޑައިގެން އިދިކޮޅު އެމްޑީޕީގެ ސަޕޯޓަރަކާ ސަލާމް ކުރައްވަނީ. - ފޮޓޯ: އެމްޑީޕީ\n"އޭގައި ހުންނާނެ ތަފާތު ރަހަ. ތަފާތު ކުލަ ހުންނާނެ. ކޮކްޓެއިލްއެއް އެއްކޮށްފައި ހުންނައިރު އެ ހުންނާނެ. އެ ބޯލީމަ، އަރުތެރެއަށް ދިޔައީމަ އޭގެ ތާޒާކަން ފެންނާނެ. ދެވަނަ ފަހަރަށް އެ ބޭނުންވާނެ. އެކަހަލަ ކޮކްޓެއިލެއް އަޅުގަނޑުމެންނަކީ،" ގިނަ ބަޔަކު ބޭއްވި ޖަލްސާގައި އިބޫ ވިދާޅުވި އެވެ.\nRaees Yameen idhikolhah: thiee kan kamah ebbas nuvevey cocktail coalition eh\nއޭނާ އެހެން ވިދާޅުވި އިރު، އިދިކޮޅުން ހަދާފައިވާ އިއްތިހާދަކީ ކަންކަމަށް އެއްބަސް ނުވެވޭ "ކޮކްޓެއިލް ކޯލިޝަނެއް" ކަމަށް ވިދާޅުވެ، އެ ފަރާތްތަކަށް ރައީސް އަބްދުﷲ ޔާމީނާއި ސަރުކާރުގެ ބައެއް ވަޒީރުންނާއި ރައްޔިތުންގެ މަޖިލިހުގެ ބައެއް މެމްބަރުން ވަނީ ވަރަށް ބޮޑަށް ފާޑު ވިދާޅުވެފަ އެވެ.\nއިބޫ މިއަދު ވިދާޅުވި ގޮތުގައި ޕީއެސްއެމްގެ އެގްޒެކެޓިވް އެޑިޓަރު އަދި މަޝްހޫރު ކުޅިވަރު ނޫސްވެރިޔާ ހަފްސީ އަބްދުﷲ ވެސް ގުޅިވަޑައިގަތީ ކޮކްޓެއިލް ކޯލިޝަނާ އެވެ. ހަފްސީ ވެސް އިންނެވި ބައްދަލުވުމުގައި އިބޫ ވިދާޅުވީ، ޓީވީއެމްގައި ވަރަށް ބުރަކޮށް، މަސައްކަތް ކުރެއްވުމަށް ފަހު، މިނިވަން ނޫސްވެރިކަމެއް ނެތުމުން އެކަން ހޯދުމަށް ހަފްސީ ޓީވީއެމުން ނުކުމެވަޑައިގަތުމާ ގުޅިގެން އެކަމަށް މަރުހަބާ ދަންނަވާ ކަމަށެވެ.\nއިދިކޮޅު ސިޔާސީ ޕާޓީތަކުން ރިޔާސީ އިންތިޚާބަށް ކުރިމަތިލީ އަމަން އަމާންކަން ގެއްލި އަނިޔާވެރިކަން ފެތުރިފައިވާތީ އާއި ރައްޔިތުން ދައްކަމުން އަންނަ ފައިސާއަށް ހިޔާނާތްތެރިވެ، ވައްކަން ކުރާތީ އެކަން ހުއްޓުވަން ކަމަށް އިބޫ ވިދާޅުވި އެވެ. އިދިކޮޅު ވެރިކަމެއްގައި ގެއްލިފައިވާ ފައިސާ ހޯދައި، އެކަމަށް ޒިންމާވާން ޖެހޭ މީހުން ޒިންމާ ކުރުވާނެ ކަމަށް ވެސް އިބޫ ވިދާޅުވި އެވެ. އަދި އިންސާފު ގެއްލިފައިވާ މީހުންނަށް އިންސާފު ލިބިގެންދާނެ ކަމަށް ވެސް އިބޫ ވިދާޅުވި އެވެ.\nއިބޫ މިއަދު ލަންދު އަށް ވަޑައިގެން އެ ރަށުގައި ދިރިއުޅޭ އަންހެނަކާ ސަލާމް ކުރައްވަނީ. - ފޮޓޯ: އެމްޑީޕީ\n"ރާއްޖެ ތަރައްގީ ކުރުމުގެ ނަމުގައި ކުރި ބޭކާރު ހަރަދުތައް އެއީ ބެލޭނެ އެއްޗެއް،" އިބޫ ވިދާޅުވި އެވެ.\nއިބޫ ވިދާޅުވި ގޮތުގައި ރާއްޖެ ތަރައްގީ ކުރަން ބޭނުންވަނީ ލާމަރުކަޒީ ނިޒާމަކުން ކައުންސިލްތައް ބާރުވެރިކޮށް، މާލީ އެހީތެރިކަން ފޯރުކޮށްދީގެންނެވެ. އަދި ތަރައްގީއަކީ އެއް ތަނަކަށް މީހުން ޖަމާކޮށް، ކޮންކްރިޓް ޖަންގައްޔެއްގެ ތެރެއަށްލުން ނޫން ކަމަށް ވެސް އޭނާ ވިދާޅުވި އެވެ.\n"އެއީ ރައްޔިތުން ބޭނުންވާ ގޮތެއް ވެސް ނޫން. ހުރިހާ ރައްޔިތުންނަށް [އިދިކޮޅު ވެރިކަމެއްގައި] ފުރުސަތު ދޭނަން އެމީހަކު ބޭނުން ރަށެއްގައި ވަޒަންވެރިވުމުގެ ފުރުސަތު،" އިބޫ ވިދާޅުވި އެވެ.\nސަރުކާރަށް ފާޑު ކިޔައި އިބޫ ވިދާޅުވީ ވާދަވެރިން ކުރަނީ ސަރުކާރާއި ކުންފުނިތަކުގެ މުވައްޒަފުންނަށް ވަޒީފާގެ ބިރު ދައްކައި ވަޒީފާ އިން ކަނޑާލުމުގެ ކެމްޕޭނެކެވެ. އަދި ބައެއް ރަށްތަކަށް ކުރެއްވި ދަތުރުގައި އޭގެ ބައެއް މިސާލުތައް ފެނިގެން ދިޔަ ކަމަށް އޭނާ ވިދާޅުވި އެވެ.\nއެގޮތުން، ދިރިއުޅޭ ބައެއް ރަށްރަށުގައި ވަޒީފާގައި ތިބޭ މީހުން، ދުރު ރަށްރަށަށް ސަރުކާރުން ބަދަލުކޮށްފައިވާ ކަމަށާއި އޭގެ ތެރެއިން ގިނަ ބަޔަކާ ބައްދަލުވެފައިވާ ކަމަށް އިބޫ ވިދާޅުވި އެވެ. އަދި އެމީހުން ތިބީ ފަހަތަށް ޖެހޭ ގޮތަކަށް ނޫން ކަމަށާއި އެއިން އެއްވެސް މީހެއްގެ ވޯޓު ނުލިބޭނެ ކަމަށް އޭނާ ވިދާޅުވި އެވެ.\nއިތުރު ލިޔުންތައް އެމްޑީޕީ އިދިކޮޅު ފަރާތްތައް އަދާލަތު ޕާޓީ ނ. އަތޮޅު ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް ޕީޕީއެމް ނ. ލަންދޫ ރައީސް އަބްދުﷲ ޔާމީން


Yaugoob ge member kamuge gondeege massala SC ah husha halhanee | Mihaaru\nދާންދޫ ދާއިރާގެ މެމްބަރު ޔައުގޫބް: އޭނާގެ މެމްބަރުކަމުގެ ގޮނޑީގެ މައްސަލަ ސުޕްރީމް ކޯޓަށް ހުށަހަޅަން ވަނީ ނިންމާފައި -- ފޮޓޯ/މިހާރު\nޔައުގޫބުގެ މެމްބަރު ކަމުގެ ގޮނޑީގެ މައްސަލަ ސުޕްރީމް ކޯޓަށް ހުށަހަޅަނީ\n17 ސެޕްޓެމްބަރ 2020 - 12:23 38 comments\nޔައުގޫބްގެ މެމްބަރުކަމުގެ ގޮނޑިއާ މެދު ސުވާލު އުފެދުނީ ޗާޓަޑް އެކައުންޓެންޓުންގެ ގާނޫނުގެ ދަށުން އުފެދުނު އިންސްޓިޓިއުޓް އޮފް ޗާޓަޑް އެކައުންޓެންޓްސްގެ ކައުންސިލް މެމްބަރުކަން ގަބޫލު ކުރެއްވުމުންނެވެ. ގާނޫނުއަސާސީގެ 73 ވަނަ މާއްދާ ބުނާ ގޮތުން، މެމްބަރެއްގެ ހައިސިއްޔަތުން އަދާކުރަންޖެހޭ ވަޒީފާއެއް ފިޔަވައި ދައުލަތުގެ އެހެން ވަޒީފާއެއް މެމްބަރުން އަދާކޮށްގެން ނުވާނެ އެވެ.\nޔައުގޫބްގެ މެމްބަރުކަމުގެ ގޮނޑީގެ މައްސަލަ ދުސްތޫރީ މައްސަލައެއްގެ ގޮތުގައި ސުޕްރީމް ކޯޓަށް ހުށަހަޅަން ނިންމެވީ ސިވިލް ކޯޓުގެ ކުރީގެ ގާޒީ މުހައްމަދު ހަލީމެވެ. ހަލީމް ކުރެއްވި ޓްވީޓެއްގައި ވަނީ އެ މައްސަލަ ހުށަހަޅަން ނިންމެވީ މެމްބަރުކަމުގެ ގޮނޑިއާ މެދު ސުވާލު އުފެދިފައިވާތީ ކަމަށެވެ. އަންނަ ހަފުތާގައި އެ މައްސަލަ ހުށަހަޅުއްވާނެ ކަމަށް ހަލީމްގެ ޓްވީޓްގައިވެ އެވެ.\nރައްޔިތުންގެ މަޖިލީހުގެ މެންބަރު އޮނަރަބްލް @Yaugoob181 ގެ މެންބަރުކަމާމެދު ސުވާލު އުފެދިފައިވާތީ @SCMaldivesއަށް ދުސްތޫރީ މައްސަލައެއް ހުށައެޅުމަށް ނިންމައިން. އަންނަ ހަފުތާ ފެށޭހިސާބު މައްސަލަ ފައިލްކުރާނަށް.انشاء الله 🇲🇻❤@Mihaarunews @VaguthuOnline @sunbrk @DhiyaresNews\n— Mohamed Haleem 🎈 (@haleembai) September 16, 2020\nކުރިން ވެސް މަޖިލީހުގެ ދެ މެމްބަރެއްގެ ގޮނޑީގެ މައްސަލަ ސުޕްްރީމް ކޯޓަށް ހަލީމް ހުށަހެޅުއްވި އެވެ. އޭރު އޭނާ ހުށަހެޅުއްވީ އެމްޑީޕީގެ ޕީޖީ ގްރޫޕްގެ މިހާރު ލީޑަރު އަލީ އާޒިމާއި ކިނބިދޫ ދާއިރާގެ އެމްޑީޕީގެ މެމްބަރު މުހައްމަދު ނާޝިޒް ގެރެންޓީ ދެއްވި ލޯނަކަށް ފައިސާ ނުދެއްކުމުން އެ ބޭފުޅުންގެ ގޮނޑި ގެއްލިފައިވާ ކަމަށް ބުނެ އެވެ. އެ މައްސަލަ ބެލުމަށް ފަހު އޮކްޓޫބަރު 2013 ގައި ސުޕްރީމް ކޯޓުން ނިންމީ އެ ދެ ބޭފުޅުންގެ ގޮނޑި ގެއްލިފައިވާ ކަމަށެވެ.\nއިންސްޓިޓިއުޓް އޮފް ޗާޓަޑް އެކައުންޓެންޓްސްގެ ކައުންސިލް މެމްބަރު ކަމާ ޔައުގޫބު ހަވާލުވެވަޑައިގަތުމުން އޭނާގެ މެމްބަރުކަމާ މެދު ސުވާލު އުފައްދަން ފެށުމުން އޭނާ މިހާރު ވަނީ އެ ކައުންސިލުން އިސްތިއުފާ ދެއްވައިފަ އެވެ. ގާނޫނުއަސާސީ ބުނާގޮތުން މަޖިލިސް މެމްބަރެއްގެ ގޮނޑިއާ މެދު ސުވާލު އުފެދިއްޖެ ނަމަ، އެކަމާ މެދު ގޮތެއް ނިންމާނީ ސުޕްރީމް ކޯޓުންނެވެ.\nއިތުރު ލިޔުންތައް ރައްޔިތުންގެ މަޖިލިސް ސުޕްރީމް ކޯޓް މަޖިލީހުގެ މެމްބަރުން މެމްބަރު ޔައުގޫބު އަބްދުﷲ (ދާންދޫ)\nޔައުގޫބުގެ މައްސަލަ އަންނަ ހަފުތާއަށް ފަސްކޮށްފި


BREAKING: Israel In Anekkaaves Gazza Ah Hamalaathah Dheyn Fashaifi - Vaguthu\n2 މަސް ކުރިން ( މާޗް 26, 2019 )\nއިސްރާއީލުން އަނެއްކާވެސް ފަލަސްތީނުގެ ޣައްޒާއަށް ހަމަލާތައް ދޭން ފަށައިފިއެވެ.\nހައްދު ފަހަނައަޅާފައިވާ އިސްރާއީލުން ފަލަސްތީނުގެ ޣައްޒާއަށް ހަމަލާތައް ދޭން ފަށައި ވަނީ ހަމަލާތައް ހުއްޓާލަން އެއްބަވިތާ މާ ގިނައިރެއް ނުވަނީހެވެ.\nމިސްރުވެ މެދުވެރިއެއްގެ ރޯލު ކުޅެގެން ދެ ގައުމުންވެސް ހަމަލާތައް ހުއްޓާލުމަށް އެއްބަވިތާ 30 މިނެޓް ފަހުން އިސްރާއީލުން އަނެއްކާވެސް ހަމަލާތައް ފަށާފައިވާ އިރު، ޣައްޒާގެ އުތުރުން އޮންނަ ދަނޑުވެރިކުރާ ސަރަހައްދުތަކަށް އިސްރާއީލުން ވަނީ ހަމަލާ ދީފައެވެ. އެ ހަމަލާތައް ސްކޫލަކަށްވެސް އާމާޒުވެފައިވާ އިރު، ސްކޫލް ވަނީ ސުންނާފަތިވެފައެވެ.\nފަލަސްތީނުގެ ބިމަށް ވެރިވެގަނެ ފޭރިގަތުމަށް އިސްރާއިލްގެ ހައްދުފަހަނައަޅާފައިވާ ޔަހޫދީން، މިރޭގެ ވަގުތެއްގައި ހެލިކަޕްޓަރާއި މަތިންދާ ބޯޓުތައް ބޭނުންކޮށްގެން ދޭން ފެށި ރަހުމުކުޑަ ހަމަލާތަކުގައި ފަލަސްތީނުގެ އެތައް ސަރަހައްދެއް ވަނީ ސުންނާފަތިކޮށްލާފައެވެ. އޭގެ ބަދަލުގައި އިސްރާއީލްގެ ގެއަކަށް، ފަލަސްތީނުގެ ހަމާސް ޖަމާއަތުން ރޮކެޓް ހަމަލާއެއް ދީފައިވެސް ވެއެވެ.\nޣައްޒާގެ ބޯޑަރުގައި ހަމަ ނުޖެހުންތައް ބޮޑުވެފައިވާ އިރު، އެ ހަމަލާތައް ހުއްޓާލުމަށް އިސްރާއީލުން އެއްބަސްވި ނަމަވެސް، އަނެއްކާވެސް އެގައުމުން ވަނީ ވައުދާ ހިލާފުވެ، ފަލަސްތީނަށް ހަމަލާތައް ދޭން ފަށާފައެވެ.\nއުންމަތުގެ ހާލުގެ ދުލުން!\nފަލަސްތީނުގައި އަމިއްލަ ވެރިކަމެއް ހިންމުގެ ގާބިލުކަމެއް ނެތް - އެމެރިކާ\nރަހުމުކުޑަ ސިފައިން، މުސްލިމުންނަށް ހަދާލިގޮތް ފެންނަ ވީޑިއޯއެއް އާންމުވެއްޖެ\nމާޗް 26, 2019 08:27\nދޮގުހަދާ ހިޔާނާތްތެރި ބަޔަކު ބުނާއެއްޗެއް ގަބޫލު ކުރާކަށް ނުވާނެ. އެމީހުންނީ ޝައިޠާނާގެ އަޅުން.\nމާޗް 26, 2019 08:29\nޔާ ﷲ މިއިސްރާއީލް ބަލިކުރައްވާފާންދޭވެ\nމާޗް 26, 2019 09:52\nމާޗް 26, 2019 12:35


Mali ge hushahelhumah furagasdhee Adama Spain ah | Mihaaru\nމާލީގެ ހުށަހެޅުމަށް ފުރަގަސްދީ އެޑަމާ ސްޕެއިނަށް\n06 އޮކްޓޯބަރ 2020 - 09:46\nމެޑްރިޑް (އޮކްޓޫބަރު 6) - ވުލްވްސް އަށް ކުޅެމުން އަންނަ ހަލުވި ވިންގް އެޑަމާ ޓްރައޮރޭ އަށް މާލީ އަށް ކުޅެން ލިބުނު ފުރުސަތު ދޫކޮށްލައި ސްޕެއިން ގައުމީ ޓީމާ ގުޅިއްޖެ އެވެ.\nއުމުރުން 24 އަހަރުގެ އެޑަމާ ސްޕެއިނަށް އުފަންވި ނަމަވެސް އޭނާގެ އާއިލާ ނިސްބަތްވަނީ މާލީ އަށެވެ. މީގެ ކުރިން ސްޕެއިންގެ އުމުރުފުރާ ގައުމީ ޓީމުތަކަށް ކުޅުނު ނަމަވެސް އެޑަމާ އަދި ރަސްމީ މެޗެއްގައި ސްޕެއިން ސީނިއާ ޓީމަށް ނުކުޅެ އެވެ. މިދިޔަ މަހު ސްޕެއިން ކުޅެން އޮތް ޔުއެފާ ނޭޝަންސް ލީގުގެ މެޗުތަކަށް އެޑަމާ ސްކޮޑަށް ނެގި ނަމަވެސް ކޮވިޑް-19 އަށް ޕޮޒިޓިވްވުމުން މެޗު ކުޅެވޭ ގޮތެއްނުވި އެވެ.\nފާއިތުވި 18 މަސް ދުވަހު މާލީގެ ފުޓްބޯޅަ ފެޑެރޭޝަނުން ވަނީ އެކި ގޮތްގޮތުން އެޑަމާ މާލީ ގައުމީ ޓީމަށް ކުޅޭތޯ ވާހަކަ ދައްކައިފަ އެވެ. އެހެން ވާހަކަ ދިގުލައި ގޮސް ގޮތެއް ނުނިމިގެން އެންމެ ފަހުން މާލީ ކޯޗު މުހައްމަދު މަގަސޫބާ ވަނީ މި މަހު އީރާން އާއި ގާނާއާ ދެކޮޅަށް ކުޅޭ މެޗަށް ނެގި 31 ކުޅުންތެރިންގެ ސްކޮޑުގައި އެޑަމާ ހިމަނައިފަ އެވެ. އެއީ ފަހު ވަގުތު ވެސް އެޑަމާގެ ހިޔާލު ބަދަލުވެ އޭނާ މާލީ އަށް ކުޅެފާނެ ކަމަށް ހީކޮށެވެ.\nއެހެން ނަމަވެސް ކުރިން ބާސެލޯނާ ޔޫތު ޓީމާއި އެސްޓަން ވިލާ އަށް ކުޅުނު އެޑަމާ ނިންމީ މާލީގެ ފުރުސަތު ދޫކޮށްލައި އޭނާ އުފަންވި ގައުމު ސްޕެއިނަށް ކުޅޭށެވެ. ސްޕެއިނުން މި މަހު 10 ވަނަ ދުވަހު ނޭޝަންސް ލީގުގައި ސްވިޒަލެންޑާ ދެކޮޅަށް ކުޅޭ މެޗާއި އޭގެ ތިން ދުވަސް ފަހުން ޔޫކްރޭނާ ބައްދަލުކުރާ މެޗުގެ ތެރެއިން އެއް މެޗެއްގައި ވެސް އެޑަމާ ކުޅެފިނަމަ ދެން އޭނާ އަށް މާލީ އަށް ކުޅުމުގެ ފުރުސަތެއް ނޯންނާނެ އެވެ.\nބާސެލޯނާގެ ލަ މާސިއާގައި ޔޫތު ކެރިއަރު ހޭދަކުރި ނަމަވެސް އެޑަމާ އަށް ސީނިއާ ޓީމުން ފުރުސަތު ނުލިބޭތީ އޭނާ އެންމެ ފުރަތަމަ ބަދަލުވި އިނގިރޭސި ކްލަބަކީ އެސްޓަން ވިލާ އެވެ. އޭގެ ފަހުން މިޑްލްސްބަރާ އަށް ކުޅުމަށް ފަހު މިހާރުގެ ކްލަބް ވުލްވްސްއާ ގުޅުނީ މީގެ ދެ އަހަރު ކުރިންނެވެ. އޭނާ އަންނަނީ އެ ޓީމުގައި ފާހަގަކޮށްލެވޭ މޮޅު ކުޅުމެއް ދައްކަމުންނެވެ. އެހެންވެ ގިނަ ކްލަބްތަކެއްގެ ހުށަހެޅުން ވެސް އެޑަމާ އަށް ވަނީ ލިބިފަ އެވެ.\nސްޕެއިނުން ވަނީ ބާސެލޯނާގެ ޒުވާން ތަރި އަންސޫ ފާޓީ އަށް ސްޕެއިންގެ ރަށްވެހިކަންދީ އޭނާ ލައްވައި ސްޕެއިން ގައުމީ ޓީމަށް ކުޅުވާފަ އެވެ. ޕޯޗުގީސް ކޮލޮނީއެއްގެ ގޮތުގައި މީގެ ކުރިން އޮތް ގިނީ ބިސާއު އަށް އުފަން ފާޓީ އަށް ސްޕެއިން ރަށްވެހިކަން ދިނީ މިދިޔަ އަހަރު ސެޕްޓެމްބަރު މަހު އެވެ. ސްޕެއިންގެ ކޯޗު ލުއިސް އެންރީކޭ މި ފަހަރު ނެގި ސްކޮޑުން ވެސް ފާޓީ އަށް ވަނީ ފުރުސަތު ދީފަ އެވެ.\nމާލީ ފުޓްބޯޅަ ފެޑެރޭޝަނުން އަންނަނީ އެވަޓަންގެ މިޑްފީލްޑަރު އަބްދުﷲ ޑޮކޫރޭ ލައްވައި މާލީ އަށް ކުޅެވޭތޯ މަސައްކަތްކުރަމުންނެވެ. ޑޮކޫރޭ ވަނީ ޔޫތު ލެވަލްގައި ފްރާްންސް ޓީމަށް ކުޅެފަ އެވެ. އެކަމަކު ސީނިއާ ޓީމަށް މިހާތަނަށް މެޗެއް ނުކުޅޭތީ އާއިލީ ގޮތުން އޭނާ ގުޅިފައި އޮތް މާލީ އަށް ކުޅުމުގެ ފުރުސަތު އޮތީ ހުޅުވިފަ އެވެ.\nއިތުރު ލިޔުންތައް ސްޕެއިންގެ ގައުމީ ޓީމް ވޫލްވްސް


MDN Report: Sarukaaruge karugai jehunu katteh!\nވަރަށް ގިނަ މީހުން މިހާރުގެ ސިޔާސީ ވާހަކަ ފަށާއިރު މިހެން ފަށަ އެވެ؛ "ރައީސް އިބްރާހިމް މުހައްމަދު ސޯލިހުގެ ސަރުކާރަކީ ހުރިހާ ރައްޔިތުންގެ ވެސް ވަރަށް ބޮޑު އުންމީދަކާ ގުޅިފައިވާ އަދި ވަރަށް ގިނަ ރައްޔިތުންގެ ބުރަ މަސައްކަތުން އުފެއްދި ސަރުކާރެކެވެ." އަދި ނަސީބު ކަންދިމާ ކުރި ގޮތުން މި ސަރުކާރު އުފެދުނު އިރުވެސް އޭގެ ކުރިއަށް އައި ކައުންސިލް އިންތިހާބުގައި ވެސް މެޖޯރިޓީ ލިބިފައި އޮތީ މި ސަރުކާރަށް ތާއީދު ކުރާ ޕާޓީތަކަށެވެ.\nއަނެއްކޮޅުން ސަރުކާރު އޮތީ ފުޅާ ބޮޑު ކޯލިޝަނަކާއެކު އެވެ. ރޫޅިގެނެއް ނުދެ އެވެ.\nސަރުކާރަށް މަޖިލީހުގެ ސުޕަ މެޖޯރިޓީ އެބައޮތެވެ. މަޖިލީހުން ކަމެއް ނުކުރެވި ކުރިޔަށް ނުދެވި ބުރަކިޖެހިފައި މި ސަރުކާރު އޮންނާކަށް ނުޖެހޭނެ އެވެ. ސަރުކާރު ބޭނުންވާ ގޮތަށް މިހާރުވެސް ވަނީ ޝަރުއީ ދާއިރާއަށް އިސްލާހުތައް އައިސްފަ އެވެ. އެ ބިތުން ވެސް ސަރުކާރަށް ހުރަހެއް ނެތެވެ. ސަރުކާރަށް އަހަރުވާން ދާއިރު އިދިކޮޅު ޕްރޮގްރެސިވް ކޯލިޝަން އޮތީ މާ ބޮޑު ވަރެއް ކުރުވޭ ހާލަތެއްގައެއް ނޫނެވެ. އެހެން ކަމުން ކަމެއް ނުވެގެން ވެސް އަދި ނުކުރާން ވެސް މި ސަރުކާރުން ދައްކާނެ ބަހަނާއެއް ނެތެވެ. ކުޑަވެސް ވާހަކައަކަށް ބުނެވެން އޮންނާނީ "ސަރުކާރުގައި ފައިސާއެއް ނެތޭ" އެވެ. ސަރުކާރުން ވަނީ އެއަށްވެސް ޖަވާބު ދީފައެވެ. ބޭރު އެހީ އޮހޭ ކަމަށް ވަނީ ބުނެފައެވެ. މި ސަރުކާރުގެ ރަހުމަތްތެރިޔާ، އިންޑިއާއިން ވެސް ބޮޑު އެހީއެއް ވެފައިވާ ކަމަށް ބުނެފައި ވެއެވެ. އެ ވާހަކަ އެއްވެސް ދެއްކޭކަށް ނެތެވެ.\nވީމާ ސާބިތު ކަމާއެކު ފުއްލާ ދުވެލީގައި ސަރުކާރު ކުރިއަށް ދާންވީ އެވެ. ތޮއްޓަށް އުރުވާ ނުލައި ރަނގަޅު ފަސް އަހަރުގެ ދައުރެއް ނިންމާލަން ރައީސް ސޯލިހަށް ދައްޗެއް ތުރާލެއް ނެތެވެ.\nއެހެން ނަމަވެސް މި ސަރުކާރު އަމިއްލައަށް ގޮސް މިހާރުވެސް އެތައް ފަހަރަކު ތޮއްޓަށް އޮޑި އުރުވާލާފައިފި އެވެ. އޭގެ ތެރެއިން ނުބައި އެއް އުރުމަކީ ނޮވެމްބަރު ތިނެއްގެ ބާޣީ، އަބްދުﷲ ލުތުފީގެ ގައިގައި ލައިގެންފައި ހުއްޓުމެވެ. އޭގެ ފަހުން މިހާރު ސަރުކާރު އުރިފައި މި އޮތީ އެމްޑީއެންގެ ރިޕޯޓުގެ މައްޗަށެވެ. މި ރިޕޯޓެއް ފެން މަތިވެ ސަރުކާރަށް ޕްރެޝަރު ބޮޑުވެފައި ވަނީ މި އޮކްޓޫބަރު މަހުގެ ފުރަތަމަ ދުވަހުން ފެށިގެނެވެ. މިހާރު އެމްޑީއެންގެ ރިޕޯޓް ވެފައި ވަނީ ސަރުކާރު ކަރުގައި ޖެހިފައިވާ ކައްޓަކަށެވެ. އަދި ނުނެއްޓި ނުބައިވެ އުމުގުވަމުންދާ ކައްޓަށެވެ.\nރިޕޯޓް އާންމުވުމަށްފަހު ސަރުކާރު އަމަލުކުރި ގޮތް\nއެމްޑީއެންގެ ރިޕޯޓް މި މަހުހުގެ އެއްވަނަ ދުވަހު ދައުރުވާން ފަށައިފި އެވެ. އެެހެން ނަމަވެސް އޭގެ ކަންބޮޑުވުންތައް އާންމުންގެ ސަމާލު ކަމަށް އައިސް ހުޅު އަލިފާނގަނޑެއްހެން ބާރަށް ފެތުރިގަތީ އޮކްޓޫބަރު މަހުގެ ދެވަނަ ދުވަހު އެވެ.\nސޯޝަލް މީޑިއާގައި އެ ކަންބޮޑުވުންތައް އެންމެ ފުރަތަމަ ފާޅުކުރާން ފެށީ ދީނީ އިލްމުވެރިންނެވެ. އޭގެ ތެރޭގައި އިސްކޮށް ތިއްބެވީ އިސްވެ ރައީސް ސޯލިހުގެ ސަރުކާރަށް އިންތިހާއަށް ތާއީދު ކުރެއްވި ބޭފުޅުންނެވެ. އަދި ރައީސް ސޯލިހަކީ މި ގައުމަށް ލިބޭނެ އެންމެ "ހެޔޮލަފާ ސޯލިހު" ރައީސް ކަމަށް ވިދާޅުވި އިލްމުވެރިންނެވެ.\nއެމްޑީއެންގެ ރިޕޯޓާ ގުޅިގެން އުދާސްތައް އާންމުން ބަންޑުންކޮށްލުމާއެކު އެ މައްސަލަ ބަލަން އިސްލާމިކް މިނިސްޓްރީން ފުލުހުންނަށް ހުށައެޅިއެވެ. އެއީ މި މަހުގެ ތިންވަނަ ދުވަހެވެ. އެ ފަހުން މިހާތަނަށް ކަލަންޑަރުން ކެނޑުނު ދުވަހުގެ އަދަދަކީ މި ސަރުކާރަށް ކަމެއް ބަލައި ނިންމައި ނުލެވޭނެ މުއްދެއް ކަމަކަށް ނުފެނެ އެވެ. އަމުދުން ދިމާއަށް ފެންނާން އޮތް، ސުވާލެއް ވެސް ކުރެވެން ނެތް ކަމެއްގަ އެވެ. އަދި ހުރިހާ "ހަތިޔާރެއް" ފުރިހަމަ ސަރުކާރެއްގަ އެވެ.\nމިހާރުވެސް މާ ބޮޑު ހަރަކާތްތެރި ކަމެއް ނެތް އިސްލާމިކް މިނިސްޓްރީން އެ މައްސަލަ ފުލުހަށް ގެންދިޔައިރު އަމިއްލަ ފަރާތަކުން އޮތީ އެ މައްސަލަ ފުލުސް އިދާރާގެ ދޮރުން އެތެރެކޮށްފަ އެެވެ. އެހާ ހިސާބަށް ވެސް ފުލުހުން ބުނަމުން ދިޔައީ އެމްޑީއެންގެ ރިޕޯޓާ ގުޅޭ ގޮތުން މައްސަލަ ރަސްމީކޮށެއް ނާދެއޭ އެވެ.\nއެކަން އެގޮތަށް ހިނގައި ދިޔައިރު އެމްޑީއެންގެ ބަޔަކަށް އިންޒާރުދޭ މައްސަލަ ހުށައަޅާފައިވާތީ ބަލަމުންދާ ކަމަށް ފުލުހުން ބުނަމުން ދިޔައެވެ. އޭގެ ތެރޭގައި ރިޕޯޓްގެ މައްސަލަ ބަލާނެއޭ ވެސް ފެން ގޮތަކަށް ބުންޏެވެ.\n"ދިވެހި ރާއްޖެއަކީ އިސްލާމީ ގައުމެއް، ދިވެހިރާއްޖޭގެ ގާނޫނުތައް ހެދެނީ އިސްލާމީ ޝަރީއަތާ އެއްގޮތަށް ޝަރީއަތްތައް ހިނގަނީ ސަރުކާރު ހިނގަނީ އެގޮތަށް ދިވެހި ރާއްޖޭގެ ހުރިހާ ކަމެއްގެ މައިގަނޑު މަސްދަރަކީ އިސްލާމް ދީން، މާތް ވެގެންވާ އެ ދީނަކީ ދިވެހި ރާއްޖޭގެ އެންމެ މަތީ މަސްލަހަތު، އެހެން އޮއްވާ މިފަދަ ރިޕޯޓަކާ އެކު ގައުމު ކެކި ގަތް ވަގުތު ފުލުހުން ހެދީ ގޯސް. އަދި ހުށައެއް ނާޅައޭ ބުނެ އާންމުން ރުޅި އަރުވާލީ، ފުލުހުންގެ ވެސް އެންމެ މަތީ މަސްލަހަތަކަށްވާނީ އިސްލާމް ދީން ހިމާޔަތް ކުރުން،" ރާއްޖޭގެ ގާނޫނީ ވަކީލަކު ވިދާޅުވި އެވެ. އޭނާ ރައްކަލަށް ނަން ދެއްވާކަށް ބޭނުންފުޅެއް ނުވެއެވެ.\nއޭގެ ފަހުން ޕްރެޝަރު ބޮޑުވި އެވެ. އެ މައްސަލަ ބަލަން ފިޔަވަޅު އަޅަން މީހުން ގޮވާލަން ފެށި އެވެ. އެމްޑީއެން އުވާލަން އެދެން ފެށި އެވެ. އެ ހިސާބަށް ދެވުނު އިރު އެމްޑީއެންގެ ރިޕޯޓްގެ މައްސަލަ ބައްލަވާނެ ކަމަށް ރައީސް ސޯލިހު ވިދާޅުވެއްޖެ އެވެ. އެ އުންމީދު ރައީސް ދެއްވީ ޓްވިޓާ މެދުވެރިކޮށް އާންމު ކުރެއްވި ކުރު މެސެޖެއްގަ އެވެ.\nރައީސް އެހެން ވިދާޅުވީ މި މަހުގެ ހަތް ވަނަ ދުވަހު އެވެ. ހަމަ އެދުވަހު ހަވީރު އިސްލާމިކް މިނިސްޓްރީން ނޫސްވެރިންގެ ބައްދަލުވުމެއް ބާއްވަވާ އެމްޑީއެންގެ ރިޕޯޓްގައި ހުރި ކަންބޮޑުވުންތައް މީހުނަށް އޮޅުން ފިލާނެ ގޮތަށް ހިއްސާ ކޮށްދޭން މަސައްކަތްތަކެއް ކުރި އެވެ. އެ ބައްދަލުވުމުގައި ވަރަށް ބޮޑު ވާހަކައެއް މިނިސްޓްރީން ބުންޏެވެ. އެ ވާހަކައަކީ "އެއީ ބަޔަކު ފަންޑުކޮށްގެން އިސްލާމްދީނާ ދެކޮޅަށް ހިންގި ޖަރީމާއެއް" ކަމަށް ބުނުމެވެ. އަދި އެ ވާހަކަ ވިދާޅުވީ ވެސް މިނިސްޓަރު ޑރ. އަހުމަދު ޒާހިރާއި ސްޓޭޓް މިނިސްޓަރު ޝައިހު އިލްޔާސް ޖަމާލެވެ.\nއެމްޑީއެންގެ ރިޕޯޓާ ގުޅިގެން އިސްލާމިކް މިނިސްޓްރީން ބޭއްވި ނޫސްވެރިންގެ ބައްދަލުވުން -- ފޮޓޯ: މުހައްމަދު އަނާމް | އަވަސް\nއެމްޑީއެންގެ ރިޕޯޓްގެ މައްސަލާގައި ފުލުހުންވެސް ދައްކަނީ އެކި ވާހަކަ އެވެ. ވާހަކަތައް އަންނަ ގޮތުން ދީނަށް ފުރައްސާރަ ކުުރުމުގެ ވާހަކައަށް ވުރެ އިސްކޮށްފައި ހުންނަނީ "ހަރުކަށި ފިކުރެއް" ގެ ވާހަކައެވެ. ހަރުކަށި ފިކުރަކީވެސް އޮތް ބޮޑު ނުރައްކަލެކެވެ. ނަމަވެސް އެއީ އިސްލާމްދީނާއި މާތްނަބިއްޔާއަށް ފުރައްސާރަ ކުރުމާ އެއް ހަމަ ކަމެއްގެ ގޮތުގައި ދެއްކުމަށް މަސައްކަތް ކުރުމަކީ ދިވެހި ދައުލަތުގެ އެންމެ މަތީ މަސްލަހަތާ ހިލާފު ކަމެކެވެ. ވަރަށް ބޮޑު ގޯހެކެވެ.\nއެހެން ދިމާވާން ޖެނު ކަމަށް މީހުން ދެކޭ ސަބަބެއް ވެސް އޮތެވެ. އެއީ މި މައްސަލަ ފެންމަތިވުމާއެކު ފުލުހުންގެ ފަރާތުން ޖަވާބުތައް އައި ގޮތުންނާއި ފުލުހުންގެ ވަޒީފާއާ ދުރުގައި ހުންނެވިއިރު އެމްޑީއެންގެ ބޯޑްގެ ޑެޕިއުޓީ ޗެެއާގެ ގޮތުގައި ފުލުސް ކޮމިޝަނާ މުހައްމަދު ހަމީދު މަސައްކަތް ކުރައްވާފައި ވާތީ އެވެ.\nއެ ސަބަބު ހިމެނޭ ތުހުމަތަށް ފުލުހުންނަށް ޖަވާބެއް ދެވޭވަރުވީ ވެސް 15 ދުވަސް ފަހުން މި މަހުގެ 15 އިގައެވެ. އެހާހިސާބުން ބުނި ގޮތުން ފުލުސް ކޮމިޝަނަރު މުހައްމަދު ހަމީދު އެމްޑީއެން ގައި މަސައްކަތް ކުރެއްވި އެވެ. ނަމަވެސް ފުލުހުންގެ ވަޒީފާ އަދާ ކުރައްވަމުން އެމްޑީއެންގެ އެއްވެސް މަގާމެއް ކޮމިޝަނާ ހަމީދު އަދާ ކުރައްވާފައި ނުވެ އެވެ. ފުލުހެއްގެ ގޮތުގައި ހުންނަވައިގެން އެ ޖަމިއްޔާގައި މަސައްކަތް ކުރައްވާފައެއް ވެސް ނުވެ އެވެ. "ތަހުގީގު ހިނގަމުންދާ" އެމްޑީއެން ރިޕޯޓްގެ އެއްވެސް މަސައްކަތެއްގައި ވެސް ހަމީދު ބައިވެރިވެވަޑައެއް ނުގަންނަވަ އެވެ.\nއެމްޑީއެންއިން ނެރުނު ރިޕޯޓްގައި އިސްލާމްދީނާ މާތް ރަސޫލާއަށް ވަރަށް ބޮޑަށް ފުރައްސާރަކޮށްފައި ވެއެވެ. އެ ރިޕޯޓް އެއޮތީ ދިމާއަށް ފެންނާށެވެ. މިއީ ފޮރެންސިކާއި އިންޓެލް ރިޕޯޓާ ދިމާއަށް ތަހުގީގެއް އޮތް ކަމެއް ނޫނެވެ. އިސްލާމް ދީނާއި ރަސޫލާއަށް ފުރައްސާރަ ކުރި މީހުންނަށް އަދި އެކަން ތަކުރާރުކޮށް ކުރަމުން އައި ޖަމިއްޔާއަށް ފިޔަވަޅު އަޅާ ތަންފީޒު ކުރީމާ ނިމުނީ އެވެ.\nމީގައި ދީނީ ގޮތުން ހަރުކަށި މީހުންނާއި ހަނގުރާމައަށް ދާ މީހުންނާއި "ލޭ ހުއްދަ ކުރަން" ގޮވާ މީހުންނާ ގުޅޭ ކަމެއް ނެތެވެ. އަދި މިއީ ކޮން ސަރުކާރެއްގައި އައި ރިޕޯޓެއްތޯ އާއި އޭގައި ޖަހާފައި އޮތް ތާރީހަކީ ކޮބައިތޯ ބަލަން ޖެހޭތަނެއް ވެސް ނެތެވެ. ދިވެހި ރާއްޖޭގެ އެން މަތީ މަސްލަހަތު، "މާތްވެގެންވާ އިސްލާމް ދީން" ކޮމްޕްރޮމައިޒް ނުކޮށް ރަނގަޅު ވަގުތު ރަނގަޅު ފިޔަވަޅު އެޅީމާ މިކަން ނިމުނީ އެވެ. ދެން މިފަދަ ކަމެއް ތަކުރާރު ނުވާނެ ގޮތަކަށް ކަންކަން ބައްޓަން ކުރީމާ ރަނގަޅުވީ އެވެ.\nއެހެން މަސްހުނި ވާހަކަތައް ހިމަނައިގެން އެމްޑީއެންގެ ރިޕޯޓާއި އެ ޖަމިއްޔާ އާއި އެ ޖަމިއްޔާއާ ގުޅިފައިވާ ފަރާތްތަކުގެ ދިފާއުގައި ރައްޔިތުންގެ މަޖިލީހުގެ ރައީސާއި އެހެން ބައެއް ފަރާތްތަކުން ދައްކާ ވާހަކާގައި "ސަރުކާރެއް ފަރަށް އަރާފައި" އޮންނާންޖެހޭ ސަބަބެއް ނުފެނެ އެވެ. އަދި އެމްޑީއެންގެ ރިޕޯޓާ ގުޅިގެން އުފުލިފައިވަ އަޑު ކަނޑުވާލަން މަޖިލީހާއި ސަރުކާރުން ކުރާ ކަން ކަމަށް އާންމުން ތުހުމަތުތައް ކުރާ ކަންކަން ކުރުމުގެ ބޭނުމެއް ނެތެވެ.\nއެހެން ސަރުކާރެއްގައި ނެރުނު ރިޕޯޓަކަށް އެ ސަރުކާރުން ފިޔަވަޅު ނާޅައި އޮތް އޮތުމަކީ ވަކި ކަމެެވެ. އަދި އެބަޔަކު ނުކޮތް އޮތް ކަމެއް ކަމަށް ވަންޏާ ފަޅައި އަރައި އެނގުނު ހިސާބަކުން ފިޔަވަޅު އެޅުނަކީ މިހާރު ތިބި ބަޔަކު ކުރަން ޖެހޭނެ ކަމެކެވެ. -- ހަނގުރާމައަށް ދާ މީހުނާއި ޓެރަރިޒަމަށް ވާގިވެރިވާ މީހުންނާ ދީނަށް ފުރައްސާރަ ކުރި މައްސަލައާ މަސްހުނިކޮށް ފަސް އަޅަަން މަސައްކަތް ކުރުމުގެ މާނައެއް ނެތެވެ. އެކަން އެގޮތަށް ކުރި ވަރަށް މި މައްސަލަ ދާނީ ނުބައި ވަމުންނެވެ. އަދި މިފަހަރުވެސް "ތިޔަހެނެއް ނުކިޔޭނޭ" ކިޔަ ކިޔާ ތިއްބާ ދެވަނަ "ޑިސެމްބަރު 23" އަކާ އަނެއްކާވެސް އެމްޑީޕީގެ ސަރުކާރު ކުރިމަތިލާން ޖެހުމުގެ ފުރުސަތު ބޮޑެވެ. -- އެފަދަ ދުވަހެއް ކޮންމެހެން ޑިސެންބަރުން 23 ވަނަ ދުވަހާ ދިމާވާކަށް ލާޒިމެއް ނޫނެވެ.\nފުލުުން ބުނާ ވާހަކައަކީ މި މައްސަލަ ތަހުގީގު ކުރާނެ އެވެ. މި މައްސަލަ ވަރަށް ސީރިއަސް އެވެ. އެމްޑީއެންގެ ރިޕޯޓް ލިޔުނު މީހުން ފުލުހަށް ހާޒިރުކުރާނެ އެވެ. އެވަރަށް ބުނީވެސް ޕްރެޝަރު މައްޗަށް ޕްރެޝަރު އައި ފަހުން މި މަހުގެ 19 ވަނަ ދުވަހުއެވެ. މީގައި ވެސް ފުލުސްވީ ފޭއްޔެވެ. ފުލުހުން އެ ވާހަކަ ނުބުނަނީސް "ފިލައިހުރެ" އެމްޑީއެންގެ ފައުންޑަރު ޝަހިންދާ ވަނީ އެ މައުލޫމާތު ސޯޝަލް މީޑިއާއަށް ދޫކޮށްލާފައެވެ. އަދިވެސް ހަމަ ތަހުގީގު ކުރާނީ އެވެ. އިދިކޮޅު ދެ ޕާޓީން ސަރުކާރަށް ފުރައްސާރަ ކުރާން "އަންނަނީ އަންނަނީ" އޭ ކިޔާ ގޮތަށް އެމްޑީއެންގެ ރިޕޯޓްގެ މައްސަލާގައި ކުރާ ތަހުގީގާއި އަޅާ ފިޔަވަޅުވެސް "އަންނަނީ އަންނަނީ" އެވެ.\nއެންމެ ފަހުން މި މައްސަލައާ ގުޅިގެން ފުލުހުންގެ ފަރާތުން އައީ ބަޔާނެކެވެ. އެ ބަޔާނުގެ މައިގަނޑު ހުލާސާއަކީ އިސްލާމް ދީނަށާއި ރަސޫލާއަށް ފުރައްސާރަކޮށް އެމްޑީއެން ނެރުނު ރިޕޯޓް ދިނީ ތިން އިލްމުވެރިއަކު މެދުވެރިކޮށް ދިރާސާ ކުރާ ވާހަކަ އެވެ. އަދި އިސްލާމިކް މިނިސްޓްރީން ވެސް ދިރާސާއެއް ހިއްސާކުރާނެ ވާހަކަ އެވެ. އަދި އެ ދިރާސާގެ އަލީގައި ކަމާބެހޭ ފަރާތްތަކަށް ފުލުހުން ލަފައެއް ދޭނެ އެވެ.\nމީގައި ދިރާސާއެއް ކުރަން އޮތީ ކޮން ކަމެއް ހެއްޔެވެ؟ އެންމެ މަތިވެރި އެއް މުއުޖިޒާތް "އިސްރާ އާއި މިއުރާޖު" އެއީ "ހަދާފައިވާ އިސްޓޯރީ" އެކޭ އެމްޑީއޭއިން ބުނެފައިވާއިރު ތިން އިލްމުވެރިއަކު ހޯދައިގެން ދިރާސާ ކުރަން އޮތީ ކޮން ވާހަކައެއް ހެއްޔްވެ؟ އިސްލާމިކް މިނިސްޓްރީން އޮކްޓޫބަރު ތިނެއްގައި ބުނެފައި އޮތް ބުނުން ފިޔަވައި ދެން އިތުރަށް ކުރަން އޮންނާނީ ކޮން ދިރާސާއެއް ހެޔެވެ؟ ފިޔަވަޅު އެޅުން ހުއްޓާލާފައި ކުއްލިއަކަށް ދިރާސާއެއް ކުރާ ވާހަކަ އައިސްގެން މިއުޅެނީ ކީއްވެގެން ހެއްޔެވެ؟\nކޮން ތިން އިލްމުވެރިންނެއް؟\nމި މައްސަލާގައި ހުރިހާ އިލްމުވެރިން ހުރިހާ ދިވެހީން އެތިބީ އެއް ގޮތެއްގަ އެވެ. ދެން އެމްޑީއެން އިން ނެރުނު ރިޕޯޓް ދިރާސާކުރަނީ ކޮން ތިން އިލްމުވެރިންނެއް ކަމެއް ނޭނގެ އެވެ. ސޯޝަލް މީޑިއާގައި ތިން ބޭފުޅެއްގެ ނަން އެބަ ދައުރުވެ އެވެ. އެއްވެސް މުއައްސަސާއަކުން އެކަން ކަށަވަރުކޮށް ނުދިނުމުން މި ރިޕޯޓްގެ ތެރެއަށް އެ ނަންތައް ލުމުގެ މާނައެއް ނެތެވެ.\nފުލުހުން އެންމެ ފަހުން ނެރުނު ބަޔާނާ ގުޅިގެން ދީނީ އިލްމުވެރިން މެދުގައި ވަނީ ބަހުސެއް ފެށި އެވެ. އެ ބޭފުޅުންގެ ނަޒަރުގައި އެމްޑީއެންގެ ރިޕޯޓާއި ގުޅިގެން އިލްމީ ދިރާސާއެއް ކުރެވިދާނެ އެވެ. ނަމަވެސް އެކަން ކުރަން ފުލުހުން މަސައްކަތް ކުރަމުންދާ ގޮތާމެދު ކަންބޮޑުވުންތަކެއް އެބަހުއްޓެވެ.\nފުރަތަމަ ކަމަކީ ދިރާސާ ކުރަން ނަގާ އިލްމުވެރިން އިޚްތިޔާރުކުރީ ކިހިނެއް ހެއްޔެވެ؟ އަނެއް ކަމަކީ އެމްޑީއެންގެ ރިޕޯޓްގެ މައްސަލާގައި އިސްލާމިކް މިނިސްޓްރީ އާއި ރާއްޖޭގައި ތިއްބެވި އެތައް އިލްމުވެރިންނެއް ގުޅިގެން "އިލްމުވެރިންގެ ގުޅުން" ނަމުގައި ހަރަކާތެއް ފަށާ އެ ރިޕޯޓްގެ ނުރައްކާތެރިކަން އާންމުންނަށް ހިއްސާކޮށްފައި ވުމެވެ. ވީއިރު އެމްޑީއެންއަށް ފިޔަވަޅު އެޅެން އޮތީ އަލަށް ތިން މީހަކު ހަދާ ދިރާސާއަށްފަހުގައޭ ބުނުމަކީ ހަމަޖެހޭ ކަމެއް ނޫނެވެ. އަމުދުން މިއަކީ ދިރާސާއަކަށް ބޭނުންވާ ކަމެއް ނޫނެވެ. މިއީ ހަމަ "އަލިފަކު ނުކުތާއެއް ނެތް" ފަދަ ކަމެކެވެ.\n"ފުރަތަމަ ކަމަކީ ދިރާސާއެއް ކުރާނަމަ ކުރަންޖެހޭނީ އިސްލާމިކް މިނިސްޓްރީން. ނަމަވެސް މި ވިދާޅުވަނީ އެ މިނިސްޓްރިންވެސް ކުރާނެ ކަމަށާ ފުލުހުންވެސް އެކަން ކުރާނެ ކަމަށް. ފުލުހުން ހަޔާ ކުރި ތިން އިލްމުވެރިންނަކީ ކޮބައިތޯ؟ މި މައުލޫމާތަކީ ހާމަކުރެވެންޖެހޭނެ ކަންކަން." މަޝްހޫރު އިލްމުވެރިއަކު ވިދާޅުވި އެވެ.\nއެމްޑީއެންގެ ރިޕޯޓްގައި ހުރި ކަންބޮޑުވުންތައް އިލްމުވެރިން ވަނީ މިހާތަނަށް ވަަރަށް ސާފުކޮށް ވިދާޅުވެ ދެއްވާފައެވެ. ނަމަވެސް ފުލުހުން އިތުރު ދިރާސާއެއް ކުރަނީ އެ އިލްމުވެރިންގެ ވާހަކަތަކަށް އިތުބާރު ނެތުމުންތޯ އެއީ ވެސް ސުވާލެކެވެ.\n"ރާއްޖޭގެ ބޮޑެތި އިލްމުވެރިން އެވަނީ މުހިންމު ނުކުތާތައް ފާހަގަ ކޮށްދެއްވާފައި. ދެން ފިޔަވަޅު އެޅުން ފަސްކުރަނީ ކީއްވެތޯ؟ މިސާލަކަށް އެ ވިދާޅުވާ ދިރާސާ ރިޕޯޓަކަށްފަހު އެއީ އިބާރާތް ގެނައުމުގައި ކުށެއް ކަމަށް ނިންމަފާނެ. ދެން ވާނީ ކިހިނެތްތޯ. އެހެންވީމަ އަޅުގަނޑު ދެކެނީ މިއީ ސާފު މައްސަލައެއް ކަމަށް. އެކަން ނުކުރަން ބަހަނާ ދައްކަނީ ކަމަށް." އެހެން އިލްމުވެރިއަކު ވިދާޅުވި އެވެ.\n"އިލްމުވެރިންގެ ގުޅުން"ގެ ނަމުގައި ދީނީ އިލްމުވެރިން ބޭއްވެވި ނޫސްވެރިންގެ ބައްދަލްވުމުގައި ބައިވެރިވެ ވަޑައިގެންނެވި އިލްމުވެރިން -- މުހައްމަދު އަނާމް | އަވަސް\nއެހެން ބޭފުޅަކު ވިދާޅުވި ގޮތުގައި ސާފުކޮށް އިސްލާމް ދީނާއި ރަސޫލާއި އާޑަ ފުރައްސާރަކޮށް ލިޔުނު ރިޕޯޓެއްގެ މައްސަލާގައި ފިޔަވަޅު އަޅަން ސަރުކާރު ފަސްޖެހޭ މަންޒަރު ފެނުމަކީ ހިތާމައެކެވެ.\n"[ފުލުހުންގެ] ބަޔާން ބަލާލުމުން އެނގޭ މަގުސަދު ސާފު ނޫންކަން. ކޮންމެއަކަސް އެންމެ ތިން މީހެއްގެ ނިންމުމުގެ މައްޗަށް ސަރުކާރުން އަމަލު ކުރަން ތައްޔާރުވަމުންދާ މަންޒަރު މި ފެންނަނީ. އެހެން ނަމަވެސް ގަބޫލުކުރަން ޖެހޭ އެތައް އިލްމުވެރިއަކު މިއަޑު އުފުލާ އަދި މުޅި ރާއްޖޭގައި އެދަނީ މިކަމާ ދެކޮޅު ހަދަމުން" އިލްމުވެރިއަކު ވިދާޅުވިއެވެ.\nފުލުހުންގެ ފަރާތުން ބަޔާނެއް އައިސްފައި ވަނީ އެމްޑީއެން އިން އިސްލާމްދީނަށް ފުރައްސާރަކޮށް ނެރެފައިވާ ރިޕޯޓާއި ގުޅޭގޮތުން އެމްއެންޔޫ ގެ އެއްވެސް ބޭފުޅަކު ސޯޝަލް މީޑިއާގައި ވާހަކަ ނުދައްކަން، އަދި އެކަން ކުރާނަމަ ހުއްޓުވުމަށް ސަރުކާރުން އަންގާފައި ވަނިކޮށެވެ. އެމްޑީއެންގެ ރިޕޯޓާއި ގުޅިގެން އެންމެ ވަރުގަދައަށް ވާހަކަ ދައްކަވާ އިލްމުވެރިންގެ ތެރޭގައި ހިމެނިވަޑައިގަންނަވާ ގިނަ ބޭފުޅުންނަކީ އެ ޔުނިވާސިޓީގެ އެކި ފެކަލްޓީތަކުގައި އިސްކޮށް ތިއްބެވި ބޭފުޅުންނެވެ. އެ ބޭފުޅުން އެމްޑީއެންގެ ރިޕޯޓްގެ މައްސަލާގައި ކަންބޮޑުވުން ފާޅުކޮށް ދައުލަތަށް ކޮންމެ ދުވަހަކު އެތައް ފަހަރަކު އެތައް އިލްތިމާސެއް އެބަ ކުރައްވަ އެވެ.\nއޭގެ ތެރޭގައި ހިމެނޭ ޑރ. މުހައްމަދު އިޔާޒާއި ޝައިހް އަލީ ޒައިދާއި ޝައިހް އަލީ ޒާހިރާއި ޝައިހް އަހުމަދު ސަމީރާއި ޝައިހް ނިމާލް މުހައްމަދާއި ޝައިހް ޝިހާމް އާއި ޝައިހް މަންސޫރާއި ޝައިހް ސައުދާނަކީ ވެސް އެ ޔުނިވާސިޓީގެ އެކި ފެކަލްޓީތަކުގައި މަސައްކަތް ކުރައްވައްވާ މަގުބޫލް އިލްމުވެރީންނެވެ. މި ބޭފުޅުންގެ އަޑު ކަނޑުވާލުމަށްފަހު ދެން އިތުރު އިލްމުވެރިތަކެއް ލައްވާ ކުރުވަން އޮންނާނީ ކޮން ދިރާސާއެއް ހެއްޔެވެ؟\n"ދީނީ އިލްމުވެރިން އެ ރިޕޯޓްގައި ހިމެނޭ 25 ނުކުތާ އެބައޮތް ފާހަގަކޮށްފައި. އެވަރުން ނުފެދޭތޯ. އިތުރަށް ކުރާ ދިރާސާއިން ކޮން ވާހަކައެއް ހޯދަންތޯ އުޅުއްވަނީ." އާންމުންގެ މީހަކު ޚިޔާލްފާޅުކޮށްފައި ވެއެވެ.\nއެމްޑީއެންގެ މައްސަލަ މި ދަނީ ކޮން ދިމާއަކަށް؟\nއެމްޑީއެން އިން އިސްލާމްދީނަށް ފުރައްސާރަކޮށް ނެރެފައިވާ ރިޕޯޓްގައި ކަންބޮޑުވާންޖެހޭ ވަރަށް ގިނަ ކަންކަން އެބަހުއްޓެވެ. އެ ރިޕޯޓްގައި އެންމެ މަތިވެރި އެއް މުއުޖިޒާތް "އިސްރާ އާއި މިއުރާޒު" ގެ ދަތުރުފުޅާ ގުޅުވައި ބުހުތާނު ވާހަކަ ލިޔެފައި ވެއެވެ. މާތް ﷲ ގެ މަތިވެރި ޒާތުފުޅާއި، އެ އިލާހުގެ ސިފަފުޅުތަކާމެދު ޝައްކު އުފައްދާފައި ވެއެވެ. ރާއްޖޭގެ އިސްލާމީ މުގައްރަރުން ކުދިންގެ ހިތުގައި އިސްލާމީ އަގީދާއަށް ލޯބި ޖެހުމުގެ ސަބަބުން، ޝިރުކާއި ކުފުރުގެ އަހުލުވެރިންނާމެދު، ނަފުރަތު އުފެދޭނޭ ކަމުގައި ބުނެފައި ވެއެވެ.\nމި ވާހަކަތައް ވަރަށް ގިނަ އިލްމުވެރިން ދައްކަވައިފިއެވެ. އަދި ސީދާ ރައީސް ސޯލިހާ ބައްދަލުކުރައްވާ ވެސް މި ހުރިހާ ވާހަކަތަކެއް ހިއްސާކޮށްފައި ވެއްޖެ އެވެ. އެ ބައްދަލުވުމުގައި ބައިވެރިވެ ވަޑައިގެންނެވި އިލްމުވެރިން ވަނީ ރައީސްގެ ފަރާތްޕުޅުން އުންމީދީ ވާހަކަތަކެއް އިވި ވަޑައިގެންނެވި ކަމަށް ވިދާޅުވެފައެވެ. އެއީ އޮކްޓޫބަރު މަހުގެ ނުވަ ވަނަ ދުވަހެވެ. އެއަށްފަހު ވެސް ކިހާ ދުވަހެއް ހެއްޔެވެ؟\nސައިކޮލޮޖީގައި އެއްބަސްވާ ގޮތެއް އޮވެއެވެ. ވާހަކައް ތިލަވުމަށް ފަހު 17 ދުވަހުގެ ތެރޭގައި އޮބިގެންދާނެ އެވެ. މިހާރު ދެން އެއަދު ހަމަވީ އެވެ. ސިޔާސީ ކަަންމުގައި އެއްބަސްވާ ގޮތެއް އޮވެއެވެ. ވާހަކަ ތިލަވެއްޖިއްޔާ މައުލޫ އަނބުރާލައި ޝައުވެރިކަން އެހެން ދިމާއަކަށް ބަދަލު ކޮށްލާނީ އެވެ. މިހާރު ފެންނަމުން މިދަނީ ވެސް އެ މަންޒަރެވެ.\nއަދިވެސް އަޑު އިވެނީ އެމްޑީއެންގެ ރިޕޯޓްގެ މައްސަލަ ބަލާނެ ކަމަށް ވިދާޅުވާ ވާހަކަފުޅެވެ. އެކަމަށް އިތުރު ކަމެއް ނެތެވެ. ނަމަވެސް އެއާ ގުޅުވާލާ އެހެން ވާހަކަތަކުގެ އަޑު މަޖިލީހާއި ސަރުކާރާއި ޖުޑިޝަރިއާ ދިމާއިން އެބަ އާދެ އެވެ. މީ ސިޔާސީ ވެރިން ކަން ކުރާނެ ގޮތެވެ.\nއެމްޑީއެންގެ ރިޕޯޓްގައި ހުރި ގޯސް ވާހަކަތަކާއި ގުޅިގެން ފުރަތަމަ އެ ޖަމިއްޔާއިން މައާފަށް އެދުނެވެ. އަދި އިލްމުވެރިންނާ މަޝްވަރާކޮށް އެ ގޯސްތައް ރަނގަޅު ކުރާނެ ކަމަށް ވެސް ބުންޏެވެ. ނަމަވެސް އޭގެ ފަހުން އެ ރިޕޯޓްގެ ދިފާއުގައި އެ ޖަމިއްޔާގެ މީހުން ނުކުތެވެ. އަދި އެކަމުގެ އަޑު ކަނޑުވާލަން މަސައްކަތް ފެށި އެވެ.\nއެމްޑީއެންއާ ދެކޮޅަށް ދ. މީދޫގައި ބަޔަކު މުޒާހަރާ ކުރަނީ\nއެ އަޑުއިތުރަށް ގަދަވާން ފެށުމުން އަދި މުޒާހާރާތަކާ ބަޔާންތައް އަންނަން ފެށުމުން ދެން ކުރަން ފެށީ ޖަދަލެވެ. މި ހުރިހާ ކަމެއް ހިނގާއިރު ސަރުކާރު އެ އޮތީ ހަދާނެ ގޮތެއް ނޭންގިފަ އެވެ.\n"އެމްޑީއެން ކިޔާ ޖަމިއްޔާއަކުން ނެރުނު ރިޕޯޓެއްގެ ދަށުވެފައި ސަރުކާރު މި އޮތީ. ލައްކައަށްވުރެ ގިނަ މީހުންގެ ތާއީދާއެކު އިންތިޚާބު ކުރެވުނު ސަރުކާރެއް މިހެން ޖަމިއްޔާއެއްގެ ދަށުވާނެ ކަމަށް ހިޔެެއް ނުކުރަން." އާންމުންގެ މީހަކު ލިޔެފައިވެއެވެ.\nމޯލްޑިވްސް ޕޮލިސް ސާވިސް ރައީސް އިބްރާހިމް މުހައްމަދު ސޯލިހު ދީނީ އިލްމުވެރިން + ގައުމީ ޔުނިވާސިޓީ މޯޑިވިއަން ޑިމޮކްރަސީ ނެޓްވޯކް ޝަހިންދާ އިސްމާއީލް ދީނަށް ފުރައްސާރަ ކުރުން


galehiri: އިސްލާމީ ޢިލްމުވެރީންގެ ތެރެއިން، އަބޫ ޙަނީފާ އައްދައިނޫރީ - ދެވަނަބައި\nއިސްލާމީ ޢިލްމުވެރީންގެ ތެރެއިން، އަބޫ ޙަނީފާ އައްދައިނޫރީ - ދެވަނަބައި\nކުރިންވެސް ދަންނަވާލެވިފައި ވާނޭ ފަދައިން ޝައިޚް އަބޫ ޙަނީފާ އައްދައިނޫރީ ވަނީ އެކިއެކި ޢިލްމުތަކާއި ގުޅޭގޮތުން ވަރަށް ގިނަ ދިރާސާ ކުރައްވާ ފޮތްފޮތް ތަޞްނީފް ކުރައްވާފައެވެ. އެގޮތުން މި ޝައިޚް ތަޞްނީފް ކުރެއްވި ބަޔެއް ފޮތްފޮތުގެ މަޢުލޫމާތު ދަންނަވާލާނަމެވެ.\nހިސާބު ޢިލްމާއި ޤުދުރަތީ ސައިންސުގެ ދާއިރާއިން:\n1 ކިތާބުލް ޖަބްރު ވަލް މުޤާބިލާ ( ޙިސާބު ޢިލްމާއި ބެހޭ ފޮތެކެވެ.)\n2 ކިތާބުއް ނަބާޠު ( ގަސްގަހާއި ގެއްސާއި ގުޅޭ ގޮތުން ލިޔުއްވި ފޮތެކެވެ.)\n3 ކިތާބުލް ކުސުފް ( ކޭތަހިފުމާއި ބެހޭ ގޮތުން ލިޔުއްވި ނުޖޫމީ ޢިލްމުގެ ފޮތެކެވެ.)\n4 ކިތާބުއް ރައްދު ޢަލާ ރަޝަދިލް އިސްފަހާނީ\n5 ކިތާބުލް ޙިސާބު\n6 ބަޙްޘް ފީ ހިސާބިލް ހިންދު\n7 ކިތާބުއް ޖަމްޢު ވައް ތަފްރީޤް\n8 ކިތާބުލް ޤިބްލަ ވައްޒިވާލް ( ކުދި ކުދި ޒައްރުތަކާއި ބެކްޓީރިޔާތަކުގެ މަސައްކަތާއި ބެހޭ ފޮތެކެވެ.)\n9 ކިތާބުލް އަންވާ ( މޫސުން ބަދަލުވުމާއި ނަކަތްތަކާއި ގުޅޭ ގޮތުން ލިޔުއްވާފައިވާ ފޮތެކެވެ.)\n10 އިޞްލާޙުލް މަންޠިޤު ( ޢަރަބި ބަހުގެ ޤަވާޢިދު ފޮތެކެވެ.)\n11 ކިތާބުލް އަޚްބާރުއް ޠިވާލް ( ޢާއްމު ތާރީޚާއި ބެހޭ ތާރީޚް ފޮތެކެވެ.)\nސޯޝަލް ސައިންސަސް އަދި ހިޔުމެނިޓީސް ގެ ދާއިރާއިން:\n12 ކިތާބުލް ކަބީރު ( ސައިންސްގެ ތާރީޚާއި ބެހޭ ފޮތެކެވެ.)\n13 ކިތާބުލް ފަޞާޙާ ( ވާހަކަ ދެއްކުމުގެ ހުނަރުތަކާއި ބެހޭ ގޮތުން ލިޔުއްވި ފޮތެކެވެ.)\n14 ކިތާބުލް ބުލްދާން ( ޖިއޮޣްރަފީ ޢިލްމާއި ބެހޭ ފޮތެކެވެ.)\n15 ކިތާބުއް ޝިޢްރު ވައް ޝުޢަރާއި ( އަދަބިއްޔާތުގެ ތެރެއިން ޅެން ޅެމާއި ބެހޭ ގޮތުން ލިޔުއްވި ފޮތެކެވެ.)\n16 އަންސާބުލް އަކްރަދު ( ކުރުދީންގެ ދަރިފަސްކޮޅާއި ޤަދީމީ ތާރީޚާއި ބެހޭ ގޮތުން ލިޔުއްވި ފޮތެކެވެ.)\nމި ދެންނެވި ފޮތްތަކުގެ ތެރެއިން އަލް އަޚްބާރުއް ޠިވާލް ވަނީ ކިތަންމެ ފަހަރަކު ޗާޕު ކުރެވިފައެވެ. މި ފޮތް އެންމެ ފުރަތަމަ ޗާޕްކޮށްފައި ވަނީ މީލާދުން 1888 ވަނަ އަހަރު ވިލަޑްމީރު ނަމަކަށް ކިޔުނު ޔޫރަޕުގެ ބޭފުޅެކެވެ. ދެވަނަ ފަހަރަށް މި ފޮތް ޗާޕް ކުރެވިފައިވަނީ މީލާދުން 1911 ވަނަ އަހަރުގައެވެ. އަދި މީލާދުން 1960 ވަނަ އަހަރާއި މީލާދުން 2001 ވަނަ އަހަރުގައިވެސް މި ފޮތް ވަނީ ޗާޕްކުރެވިފައެވެ. އަދި ކުރިންވެސް ދަންނަވާލެވިފައިވާނޭ ފަދައިން ކިތާބުއް ނަބާޠު ރަސްމީ ޙައިސިއްޔަތަކުން ޗާޕް ކުރެވިފައި ނެތް ކަމުގައި ވިޔަސް، އެ ފޮތުގައި ހިމެނުނު ބައިތަކުގެ ތެރެއިން 400 އަށް ވުރެ ގިނަ ގަސްގަހާއި ބެހޭ މައުލޫމާތުވަނީ އެކިއެކި ފޮތްފޮތުގައި ބަޔާންވެ ޢާއްމުވެފައެވެ.\nޝައިޚް އަބޫ ޙަނީފާގެ ގިނަ މަޢުލޫމާތު އަޅުނގަޑުމެންނާއި ހަމަޔަށް ފޯރާފައި ނެތުމުގެ ސަބަބުން އެބޭފުޅާގެ އަމިއްލަ ދިރިއުޅުއްވުމާއި އަދި އެހެނިހެން މަޢުލޫމާތާއި މެދު އެއްޗެއް ދަންނަވާން ދައްޗެވެ. އަދި މި ޒަމާނާއި ހަމަޔަށް ފޯރާފައިވާ އެބޭފުޅާގެ އަމިއްލަ ދިރިއުޅުއްވުމާއި ބެހޭ މަޢުލޫމާތު ތަކާއި މެދު ގިނަ އިޚްތިލާފްތައް އުފެދިފައިވެއެވެ. އެހެން ނަމަވެސް ޝައްކެއްނެތް ގޮތުގައި ހުރިހާ ބޭފުޅުންވެސް އެއްބަސްވެލައްވާ ކަމެއް އޮވެއެވެ. އެއީ އެބޭފުޅާގެ ޢިލްމުގެ މަތިވެރިކަމާއި މެދުގައެވެ. އެބޭފުޅާގެ ކުޑަ ނަމަވެސް ލިޔުންކޮޅެއް އަތުޖެހިފައި ވާނަމަ އެތަކެތި ވަނީ ރައްކާކުރެވިފައެވެ. އެތަކެތީގެ އަގު ނިހާޔަތަށް އަރާފައިވެއެވެ.\nއަބޫ ޙަނީފާ އައްދައިނޫރީ މާތް ﷲ ސުބްޙާނަހޫ ވަތަޢާލާގެ މަތިވެރިވެގެންވާ ރަޙްމަތަށް ދަތުރުކުރެއްވެވީ މީލާދުން 894 ވަނަ އަހަރުގައި ނޫނީ 895 ވަނަ އަހަރުގައި ކަމަށް ގިނަ ތާރީޚް ޢިލްމުވެރީން އެއްބަސްވެލައްވައެވެ. އަވަހާރަވީ އިރު ޢުމުރަކީ 65 އަހަރުކަމުގައި ބެލެވެއެވެ. ޔާޤޫތީ ލިޔުއްވި ފޮތުގައި ލިޔުއްވާފައިވަނީ، އަބޫ ޙަނީފާ އަވަހާރަވީ މީލާދުން 894 ނުވަތަ 895 ވަނަ އަހަރުގައި ކަމަށެވެ. އަދި މިޒަމާނުގެ ޢިލްމުވެރީން ވިދާޅުވަނީ ޔަގީނުންވެސް މީލާދުން 903 ވަނަ އަހަރަށްވުރެ ކުރީން އެބޭފުޅާ އަވަހާރަވެއްޖެކަމުގައެވެ.\nއާދެ ! ދުނިޔެ ދެމިއޮތްހާ ދުވަހަކު އަބޫ ޙަނީފާ އައްދައިނޫރީ ފަދަ ބޭބޭފުޅުން ކޮށްދެއްވާފައިވާ އަގުހުރި މަސައްކަތްތަކުގެ ހަނދާތަކެއް ނެތިގެން ނުދާނޭ ކަމީ ޝައްކެއް އެގައި އޮތް ކަމެއް ނޫނެވެ. އެހާމެ ވަޞީލަތްތައް މަދު ޒަމާނެއްގައި އެފަދަ ބުރަ މަސައްކަތް ކުރައްވާގެން މި އިންސާނީ ޙަޔާތަށްޓަކައި އެކޮށްދެއްވި ޚިދުމަތަށްޓަކައި އަޅުނގަޑުމެންގެ ބޮލުގައި އެޅިފައިވާ ޝުކުރު ވަރަށްވެސް ބޮޑެވެ. އަޅުނގަޑުގެ ނަޒަރުގައި އެބޭބޭފުޅުންގެ އެފަދަ މަސައްކަތްތަކަށް ޝުކުރު އަދާކުރުމަކީ އެބޭފުޅުންގެ މަސައްކަތްތައް އެއްޖީލުން އަނެއް ޖީލަށް ފޯރުކޮށްދެއްވުމެވެ. އެބޭފުޅުންގެ އަގު ވަޒަންކުރުމަކީ އެ ޢިލްމުތަށް ދިރުވާ އާލާކުރުމެވެ. ހިތްތަކުގައި އެ ޢިލްމުތަކަށް ޝައުޤު އުފެއްދުމެވެ.\nމާތް ﷲ ސުބްޙާނަހޫ ވަތަޢާލާ ޝައިޚް އަބޫ ޙަނީފާ އައްދައިނޫރީ އަށް ހެޔޮ ރަޙްމަތް ލައްވާށި އަދި ޖަންނަތުލް ފިރުދައުސްގެ މަތިވެރި ނިޢުމަތް މިންވަރު ކުރައްވާށި –އާމީން- (ނިމުނީ)\nލިޔުއްވީ: އަޙްމަދު ޢަލާ ( ޢަލާ ދީދީ)


Miskih Thah Saafu Kurumuge Massakkai Kunfuni Thakun Fashaifi - Vaguthu\nމިސްކިތްތައް ސާފު ކުރުމުގެ މަސައްކަތް ކުންފުނިތަކުން ފަށައިފި\nކުރިއަށް އޮތް ރަމަޟާން މަހާ ދިމާކޮށް ސަރުކާރު ހިއްސާވާ ނުވަ ކުންފުންޏަކުން މާލޭގެ ބައެއް މިސްކިތްތައް ސާފުކުރަން ފަށައިފިއެވެ.\nމިސްކިތްތައް ސާފުކުރުމުގެ މި ޙަރަކާތް ފެށީ މިއަދު ހެނދުނު 08:45 ގައެވެ. މި ހަރަކާތް ކުރިއަށް ގެންދަނީ ކޮންމެ ކުންފުންޏަކާއި ވެސް ވަނީ ވަކިވަކި މިސްކިތްތަކެއް ހަވާލުކޮށްގެންނެވެ.\nމިސްކިތްތައް ސާފުކުރުމުގެ މިޕްރޮގްރާމުގައި ޢަމަލީގޮތުން ބައިވެރިވާ ކުންފުނިތަކަކީ، މޯލްޑިވްސް ޕޯސްޓް ލިމިޓެޑާއި، ފެނަކައާއި، އެމްޓީސީސީއާއި، އެމްޑަބްލިއުއެސްސީއާއި، ސްޓެލްކޯއާއި، ޙައްޖު ކޯޕަރޭޝަނާއި، އެސްޓީއޯއާއި، ވެމްކޯ ގެ އިތުރުން މޯލްޑިވްސް އިސްލާމިކް ބޭންކެވެ.\nކުންފުނިތަކުން މިސްކިތްތައް ސާފުކުރުމުގެ މަސައްކަތް ކުރިއަށް ގެންދަން ރާވާފައިވާ ގޮތުން، މޯލްޑިވްސް ޕޯސްޓް ލިމިޓެޑުން މަސްޖިދުއްސުލްޠާން މުޙައްމަދު ޢިމާދުއްދީނާއި، މަސްޖިދުއްސުލްޠާން މުޙައްމަދު ޝަމްސުއްދީނައި، މާފަންނު އާމިސްކިތް ސާފުކުރާނެއެވެ.\nފެނަކައިން މާފަންނު ވަގުތީ މިސްކިތާއި، ޢީދު މިސްކިތާއި، ދަރުމަވަންތަ މިސްކިތް ސާފުކުރާނެއެވެ. އެމްޓީސީސީން ސާފުކުރުމަށް ހަމަޖެހިފައިވަނީ މަސްޖިދުއްނޫރާއި، މަސްޖިދުއްޝަހީދު ޢަލީ އާއި، މަސްޖިދު އިބްރާހީމެވެ. އެމްޑަބްލިއުއެސްސީން މަސްޖިދު ޖަލާލުއްދީނާއި، މަސްޖިދުއްތަޢާވުނާއި، މަސްޖިދު ޔޫސުފް ބަރުބަރީ ސާފުކުރާއިރު، ސްޓެލްކޯއިން ސާފުކުރާނީ، މަސްޖިދުލްފުރުޤާނާއި، މަސްޖިދުއްސުލްޠާން ޢާދިލާއި، މަސްޖިދު ޞަލާޙުއްދީނެވެ. މަސްޖިދުއްސުލްޠާން މުޙައްމަދު ފަރީދުލްއައްވަލާއި، މަސްޖިދު ޢަފީފުއްދީން ސާފުކުރުމުގެ މަސައްކަތް ކުރިއަށް ގެންދާނީ ޙައްޖު ކޯޕަރޭޝަނުންނެވެ. އަދި އެސްޓީއޯއިން މަސްޖިދުއްސުލްޠާން ޙަސަން ޢިއްޒުއްދީން ސާފުކުރާއިރު، މޯލްޑިވްސް އިސްލާމިކް ބޭންކުން ހުކުރު މިސްކިތް ސާފުކުރާގޮތަށް ވަނީ ހަމަޖެހިފައެވެ.\nކުންފުނިތަކުން މިސްކިތްތައް ސާފުކުރާއިރު ހުރިހާ މިސްކިތެއްގެ ކުނި އުކާލުމުގެ ބައި ކުރިއަށް ގެންދާނީ ވެމްކޯއިންނެވެ.\nމި އަހަރުގެ ރަމަޟާންމަހުގެ ތެރޭގައި އިސްލާމިކް މިނިސްޓްރީން ހިންގުމަށް ހަމަޖެހިފައިވާ ޙަރަކާތްތަކުގެ ތެރޭގައި ރަމަޟާން މަހުގެ ރޭތައް އިޙްޔާ ކުރުމުގެ ގޮތުން އިޙްޔާ ފޯރަމްތައް ބޭއްވުމާއި، ކުންފުނި، ކޮލެޖް، ޔުނިވާސިޓީގެ ދަރިވަރުންނަށް އަމާޒުކޮށް ކީރިތި ޤުރުއާން ކިޔެވުމުގެ މުބާރާތެއް ބޭއްވުމާއި، އައުޓްރީޗް ޕްރޮގްރާމްތަކާއި، މިސްކިތްތަކުގައި ދީނީ ނަޞޭޙަތް ދިނުމުގެ ޕްރޮގްރާމްތަކާއި، ހުޅުމާލެގައި ދިރިއުޅޭ ރައްޔިތުންނަށް އަމާޒުކޮށް މުޞްޙަފް މާލްދީފް ބެހުމާއި އަދި ސޯޝަލް މީޑީއާގައި ކައުންޓް ޑައުން ކުރިއަށް ގެންދިޔުން ހިމެނެއެވެ.\nއަދި މީގެ އިތުރުން މިއަހަރު އަލަށް ޢާންމުނަށް ހުޅުވާލައިގެން ރަމަޟާންމަހުގެ ފަހު 15 ދީނީ ސުވާލު މުބާރާތެއް ބޭއްވުމަށް ވެސް ވަނީ ހަމަޖެހިފައެވެ.


ރާއްޖެ އިސްލާމްވި ދުވަހުގެ މުނާސަބަތުގައި، ’ދި ޑެއިލީ‘ ނޫހުގެ ފަރާތުން ރައީސްއަށް ޚާއްސަ މެސެޖެއް – DhiDaily\nރާއްޖޭގައި އިސްލާމްދީނަށް ފުރައްސާރަކުރާ ފަރާތްތަކަށް، އިސްލާމީ ޝަރީޢަތުން ދެއްވެވެން އޮތް އެންމެ ހަރުކަށި އަދަބުދެއްވުމަށް، ”ދި ޑެއިލީ“ ނޫހުގެ ފަރާތުން ރައީސް އިބްރާހިމް މުޙައްމަދު ޞާލިޙަށް ދަންނަވަމެވެ.\nމަނިކުފާނުއެވެ. މިއަދަކީ ރާއްޖެ އިސްލާމްވިތާ 894 އަހަރުފުރޭ ދުވަހެވެ. އަދި މިއަދަކީ މަނިކުފާނުގެ ވެރިކަމަށް ދެ އަހަރު ފުރޭ ދުވަސް ވެސް މެއެވެ. މިފަދަ ދުވަހެއްގައި، މަނިކުފާނުގެ އެންމެ އިސް މަސްއޫލިއްޔަތަކަށްވާންޖެހޭނީ، އިސްލާމްދީން މަތިވެރިކުރައްވަން މަސައްކަތްޕުޅުކުރެއްވުން ނޫންތޯއެވެ.\nމިއަދާއި ގުޅުވައިގެން މަނިކުފާނުވަނީ ޓްވީޓެއް ވެސް ކުރައްވާފައެވެ. އެ ޓްވީޓުގައި މަނިކުފާނު ވިދާޅުވިފަދައިން، ރާއްޖެ މިނިވަން ޤައުމެެއްގެ ގޮތުގައި ދެމިއޮތުމުގެ މަސްދަރަކީ އިސްލާމްދީނެވެ.\nކަންމިހެން ހުރިއިރު، އިސްލާމްދީނަށް ފުރައްސާރަކުރި އެމްޑީއެންއާއި އުތެމައިގެ އިސްވެރިންނަށް ފިޔަވަޅެއް ނާޅުއްވައި އެތައް ދުވަހެއް ވޭތުވެގެން މިހިރަ ދަނީއެވެ. އިސްވެ މި ދެންނެވި ދެ ޖަމްޢިއްޔާއާއި ދޭތެރޭ ޢާންމު ރައްޔިތުންގެ ކަންބޮޑުވުންދަނީ އިތުރުވަމުންނެވެ. ހަމަ އެހެންމެ ރާއްޖޭގައި އިސްލާމްދީން މަތިވެރިކުރައްވަން މަސައްކަތްކުރައްވާ ކިތަންމެ ޖަމްޢިއްޔާއަކުން ވަނީ އެ މައްސަލަތައް ބައްލަވައިދެއްވުމަށް ވެސް މަނިކުފާނަށް ދަންނަވާފައެވެ. ނަމަވެސް ދުވަސްތައް ފާއިތުވެގެން ގޮސް، ”ރާއްޖެ މިނިވަން ޤައުމެެއްގެ ގޮތުގައި ދެމިއޮތުމުގެ މަސްދަރަކީ އިސްލާމްދީން“ ކަމަށް މަނިކުފާނު ވިދާޅުވި ދުވަސް މިއޮތީ ޖެހިފައެވެ.\nމި އަހަރުގެ ޖޫން މަހުގެ 22 ވަނަ ދުވަހުން ފެށިގެން ޖުލައި މަހުގެ ނިޔަލަށް ޖެނީވާގައި އޮންނަ ސީޑޯ ކޮމިޓީގެ 76 ވަނަ ބައްދަލުވުމަށް އުތެމައިން ހުށަހަޅަން ތައްޔާރުކުރި ރިޕޯޓުގައި އިސްލާމްދީނާއި ފުށުއަރާ އެތައް ކަމެއް ބަޔާންކޮށްފައިވާކަން މަނިކުފާނަށް ވެސް ވާނީ އެނގިވަޑައިގަންނަވާފައެވެ.\nމި ގޮތުން އުތެމައިގެ ރިޕޯޓުގައި ބަޔާންކޮށްފައިވާ ކަންކަމުގެތެރޭގައި ބިދޭސީ އަންހެނުންނާއެކު ދިވެހި ފިރިހެނުންނަށް ކައިވެނީގެ ބޭރުން ހިންގޭ ގުޅުންތަކުން ލިބޭ ދަރިފުޅު ޝަރުޢީގޮތުން ބައްޕަގެ މައްޗަށް ސާބިތުނުވިޔަސް ދިވެހި ރައްޔިތުކަން އެ ކުއްޖާއަށް ލިބެންޖެހޭކަމަށް ބުނެފައިވާ ބުނުމަކީ، މަނިކުފާނު ވިދާޅުވެފައިވާ، ”ރާއްޖެ މިނިވަން ޤައުމެެއްގެ ގޮތުގައި ދެމިއޮތުމުގެ މަސްދަރަކީ އިސްލާމްދީން“ ކަމަށްވުމަށް ހުރަސްއެޅޭކަމެއް ނޫންތޯއެވެ.\nހަމަ އެހެންމެ އުތެމައިގެ ރިޕޯޓުގައި އެބޯޝަން މައްސަލަތަކަށް ފަތުވާ ކޮމިޓީން ފަތުވާނެރުމަކީ އުތެމައިން ކަންބޮޑުވާކަމެއްކަމަށް ވެސް ބުނެފައިވެއެވެ. އަދި 2015 ވަނަ އަހަރާއި 2017 ވަނަ އަހަރުގައި ރަޖަމްކުރަން ރާއްޖޭގެ ކޯޓަކުން ކުރި ޙުކުމާމެދު ކަންބޮޑުވުން ފާޅުކޮށްފައިިވެއެވެ. މީގެ އިތުރުން އަންހެންކުދިން ޚިތާނުކުރުމުގެ މައްސަލައިގައި އެ ކަމަކީ ދީނީގޮތުން ހައްދު ފަހަނައަޅާފައިވާކަމެއް ކަމަށްބުނެ އެކަމަށް ރާއްޖޭގެ ދީނީ ޢިލްމުވެރިން ހިތްވަރުދީ އާލާކުރަން ބާރުއަޅާކަމުގެ ތުހުމަތުކޮށް އަންހެންކުދިން ޚިތާނުކުރުމަކީ އެފްޖީއެމްސީކަމަށް މާނަކޮށްފައިވެއެވެ. އަދި 2015 ވަނަ އަހަރާއި 2017 ވަނަ އަހަރުގައި ރަޖަމްކުރަން ރާއްޖޭގެ ކޯޓަކުން ކުރި ޙުކުމާމެދު ކަންބޮޑުވުން ފާޅުކޮށްފައިިވެއެވެ.\nމި ކަންކަން މިހެން ހުރިއިރު، ދާދިފަހުން ވަނީ އެމްޑީއެންގެ އެގްޒެކެޓިވް ޑިރެކްޓަރުގެ މަޤާމު އަދާކުރި ޝަހިންދާ އިސްމާޢީލްއަށް ރައްޔިތުންގެ މަޖިލީހުން ބޭއްވި ފޯރަމެއްގައި ބައިވެރިވެ ވާހަކަ ދެއްކުމުގެ ފުރުސަތު ވެސް ދެއްވާފައެވެ. މިހިރަ މިހިރަ ކަންކަމަކީ މަނިކުފާނުގެ ވެރިކަމުގެދަށުގައި ތިބި ރައްޔިތުން ޤަބޫލުކުރާނެކަމެއްނޫނެވެ.\nވީމާ ހެޔޮގޮތް އިޚްތިޔާރުކުރައްވާށެވެ! ރައީސް ޞާލިޙަކީ ދީނަށް ނަޞްރުދެއްވާ ޞާލިޙެއްކަން ރައްޔިތުންނަށް ކަށަވަރުކޮށްދެއްވާށެވެ! މަނިކުފާނުއެވެ. ފިރުއައުނާއި، ހާމާނާއި، ޤާރޫނާއި، ނަމްރޫޛާއި، ދާރަޔާއި، ސިކަންދަރާއި، ސީޒަރާއި، ނަޕޯލިއަން ފަދަ ކިތަންމެ ބަޔަކު މި ދުނިޔޭގައި އުޅުނެވެ. ނަމަވެސް…\n”މާދުރަށް ވިދާލި ނަން އޮބައިފިޔޭ އެ ފަނޑުވެގެން“\n”އެކަނި ތިން ފިލާގައޭ ދަނީ އަޅާ އެ ވަކިވެގެން“\nމާތް އިލާހު މަނިކުފާނަށް ހެޔޮ ވިސްނުންދެއްވާނދޭވެ! އާމީން!


14 އަހަރުގެ އަންހެންކުއްޖަކު ވަޅި ޖަހައި މަރާލައިފި - DhiDaily\nއިންޑިޔާގެ ބިހާރުގައި 19 އަހަރުގެ ފިރިހެން ކުއްޖަކު އޭނާއާއި ލޯބީގެ ގޮތުން ގުޅިގެން އުޅުނު 14 އަހަރުގެ އަންހެންކުއްޖަކު ވަޅި ޖަހައި މަރާލައިފިއެވެ.\nމި ހާދިސާ ހިނގާފައިވަނީ މިދިޔަ ބުރާސްފަތި ދުވަހުއެވެ.\nއިންޑީޔާގެ ނޫސްތަކުން މައުލޫމާތު ދީފައިވާގޮތުގައި މި އަންހެންކުއްޖާ މަރާލީ އެދެމީހުންގެ ލޯޯތްބަށް އާއިލާއިން ނުރުހޭތީއާއި އަދި އެ އަންހެންކުއްޖާ އެހެންމީހަކާ ނުދެވުމުގެ މަގުސަދުގައި ކަމަށެވެ. އަދި މި އަންހެންކުއްޖާ އަކީ ގްރޭޑް 10 އެއްގައި ކިޔަވަމުންދާ ދަރިވަރެއްކަމަށާއި މި އަންހެންކުއްޖާގެ ނަމަކީ އަންޝޫ ކުމާރީ ކަމަށް ޕަޓްނާ ފުލުހުން ވަނީ ބުުނެފަައެެެވެެެެ.\nހެއްކެއްގެ ގޮތުގައި ފުލުހުން ބުނެފައިވަނީ އަންޝޫ މަރާލުމަށްޓަކައި ސަންދީޕް ގަނެފައިވާ ވަޅިއަކީ މީގެ އެއްމަސްކުރިން ގަނެފައިވާ ވަޅިއެއްކަމުން ކުރީބައިގައި މަރަން ގަސްދުކޮށްފައިވާ ކަން ހާމަވެގެންދާކަމަށެވެ. އަދި އަންޝޫގެ ކަރުގައި އެތަށް ފަހަރެއްމަތިން ވަޅިހަރައިފާކަމަށްވެސް ފުލުހުންވަނީ ބަޔާންކޮށްފައެވެ.\nއަދި މި މަރާއި ގުޅިގެން ސަންދީޕް އާއި ކުރި ތަހުގީގުން އޭނާ އަންޝޫ މަރާލިކަމަށް ވަނީ އެއްބަސްވެފައެވެ. މިގޮތަށް އޭނާ އެއްބަސްވެފައިވަޏީ އޭނާ އެދުވަހު ލައިގެންހުރި ހެދުމާއި ބޫޓު ފުލުހުންނަށް ފެނިފައިވަނިކޮށެވެ. އަދި މަރަން ބޭނުންކުރި ވަޅި ފުލުހުން ހޮވާފައިވަނީ ކަނަކްޕޫރްގެ ރެއިލްވޭ ސަރަހައްދުންކަމަށް ފުލުހުންވަނީ ބުނެފައެވެ.\nއިންޑިއާގައި ތިބި އެމެރިކާ ރައްޔިތުން އެނބުރި ޤައުމަށް އައުމަށް އެ ޤައުމުން ގޮވާލައިފި


ދިރާގު ޓީވީ އާއި ދިރާގު ފައިބަރ އިންޓަރނެޓް އިހަވަންދޫއަށް ތައާރަފްކުރަނީ — Ihavandhoo.com\nދިރާގު ޓީވީ އާއި ދިރާގު ފައިބަރ އިންޓަރނެޓް އިހަވަންދޫއަށް ތައާރަފްކުރަނީ\n7 ނޮވެމްބަރު 20180މުހައްމަދު އަކްރަމް\nދިރާގުގެ ހައިސްޕީޑު ފައިބާ އިންޓަރނެޓްގެ ޚިދުމަތާއި ދިރާގުގެ އައިޕީޓީވީ "ދިރާގު ޓީވީ"ގެ ޚިދުމަތް އިހަވަންދޫގައި ފެށުމަށްޓަކައި، އިހަވަންދޫގައި ކޭބަލް ވަޅުލުމުގެ ޢަމަލީ މަސައްކަތް މިއަދު ފަށާނެކަމަށް މައުލޫމާތު ލިބިއްޖެއެވެ. އެގޮތުން ކޭބަލް ވަޅުލުމުގެ މަސައްކަތް އަމަލީގޮތުން ފެށުމަށްޓަކައި، އެކުންފުނިންވަނީ އިއްޔެގެ ވަގުތެއްގައި އިހަވަންދޫގެ ކައުންސިލާއި ބައްދަލުކޮށް މަޝްވަރާކޮށްފައެވެ. އެ ބައްދަލުވުމުގައި އިހަވަންދޫގެ މަގުތަކުގައި ކޭބަލް ވަޅުލައިގެން ތަފާތު ޙިދުމަތްދެމުން އަންނަ އެހެން ފަރާތްތައްވެސް ބައިވެރިކޮށްފައިވެއެވެ.\nއިއްޔެގެ ބައްދަލުވުމާއި ބެހޭގޮތުން އިހަވަންދޫ ކައުންސިލްގެ ރައީސް މުހައްމަދު ރަޝީދުއާއި ސުވާލުކޮށްލުމުން ވިދާޅުވީ، ދިރާގުން އިހަވަންދޫގައި ކޭބަލް ވަޅުލަމުން ދާއިރު، އެދޭފަރާތްތަކުގެ ގޭބިސީ އަދި ވިޔަފާރި ކުރާ ތަންނަނާއި، އަލަށް މީހުން ދިރިއުޅެން އިމާރާތް ކުރެވެމުންދާ ތަންތަނަށްވެސް ކޭބަލްގެ ކޮޅު ވައްދައިދޭނެ ކަމަށް އެފަރާތުން މައުލޫމާތު ދީފައިވާކަމުގައެވެ. އަދި އެކަމަށް އެވެސް ފީއެއް ނުނަގާނެކަމަށާއި ނަމަވެސް ފަހުން ކޭބަލް ގުޅުމަށް އެދޭފަރާތްތަކުން ފީއެއް ދައްކަން ޖެހޭނެކަމަށް އެފަރާތުން މައުލޫމާތު ދީފައިވާ ކަމަށް ރަޝީދު ވިދާޅުވިއެވެ. ދިރާގުގެ ކޭބަލް ގޭގެފޫޓަށް ވެއްދިނަމަވެސް ހިދުމަތަށް ސަބްސްކްރައިބް ނުކުރާނަމަ ރުފިޔާ ދައްކަން ނުޖެހޭނެކަމަށް މައުލޫމާތު ލިބެއެވެ.\nދިރާގު ފައިބަރ އިންޓަރނެޓް ޙިދުމަތަކީ5އެމްބީޕީއެސްއިން ފެށިގެން ގޮސް ރާއްޖޭގައި ފޯރުކޮށްދެމުންދާ އެންމެ ހަލުވި ސްޕީޑްކަމަށްވާ 100 އެމްބީޕީއެސް އާއި ހަމައަށް އިންޓަރނެޓްގެ ހިދުމަތް ލިބިދޭ ހިދުމަތެކެވެ. ދިރާގެ ފައިބަރ ބްރޯޑްބޭންޑް ޕެކޭޖްތަކުގެ އަގު 350ރ އިން ފެށިގެން 2090ރ އާއި ދެމެދުގައި ހުރިއިރު ފެޔާ ޔޫސެޖް އެލަވަންސް 30 ޖީބީ އިން ފެށިގެން 500 ޖީބީ އާއި ހަމަޔަށް ލިބިދެއެވެ. ފެޔާ ޔޫސެޖް އެލަވަންސް ހުސްވި ނަމަވެސް 1 އެމްބީޕީއެސްގެ ސްޕީޑްގައި އަންލިމިޓެޑް އިންޓަނެޓްގެ ޙިދުމަތް ފައިބަރ ބްރޯޑްބޭންޑް ޕެކޭޖްތަކަށް ލިބެއެވެ. އަދި މީގެ އިތުރުން ކުޑަ އަގެއްގައި3ޖީބީ އިން ފެށިގެން 100 ޖީބީ އާއި ހަމަޔަށް އިންޓަނެޓް ސްޕީޑް ބޫސްޓްވެސް ކުރެވެއެވެ.\n"ދިރާގު ޓީވީ" ގެ ނަމުގައި ދިރާގުން ފޯރުކޮށްދޭ އިޕީޓީވީ އަކީ އިންޓަޏެޓްގެ ހިދުމަތް ފޯރުކޮށްދޭ ފިކްސްޑް ބްރޯޑްބޭންޑް ކަނެކްޝަން މެދުވެރިކޮށް ފެންވަރު ރަނގަޅު ޓީވީ ޗެނެލްތައް ފޯރުކޮށްދޭ ޓެކްނޮލޮޖީއެކެވެ. މި ހިދުމަތް ފޯރުކޮށްދެނީ ޖޯއި ބޮކްސް މެދުވެރިކޮށެވެ. ޖޯއި ބޮކްސްގެ ޒަރީއާއިން ގޭގައި ދިރާގު ޓީވީގެ ހިދުމަތް ހޯދާ ފަރާތްތަކަށް އިންޓަރނެޓް ޔޫސޭޖް އެލަވަންސަށް އަސަރުނުކުރުމުގެ އިތުރުން އިންޓަރނެޓްގެ އިތުރު ހަރަދެއް ނުހިނގާނެއެވެ. އަދި ހިދުމަތް ގުޅައި ދިނުމަށް ފަހު ދިރާގުގެ ނެޓްވާރކް ބޭނުންކޮށްގެން އެހެން ވަސީލަތްތަކުން ވެސް (ލެޕްޓޮޕް، ޓެބްލެޓް އަދި ސްމާޓްފޯން) ރާއްޖޭގެ ކޮންމެތަނެއްގައި ކޮންމެ ވަގުތެއްގައި ޓީވީ ބެލޭނެއެވެ.\nދިރާގު ޓީވީގެ ހިދުމަތުގައި މަޝްހޫރު ޗެނެލްތައް ކަމަށްވާ އޭ.އެކްސް.އެން، ޓެން ސްޕޯޓްސް، ސޮނީ އީއެސް.ޕީ.އެން، ލައިފްޓައިމް، ހިސްޓްރީ ޗެނެލް، ބީބީސީ އާރތް ހިމެނެއެވެ. މީގެ އިތުރުން ވެސް ބައިނަލްއަޤްވާމީ އެތައް ޗެނެލްއެއްގެ އިތުރުން ރާއްޖޭގެ ހުރިހާ ޗެނެލްތަކެއް ވެސް ދިރާގު ޓީވީން ބެލޭނެއެވެ. ދީރާގުން ހާމަކޮށްފައިވާ ގޮތުގައި މުނިފޫހިފިލުވުމާއި މައުލޫމާތުގެ ޗެނެލްތަކާއި، ވީޑިއޯ އޮން ޑިމާންޑް އާއި ވަގުތުން ފައިސާދައްކައިގެން ބަލާ ޕޭ ޕަރ ވިޔު ފިލްމާއި ޕްރޮގްރާމްތަކާއި ކެޗްއަޕް ޓީވީގެ ހިދުމަތްވެސް ވަރަށް އަވަސް މުސްތަގްބަލެއްގައި ދިރާގު ޓީވީއަށް ތައާރަފްކުރާނެއެވެ.\nދިރާގު ހައި ސްޕީޑް ފައިބަރ އިންޓަނެޓާއި ދިރާގު ޓީވީގެ ހިދުމަތް އިހަވަންދޫގައި ފަށައިފި\nދިރާގުގެ ޕުރޮމޯޝަން އިވެންޓެއް އިހަވަންދޫގައި ކުރިއަށް އެބަދޭ